
A   NYUGAT  nyomdája   Budapest.  VIII.,   Ullöi-út  18 


ÉJJELI  SZÁLLÁS 


Rám  setétedett  egy    nyirségi    kis    faluban. 

Szegény  legény  voltam,  vándor  diák,  nép- 
költési gyűjtést  csináltam  a  Kisfaludy-Társaság- 
nak ;  gyalogszerrel  utaztam,  kocsmákban,  papok- 
nál, tanítóknál,  parasztoknál  háltam.  Ez  a  kis 
nyirségi  falu  rossz  hely  volt,  a  nép  oláhból 
magyarrá  lett,  de  megmaradt  benne  valami  kel- 
lemetlen, vad,  gyanakodó  észjárás  és  nem  látott 
szivesen  még  a  tanító  sem.  Már  nem  nem- 
zetiségi, csak  emberi  összeférhetetlenség  volt 
köztünk. 

Resteltem  egy  szóval  is  kérni  s  mivel 
eleresztett,  sötét  este  kinn  maradtam  az  utcán 
harapós  kutyák  és  idegen  nézésű  emberek  közt, 
szállás  nélkül. 

Sok  kunyorálás  után  elutasítottak  végre 
egy  házhoz,  ahol   „utasok    szoktak  megszállni." 

Koromsötétben,  híg  tavaszi  sárban  nagy 
keservesen  találtam  rá  arra  a  házra,  kinn  a  falu 
szélén,  az  országút  mellett.  Be  se  tudok  jutni 
a  dühös  kutyáktól,  ha  egy  irgalmas  szomszéd 
segítségemre  nem  jön.  Az  Isten  áldja  meg,  most 


is  úgy  emlékszem    rá,    mint    egyik    legnagyobb 
jótevőmre  az  életben. 

—  Jó  estét,  —  köszöntem  be. 

Az  alacsony  mestergerendás  tágas  szobá- 
ban egy  kis  petróleumlámpa  mellett  többen 
üldögéltek.  Bizalmatlanul,  sötét  szemmel  néztek 
a  késői  vendégre. 

—  Ki  a  !  —  szólt  ki  a  gazda,  aki  nagy, 
deres  fejű  öreg  volt  s  már  ágyban  feküdt,  félig 
takarózva  a  jó  meleg  szobában.  Ugy  kiáltott 
rám,  mintha  az  udvarra  kurjantana  ki  s  nem 
látna  szemével. 

Elmondtam,  mit  akarok,  szállást  az  éj- 
szakára. 

Az  asztal  mellől  felállott  s  idegesen  lépett 
a  szoba  közepe  felé  egy  kis  köpcös  asszony, 
mintha  mindjárt  ki  akarna  tuszkolni. 

Az  ura  barátságosabb  arccal  elibe  vágott : 

—  Jó  jó  !  uram  !  de  hát  mán  itt  van  ez  a 
két  jóember,  ezek  se  idevalósiak,  mán  befo- 
gattuk űket  hálásra. 

—  Nem  lehet  itt,  nem  térünk  —  morgott 
az  asszony. 

—  Ugyan !  Csak  nem  löknek  ki  écca- 
kára !  Elmennék  Bátorba,  de  sötét  van,  az 
utat  se  tudom  .  .  .  Hát  mit  csináljak  !  —  pattan- 
tam fel. 

—  Nono,  —  szelídítette  a    gazda,  —  nem 


térünk,  nem  térünk !  Egy  éccaka  nem    a    világ, 
majd  csak  megleszünk. 

—  Na  hálistennek  —  lélekzettem    fel. 

Mindjárt  otthon  éreztem  magamat.  Lehe- 
tett is,  mert  akit  a  paraszt  befogad  éjjeli  szál- 
lásra, azzal  mintha  mindjárt  atyafi  lenne. 

Még  vacsorát  is  kaptam :  teát,  bundapá- 
linkával, utána  rántottát,  avas  szalonnával.  Azért 
az  is  jő  vacsora  volt. 

—  Hát  osztán  mit  szed  az  úr !  —  kérdezte 
a  gazdám. 

—  Nótát,  mesét. 

—  A  nehésséget ! 

—  De  bizony  azt. 

Megcsóválta  a  fejét.  Még  ilyet  se  hallott. 
Két  becsületes  kupec  volt  az  éjjeli  vendég, 
azok  is  egyszerre  előre  hajoltak  s  piros  képük- 
ből kiváncsian  csillogott  ki  az    apró  kék    szem. 

Az  öreg  asszony  különösen  bizalmatlanul 
pislogott  rám,  pedig  már  lassan  megbékitette 
velem,  hogy  megettem  a  vacsoráját.  Kövér  kor- 
dován barna  arcából  gyanakodó  bogár  szem 
villogott  felém. 

—  Hát  tán  még  arra  is  adót  vetnek  !  — 
mondta  ingerülten. 

—  Affenét !  —  szólt  rá  okosan  a  gazdája 
s  megmagyarázta  a  dolgot.  —  Az  úr  olyanféle 
vásári  nótás.  Itt  összeszedi  a  nótákat  a  falukon. 


osztán  felviszi  Pestre ;  ott    istóriába  rakják,  oszt 
mikor  megint  lejön,  akkor  eladja 

—  Úgy !  —  értette  meg  az  asszony.  Le 
is  szelidült.  En  pedig  örültem,  hogy  becsületes 
mesterségem  van,  legalább  most  már  mégis 
valaki  vagyok. 

—  Az  is  sovány  kenyér  lehet  —  szólt 
részvéttel  a  jó  asszony. 

—  Sovány  ?  !  —  szólt  a  gazda  s  nevetve 
rúgott  egyet  az  ágyon.  —  Sose  féltsd  te  az 
urakat.  Ingyér  kapja  a  nótát,  oszt  pízir  adja. 

—  Ej  ha  a  tinót  lehetne  így  fordítani !  — 
nevetett  az  egyik  vendég. 

—  Hát  maguk  kupecek  —  kérdeztem- 

—  Ezek  csak  olyan  jóemberek  —  szólt 
magyarázva  a  házigazda.  —  Kocsordiak.  Hónap 
vásár  lesz  Bátorba,  oda  igyekeznek.  Hát  ük 
olyan  becsületes  emberek,  hogy  megveszik  reg- 
gel az  ócsó  kis  hornyukat,  kis  tehénkéket,  oszt 
déllére  eladják.  Ha  csak  egy  ötöst,  tízest  nyer- 
nek is  rajta,  ük  azzal  is  megelégszenek. 

—  No  de  feküdjünk  —  mondták  a  kocsordi 
magyarok.  Feltápászkodtak  s  mint  akik  ismerik 
itt  a  dürgést,  szalmát  hoztak  be  kívülről,  lehányták 
a  kemence  tövében  s  gubástól  beleheveredtek. 
Néztem,  hogy  nekem  is  melléjük  kell-e  vackolni. 

Nem,  engem  becsültek.  Az  asszony  nekem 
bontotta  meg  a    saját    ágyát    s    nemsokára    ott 


feküdtem  a  vastag,  zsiros  tapintású  dunnák  közt. 
Jó  vastag  ciha  volt  mindenen,  „amin  nem  lát- 
szik meg  semmi."  De  mennyivel  jobb  volt. 
mint  valahol  kinn  a  szép,  tiszta  csillagok  alatt ! 

A  derék  asszony  elfújta  a  lámpát,  aztán 
bebujt  az  ura  mellé  a  fal  felől,  mert  belől  van 
az  asszony  helye. 

Kiki  elhelyezkedett,  nyújtózkodtak  nagyo- 
kat, ropogott  a  csontjuk,  aztán  megered  a  beszéd. 
A  falusi  ember  csak  gyertya  oltás  után,  az  ágyba 
elterülve  tud  beszélgetni  tiszta  szívvel.  Ilyenkor, 
a  kellemes  meleg  szobában  esik  igazán  jól  a 
diskurálás.  Ilyenkor  tárgyalja  meg  az  ember 
az  asszonynyal  a  holnapi  vásárt,  a  jövő  eszten- 
dei vetést,  a  jövő  heti  trágyahordást,  a  kisebb 
fiú  házasságáti  a  nagyobbik  menyem  cudarsá- 
gát  s  ha  vendég  van,  kiki  a  maga  egész  élete 
sorsát.  Sorra  jár  a  szó.  Senki  se  kottyan  bele 
a  más  beszédébe,  mindenki  megvárja  a  maga 
históriájával  a  másikének  a  végét,  akkor  osztán 
kipakolja  ami  benne  van,  csendesen,  rendesen. 
Nem  is  lehet  máskor  kedvére  beszélgetni  az 
ember  fiának,  csak  ilyenkor.  Nappal  dolga  van, 
de  ha  nincs  is,  egész  máskép  fordul  az  ember 
esze  kereke,  ha  felfelé  tartja  a  fejét,  mintha 
szép  vízszintesen  pihenteti.  Nappal  nem  ér  rá, 
mert  ha  egyéb  dolga  nincs,  legalább  pipázik, 
olyankor  nem  illik  minden  bolondságot  kitálalni. 


De  mikor  itt  a  hosszú  éjszaka,  amit  alig  győz 
átaludni  az  eroiber,  akkor  jó  meglopni  a  csen- 
det. Úgyis  megfáj ul   az   ember  dereka  reggelre  ! 

—  Hej  atyaisten  —  sóhajtott  fel  az  egyik 
vásáros,  egy  csendes  beszédű,  szónyögő  ember 
—  s  kinyújtóztatta  minden  tagját  a  zizegő  szal- 
mában —  hát  hónap  ugyan  nem  ér-e  olyan 
szerencsétlenség,  mint  a  múltkori  vásárkor. 

—  Mi  vót  a !  —  kérdezte  biztató  hangon 
a  házigazda  s  nem  recsegtette  tovább  az  ágyat. 

—  Hát  .  .  elfizettem  egy  ötpengőforin- 
tost  !  —  mondta  panaszos  kesergéssel  a  kupec.  — 
Annak  is  a  kedves  komám  az  oka,  hánnyon 
hegyet  alatta  a  főd !  Nem  is  megyek  többet 
vele  vásárra  .  .  .  Mer  akkor  is  mondtam  neki : 
Miska  !  Nem  jól  van  e  ha  mondom  !  Hogy  van 
e  Miska !  Nekem  még  egy  ötös  bankómnak  kell 
lenni,  oszt  nincs  .  .  .  Odaadtam  én  azt  annak 
az  asszonynak,  mikor  visszaadtam  neki  ía  két 
darab  százkoronásból  .  .  .  De  mán  akkor  messze 
járt  az  asszony.  Mentem  én  utánna,  de  leesküdte 
az  asszony.  Pég  olyan  jól  emlékszek  rá,  mintha 
most,  ebbe  a  szempillantásba  vóna,  hogy  oda- 
adtam neki :  egy  tizpengőforintost,  meg  az 
ötpengőforintost,  (azt  nem  kellett  vóna !)  meg 
három  tallért,  meg  négy  koronásat,  meg  ötven 
pízt  apróba,  még  abbul  is  tudom,  hogy  kettő 
hatos  vót,  három  ötpízes,     a    többi    vas,     Műsz 

forint  vót  az  egész,  a  nyavaja  törje  ki,  meg 
ötven  grajcár,  mégis  letagatta  az  asszony,  hogy 
aszonta  csak  tizenöt  vót  .  .  .  Hej,  az  én  jó  iste- 
nem segéjjen  rá,  hogy  még  valaha  visszafizes- 
sem neki. 

—  Nem  adta  vissza  az  ötöst  ? 

—  Nem,  hogy  puzdorján  égessék  meg, 
hamma  se  maraggyon.  De  még  neki  állt  fejjebb, 
mer  aszongya,  hogy  aszongya  :  meddő  a  tehén ! 
Hogy  vóna  meddő,  mondok,  mikor  most  is 
borjas.  (Ojan  borjas  vót  a,  mint  én !)  De  ü  látja. 
Ha  látta,  minek  vette  meg.  Hát  aszongya ;  job- 
ban is  értek  hozzá,  mint  kend  a  pízhez ;  mert 
ha  értene  hozzá,  tudná,  hogy  nekem  nem  adott 
ötöst. 

—  Jól  mondta. 

—  Jól  !  De  azér  épúgy  nála  van  az  én 
ötösöm,  mint  a  hogy  meddő  vót  az  a  tehén. 
Nem  sajnálom  ütet,  mer    elvitte    az    ötösömet ! 

—  Így  is  jól  járt,  hogyha  túladott  a  tehenén. 

—  Hásze  jójárni  jójártam,  de  azt  az  ötöst 
nem  felejtem  el  mig  élek. 

—  Hadd  el,  én  még  többet  hántam  el 
akkor,  —  szólalt  meg  pattogva  a  másik  vásá- 
ros a  sötétben. 

—  Hogy-hogy  ?  —  biztatta  szóra  a  házi- 
gazda. 

—  Hát,  sora  van  annak,  —  szaporázta  az 

ember.  —  A  sógorommal  vőtam  ott,  búzát 
hozott  be,  én  meg  egy  bornyut.  Jó  ára  vót 
mindeniknek,  Eladtuk,  megvót.  Gyere  be  Jóska, 
aszongya  a  sógor,  igyunk  meg  egy  deci  pájin- 
kát.  Nem  megyek  én,  mondom.  —  Mér  nem  ?  — 
Csak!    (Nem    szeretem     én    délbe    a    pájinkát.) 

—  Nem  jösz,  aszongya,  mert  félsz  az  aszonytul. 

—  Fél  a  fene !  —  Nem  érzi  meg,  csak  egy 
decit  iszunk !  —  Hát  én  nem  huzalkodtam 
tovább  :  gyerünk.  Bementünk.  Hozatott  egy  fél- 
litert. Megittuk.  —  No,  aszongya  Jóska  sógor 
most  mán  gyerünk.  —  Várjál,  mondok,  én  is 
hozatok  egy  féllitert.  Azt  is  megittuk.  —  No 
hát  mennyünk,  mondom.  De  akkor  meg  ű 
hozatott  egy  liter  bort.  Hát  mit  csavarjam,  este 
ültünk  szekérre.  Jókedvünk  vót.  Hazamegyünk.  — 
No  sógor,  mondok  a  Bertinek,  gyere  be  hoz- 
zánk, harapunk  valamit.  A  Berti  csak  nevet.  — 
Mit  nevetsz  ?  —  Nem  mersz  hazamenni.  — 
Mér  ne  mernék  ?  —  Félsz.  (Az  igaz,  hogy  réfes 
nyelve  van  a  feleségemnek.)  Bejölt  velem.  Az 
asszony  morgott,  de  enni  adott.  Hanem  szeren- 
csétlenségre ott  vót  ez  az  én  áldott  napám  a 
feleségem  anyja,  e  tátotta  fel  a  száját  .  .  .  Nem- 
szeretem a  sok  beszédet,  —  s  izgett-mozgott  az 
ember  a  szalmában,  —  hát  megmondtam  neki 
szép  csendesen,  hogy  :  hajjá  kend  !  menjen  haza 
szépen,  oszt  jöjjön    el    hónap,    akkor    mesélhet 

amennyit  akar,  nem  haragszok  meg  .  . .  De  nem 
hagyott    ám    békét,     felhánta    még  az  öregapá- 
mat is,  aki  valamikor    ócska    negyvenbe    az    ű 
öreganyjának     azt     mondta,     hogy     zödlajbi  .  .  . 
Megfogtam  osztán  úgy    csendesen,     osztán    fel- 
emeltem, osztán  kivültettem  a  szegényt  az  ajtón. 
Hát    szalad    haza    a     jólélek,     küldi    az     urát, 
Az  meg  olyan  bolond,  mint  jómagam,  azt  teszi, 
amit  az  asszony  akar.  Jön  nagy    brakhiummal ! 
hogy  merten  én  az  ü  feleségét  kilökni  ?  —    De 
még  kendet  is  kilököm,    csak    ne    nyughassék ! 
Nekem  legalább  van  annyi  eszem,  hogy  ha    az 
asszony  nem  látja,  nem  verem    falba    a    fejem, 
de  ez  a  vén  ember    úgy    ugrált,    mintha    az    ő 
kába    ment    vón    a    tövisk,    amibe    a     felesége 
lépett .  .  .  Mit  csináljak,  őkelmét  is  kipenderitet- 
tem  az  ajtón.  Csak  ugy  jószivvel,  hogy  kár    ne 
essen  a  tojásba.    De    ott    hurcolta    az    ördög    a 
suttyó  fijukat,  oszt  a  kis  kokas  nekem    jött  .  .  . 
Mondhatom  annyi  rossz  szándék  nem  vót  bennem 
rájuk,  mint  a  templomi  szentségre,  de  akkor  úgy 
eltángáltam  azt  a  négy  személyt ! . . .  (Mert  az  anyó- 
somnak vissza  kellett  jönni,  meg  a  feleségem  se 
sziveké    el    szótalan    a    fajtája  vesztit),  hogy  a 
falu    összegyűlt  rá.  Máig  is  úgy  emlegetik  csak, 
hogy  :  mikor  Józsa  Jóska  megverte  a  familiát !  .  .  . 
—    No  e  jó !  E    jó !  —  nevetett  mindenki  a 
sötét  szobában. 

—  Iszen  nem  is  lett  vón  rossz,  csak  a 
Berti  sógor  bele  ne  ütötte  vón  az  orrát,  de  neki 
is  be  tanáltam  szakitani  a  fejét,  oszt  kaptam 
érte  egy  hónapot. 

Jóizüen,  de  csendesen,  élettapasztalattól 
meghiggadt    nevetéssel    fogadták    a     történetet. 

—  Mi  az,  egy  hónap  !  —  szólt  a  házigazda. 
—  Én  öt  esztendőt  ültem  Illaván. 

—  Maga !  —  kiáltottam  fel  meglepetve.  — 
Miért  ? 

—  Egy  rossz  rektorért,  —  szólt  egyszerűen 
az  öreg,  mintha  nem  volna  mit  olyan  nagyon 
dicsekedni  vele. 

—  Mit!  Megütötte! 

—  Meg. 

—  Meghah? 

—  Ha  megütöttem  ! 

—  Igazán  meghalt?  —  kérdeztem  hitetlenül. 

—  Meghiszem  azt. 

—  Borzasztó. 

—  Hát  bizony  borzasztó  volt ;  azt  mán 
nem  lehetett  tűrni.  O  vót  a  cudar,  oszt  még 
meg  se  billenti  a  kalapját  nekem  .  .  . 

Ideges  düh  lobbant  fel  hangjában.  Az  ágy 
nagyot  recscsent,  amint  egyet  vetett  magán. 
A  koromsötétben  kimeredt  szemmel  bámultam 
feléje,  látni  véltem,  hogy  most  is  kész  volna 
arra  az  ütésre. 

—  En  tettem  be  a    tanítóságba    a    nyava- 
lyát ;  bíró  vótam  akkor  ;  az    esperesig    mentem 
a    faluval,    csak    ü    maradjon    itt  .  .  .    Nem    vót 
nekem    se    ingem,    se    gallérom,     sose     ismerte 
semmiféle  fajtám,  de  idejárt  a  nyakamra,  mintha 
apja  lettem  vóna.  Meg  is    lett.    De    azután    fel- 
nyílt bezzeg    a    szeme,    mint    a    macskakölyök- 
nek     .  .    Vót    egy    tüzes    gépünk    hármunknak, 
nekem,    a    Farkas    komának,    meg     neki.     Ugy 
egyezkedtünk,  hogy  egyik  esztendőn    egyiknek, 
másikon  másiknak  hordjuk  be  először  a  termé- 
sét, közösen.  Hát  kirimánkodta,  hogy  első  esz- 
tendőn ű  legyen    az    első.    Legyen    úgy.    De  a 
másikon  is  jön,  hogy  ez  meg  az,  legyen  ő  megint 
az  első.  A  fenébe,  mi  lesz  ebből.  De  hogy  neki 
csak    egy    kicsi    van,     —     hát     jő.     Behordtuk. 
A  harmadik  esztendőn  már  csak  én  lettem  vón 
az  első ;    reggel    várom    a    szekereket,    a    hogy 
előre  megbeszéltük :  a  tanító  nem  küldi,  izének 
neki,  nem  jön.   Újfent    izének,    hogy    rögtön    itt 
legyen,  mert  baj  lesz  !  Azt  izeni,  hogy  kilép  az 
egyességből.  Már  hordatja  is  a  búzáját  a  maga 
szekerével,  meg  a  harangozóéval    más    géphez. 
Megdühödtem,  de  nem  szóltam.  Jól  van  rektor, 
én    tettelek    emberré,     vigyázz !  .  .  .    Elmegy     a 
nyár,  nincs  semmi  baj.  Látom  én  az  én    rekto- 
rom áprehendál.  Jól    teszed  !    De    nincs    semmi 
baj.  Került,  mint  az  ördög  a    teményt.    Jön    az 

ösz.  Kinn  vagyok  a  szőlőbe.  Már  szüret  követ- 
kezett. Eccer  csak  látom,  hogy  jön  a  rektor. 
Hát  csak  gyere.  En  nem  haragszok.  Eljön  ;  odaér. 
Mellettem  kellett  elmenni  a  maga  szőlejé- 
hez. Hát  elmegy  és  oda  se  néz,  de  még  inkább 
elfordul,  nem  köszön.  Na  hát  kutya  dühbe  jöttem. 
Utánna  kiáltok :  Hé  tanitó  úr  !  Hun  a  kalap  ! . . . 
Nem  szól.  —  Rektor!  kiátom  újra,  -  ez  a 
becsület,  te  sehonnai,  te  cudar,  én  csináltam 
belőled  valamit,  te  pondró,  így  köszönöd  meg!. .  . 
Kiléptem  a  szőlőből  az  útra,  hát  a  nj^avalyás 
megijed,  elkezd  szaladni.  E  vót  a  baj.  A  kezem- 
be került  egy  szőlőkaró,  utánna  ugrottam.  Van 
ott  egy  cseresznyefa,  —  két  lépés  az  egész,  — 
búbon  vágtam  .  .  . 

Nagy  csend  lett. 

—  Meghalt?  —  kérdeztem. 

—  Rögtön .  .  .    Csak    azt    szántam,     hogy 
három  gyereke  maradt. 

Soká  hallgattunk,  mindenki  elgondolkozott. 

—  Ejhaj,  —  mondta  végül  az  öreg,  gazda, 
aludjunk.  Mingyán  virrad. 

Nehéz  álmom  volt.  A    többiek    egészsége- 
sen, mélyen  horkoltak. 

Reggel  már  a  szalmát  ki  is  hordták  a 
vásárosok,  mire  én  fölébredtem.  Az  úgy  dukál 
Rendbe  hagyták  a  házat  maguk  után. 

—  Mit  fizetünk  ?  —  kérdezte  az  egyik  ember. 

A  gazda  komolyan,  nyugodtan,  üzleti  han- 
gon szólt. 

—  Négy  krajcárt  szoktam  szedni. 

—  Négy  krajcárt  ?  —  mondta  az  ember, 
az,  aki  az  anyósát  megverte.  Érzett  a  hangjá- 
ban, hogy  sokalta. 

—  A  multiba  a  Kis  Andrásnál  hármat 
fizettünk,  ugyite?  —  mondta  a  másik  is,  aki  az 
ötpengőt  siratta. 

A  gazda  szóra  se  méltatta  a  beszédet.  Nincs 
alku. 

—  Hát  én  mit  fizetek  —  mondtam 
búcsúzóra,  mikor  én  is  rendben  voltam,  meg  is 
reggeliztem.  —  Az  éjjeli  szállásért,  vacsoráért, 
reggeliért. 

—  Nem  lesz  sok  egy  hatos,  —  szól  komo- 
lyan a  gazda. 

Nem  sokaltam,  többet  akartam  adni. 
Kicsinyelve  nézett  végig  rajtam. 

—  Nem  keli  nekem  az  ur  prezentje,  hanem 
adja  ide  azt  a  beretvát,  akit  az  elébb  használt, 
megadom  az  árát.  Az  ur  vehet    másat    Pesten. 

A  LOFIO 


A  kaplonyi  ménes  nagyhírű  volt  abban  az 
időben.  A  gróf  Károlyiak  tisztavérü  angol  méne- 
ket tartottak  s  ezek  messze  földről  csalogatták 
a  lószerető  urakat,  meg    a    lőkőtő    parasztokat. 

Sós  Gyurka  uralkodott  akkor  a  felsötisza- 
háti  síkon ;  ez  a  parasztbetyár  néha  esztendőkig 
nem  adott  hírt  magáról,  mindenki  tudta,  hogy 
kisari  féltelkes  gazda ;  máskor  meg  egy  hónap 
alatt  úgy  fellovalt  három  vármegyét,  hogy  esz- 
tendőkig zúgott  tőle  a  világ.  Sós  Gyurka  egy- 
szer csak  elszánta  magát,  hogy  megkerít  egyet 
a  gróf  csődörei  közül. 

Első  próbálkozásra  nem  sikerült,  de  lega- 
lább egy  pompás,  esztendős  forma  csikót,  vagy 
ahogy  Kisarban  mondják:  „lófió"-t  elkantá- 
rozott. 

Jókedvűen  kocogott  hazafelé.  Jó  messze 
van  a  károlyi  határ  a  tiszaparti  kis  faluhoz, 
odavalósi  ember  holtig  emlegeti  ma  is,  ha  egy- 
szer életében  megtette  ezt  az  utat,  csak  Sós 
Gyurkának  nem  volt  messzi  ez  a  messzi. 

Szépen  megvirradt,   mikor  egyszerre    csak 

két  pandúr  akadt  szembe  a  betyárral  a  harma- 
tos mezőn. 

A  veres  pántos  legények  rögtön  megis- 
merték a  csikót,  hogy  nem  a  görbe,  száraz  kis 
parasztló  ellette,  hát  üzöbe  vették  Gyuri  gazdát» 
aki  hamarosan  befordult  a  szomszédos  „halvány"- 
mocsárba. 

Jó  ideig  gázolták  a  sarat,  nádat,  gyékényt, 
szittyót,  a  sulymos  vizeket  s  a  pandúrok  egyre 
közelebb  érték  az  embert.  Mert  a  betyár  nagyon 
sajnállotta  a  csikót.  Gyenge  az  még  ilyen  haj- 
szára, azt  is  csak  meg  ne  bánja,  hogy  ilyen 
éktelen  nagy  utat  tett  meg  egyhuzomba.  O  nem 
teszi  tönkre  a  jószágát !  Kivádolt  egy  tisztásra, 
megállott,  leszállt  a  lóról  s  bevárta  az  üldözőit. 
Lesz,   ahogy  lesz  ! 

Meg  is  csutakolta  a  reszkető  csikót,  mire 
a  két  pandúr  odaért  felvont  puskával- 

—  Aggyisten !  —  köszönt  nekik  barátsá- 
gosan, ahogy  azok  kievickéltek  a  pocsétából. 

—  Aggyisten !  —  fogadta  a  két  pandúr. 
Már  látták,  hogy  itt  ésszel  kell  élni,  a  betyár 
nem  akar  ökölre  menni. 

—  Hun  járnak  erre  keemetek  ?  —  kérdezte 
a  betyár. 

—  Ezt  a  csikót  kerülgetjük  —  vetette  oda 
hegyesen  a  nagyobbik  pandúr. 

—  Ezt  ?  .  . .  Hajsz  e  bion  megérdemli,  jó  vér. 

—  Hunnan  való  a? 

—  E  ?  Biz  e  nem  kis  helyrüi.  A  Károlyi  gróf 
ménesibül  —  szólt  természetes  hangon  a  betyár. 

—  Ügyi  mondtam  !  —  rikkantott  a  kiseb- 
bik pandúr  a  társára.  —  A  kocsordiba  nem. 
terem  ilyen !  Láttam  én  azt  messzirül. 

A  nagyobbik  pandúr  vállra  akasztotta  a 
puskát,  elővette  a  korcból  a  dohányzacskót, 
meg  a  pipát  s  míg  megtöltötte,  csendesen  szem- 
lélte a  csikót. 

—  Kocsordi?  —  mondta  a  betyár.  — 
Hásze  a  is  jó  miénes,  de  e'  la !  e'  nem  ott 
termett.  Ezt  meg  lehet  niézni. 

A    nagy     pandúr    a    felsülése    után     igen 
elhallgatott,  ellenben  a  másik    leugrott    a    lóvá 
ról,  úgy  gusztálta,  nézte,  léptette  a  nyalka  csikót. 

—  Meg  fogja  ütni  a  tizenhat  markot !  — 
mondta. 

—  Meghiszem  azt  —  szólt  öntelten  a 
betyár,  a  gazda. 

—  Megér  három  darab  százast  esztendőre,. 
—  vélte  a  pandúr. 

—  Meg  egy  ezereset,  —  eresztette  a  szót 
a  foga  közül  a  tulajdonos. 

Elhallgattak.  Nézték. 

A  lent  ácsorgó,  bámészkodó  pandúrnak 
valami  ötlött  az  eszébe. 

—  Hunnan  sajdít  kend  így  a  lúhoz  ? 

A  betyár  félszájjal  mosolygott. 

—  Láttam  mán  egyet-kettőt. 

—  No  hát  isten  az  atyám,  meg  is  mon- 
dom én  kicsoda  kend. 

—  Meg-e? 

—  Meg  én  .  .  .  Itt  sillyedjek  el,  ha  kend 
nem  Sós  Gyurka. 

A  híres  ember  csendesen  mosolygott, 

—  Tagadja? 

—  En  ?  Má  minek  tagadnám. 

A  másik  kettő  hallgatagon  rámeredt.  A 
szemüknek  alig  mertek  hinni,  hogy  szemtül- 
szembe  állanak  a  hírhedt  betyárral,  akit  pandúr 
még  nem  látott  ilyen  közelről.  Meg  is  villant  a 
szeme  mind  a  kettőnek,  mint  a  réti  farkasnak, 
pénz  van  ennek  a  fejére  kitéve,  még  pedig 
nagy  summa.  Héj,  ha  ezt  ma  be  lehetne 
vinni  Gyarmatra ! 

A  kisebbik  pandúr  azonban  hamar  lehig- 
gadt s  egy  ujjával  odaintett  a  kalapja  karimá- 
jához. 

—  En  vagyok  az  Erzsi  ura. 

A  betyár  összekapott  szemöldökkel  must- 
rálta végig.  Az  Erzsi  az  ő  nénjének  volt  a  lánya. 

—  Te  vagy  ecsém?  ...  Be  csúnya  mes- 
tersiéged  van. 

—  Hát !  mit  csináljak,  —  pironkodott  a 
pandúr,  s  hamarosan  másra  terelte    a  beszédet- 

—  Be  sokat  emlegeti  az    Erzsus    az    idesannya 
testvérit. 

—  El  még  a  húgom,  a  Mari? 

—  Most  hótt  meg  a  tavaszon,  szárazbe- 
tegségbe. Mán  nagyon  elköhögösödött  a  múlt 
ősszel.  Mindig  hajtogatta,  hogy  csak  még  azt 
adná  neki  az  isten,  hogy  eccer  hazamehetne 
a  születési  fődjire,  osztán  látná  a  testvéröccsit, 
mer  hogy  úgy  sincs  neki  senkije,  semmije  ez 
világon.  Jó,  hogy  meghótt  szegin,  —  nem  kiván- 
tam  neki  sose,  —  de  ü  maga  is  tudta,  hogy 
teher    ü  mán  a  födnek  is. 

—  Osztán  van  családok? 

—  Két  gyerekem  van,  meg  egy  kis  lyányom. 
A  betyár  bólogatott. 

—  Hát  akkor  jókenyér  ...  —  mondta,  a 
legelső  gondolatára   térvén  vissza. 

—  Jobb  mintha  kondás  maradok,  —  intett 
rá  a  pandúr  s  olyat  lélegzett,  mintha  sóhajtott 
volna.  Nem  szerettem  azt  a  puha  életet.  Nem 
állotta  a  természetem.  Mikor  megházasodtam, 
osztán  hallottam,  hogy  Gyuri  bátyám  a  Erzsus- 
nak  rokonnya,  gondótam  rá,  hogy  én  is  felcsa- 
pok .  .  .  De  olyan  messzi  vót.  Egye  meg  a  fene, 
így  oszt  csak  pandúr  lettem. 

—  Sose  sajnáld,  —  mondta  komolyan, 
elborulva  a  deresbajszű  parasztbetyár,  —  az 
mégis  csak  biztosabb. 

A  nagy  pandúr  ott  a  lóháton  maga  is 
elgondolkozott.  Most  már  mit  csináljon  ha  ez 
az  ö  cimborája  ilyen  sógorságban  van  a  betyár- 
raJ.  Csak  nem  cudarkodik  velük,  nem  is  birna 
meg  magában  a  kettővel  .  .  .  No,  vigye  a  pat- 
var. Döglött  neki  már  másszor  is  lova  az  árokba. 
Ugy  sincs  haszon,  istenáldás  az  ilyen  pénzen, 
amit  ezért  kapna.  Először  is  felét  se  kapná 
meg  .  .  .  O  keressen  a  csendbiztosnak  ?  Azután 
meg  a  többit  is  el  kell  inni.  A  zsidó  kedviért 
tegye  magát  csúffá  ?  .  .  .  Intett  a  pajtásának, 
hogy  jó  lesz  tovább    indulni. 

A  kis  pandúr  könnyen  fölvetette  magát  a 
nyeregbe. 

—  Mán  mentek?  —  szólt  a  betyár. 

—  Muszály,  mentegetőzött  a  sógor,  — 
déllére  Gyarmaton  kell  lenni. 

—  Akkor  jó  lesz  igyekezni. 

—  Istennek  ajállom  kendet  Gyuri  bátyám. 
Elparoláztak. 

—  Isten  álgyon  öcsém  .  .  .  Te  !  Hallodi, 
vidd  el  a  kis  lyányodnak  ezt  e  ! 

A  kebelébe  nyúlt  s  kivett  egy  piros  ken- 
dőt, abba  volt  csavargatva  valami.  Egy  piros- 
fehér-zöld-tarka bádogcsörgő.  Nagy  ritkaság  még 
akkor. 

A  pandúr  az  ujjai  közé  vette  a  gyenge 
kis  játékszert,  olyan  csinnyán,  mintha  szappan- 

buborékkal  akarna  labdázni.  Megzörgette  s  örö- 
mében felkacagott. 

—  Hő !  hogy  fog  ennek  tapsikolni  az  én 
kis  pujám  !  Hogy  kerül  ijen  kendnél  ? 

—  A  keresztlyányomnak  hoztam,  de  má 
mindegy,  csak  vidd  el.  Majd  csinálok  ennek 
csúrgőt  diőbul. 

—  Az  én  istenem  áldja  meg  kedves  édes 
bátyám.  Ha  az  Erzsus  megtudja,  hogy  találkoz- 
tam kelméddel,  kibújik  a  bőribül. 

—  Jóegészséget ! 

A  pandúr  még  egyszer  visszanézett. 

—  Osztán  sok  szerencsét  a  csikóhoz ! 
Egyem  meg  a  formáját,  micsoda  jószág ! 

A  másik  pandúr  már  belegázolt  a  latyakba, 
hogy  kifelé  menjen,  de  ő  is  visszaszólt.  Ismerős, 
természetes,  megbékélt  hangon. 

—  Hát    formája,    a     van.    A     van    neki ! 

A  betyár  öntelten  mosolygott.  Megvere- 
gette a  csikaja  pofáját  s  így  szólt  kisarias  konok 
szóval : 

—  Hoát  joo  kis  loofijoo ! 

MARI  NÉNI 


—  Siessen,  csak  siessen.  Szaporán  no. 
Indul  a  vonat. 

Mari  néni  nagy  siettében  megáll. 

—  Jaj  én  uram,  teremtőm,  csak  tán  nem 
hagy  itt,  van  lelke. 

Egy-két  ember  elmosolyodik,    aki  hallja. 

—  Még  a  gőzösnek  is  legyen  lelke  ?  Az 
embernek  sincs  manapság! 

Mari  néni  megrándítja  a  hátán  a  zajdát 
jobbra-balra  ;  egyik  markába  a  kis  lánya  kezét, 
a  másikba  egy  nagykalapos  kis  úri  gyerekét 
szorítja  s  nekiered  a  futásnak. 

—  Álljon  meg  lelkem,  álljon  meg !  — 
kiabál  a  kalauznak.  —  Álljon  meg  jó  ember, 
ha  már  ide  kijöttem,  csak  nem  hagy  itt.  Mi 
lenne  belőlem  szentúristen. 

—  Sose  kiabáljon  mama,  nyitva  az  ajtó, 
szálljon  be. 

Mari  néni  nagykeservesen  felkapaszkodik. 
A  gyerekeket  a  kalauz  rakja  fel  utána- 

—  Jaj  hálaistennek ;  no  még  így  nem 
szalasztott    meg  az  eső    se.    Pég    a    múlt    héten 

rendin  vót  az  a  sovány  kis  sarnyű,  osztán  ránk 
gyütt  a  nagy   zivar  .   .   . 

—  Menjen  csak  beljebb,  menjen. 

A  kalauz  becsapta  az  ajtót  s  arra  meg- 
indult a  vonat. 

Mari  néni  pedig  benyit  a  szakaszba,  ahol 
tömve  tele  van  már  minden  hely. 

—  Dicsértessék  —  köszön  be  nagy  tisz- 
tességgel. —  itt  se  vártak  engem  —  teszi  hozzá. 

—  Miért  néni  ?  —  kérdi  egy  tréfát  szima- 
toló  lakatoslegény. 

—  Hát  csak  azér,  mer  hát  nem  hatták 
üresen  a  helyem. 

—  Dehogy  is  néni,  akad  itt  hely,  ha 
másutt  nem,  akár  az    én  ölemben  is. 

—  Ennye  be  jó  lesz.  Már  én  magam  csak 
elállók,  de  ezt  a  kis  fiút  oda  ültetem  ;  ez  nem 
bír  állani.  Kolerás. 

Az  egész  népség  elkezd  nevetni.  A  szom- 
szédok mind  nagy  gaudiummal  veszik  a  fiatal 
ember  felsülését.  A  parasztok  hangosan  kacag- 
nak, az  urasabb  mesterfélék  félszájjal  mosolyog- 
nak. Egyszerre  publikummá  lesz  a  társaság  s 
úgy  figyelnek  az  öreg  nénire,  mintha  szinpadon 
ágálna.  Egy  ideges  úriasszony,  aki  nem  rangja, 
csak  tárcája  miatt  utazik  111.  osztályon,  felkere- 
kedik és  elmegy  sápadt  kényes  kis  lányával  a 
következő    szakaszba,    új    helyet    keresni.    Nem 

tudni,    mitől     fél,     a    kolerától-e,    vagy    a    meg- 
indult  diskurzustól. 

Mari   néni    siet    letelepíteni    a    gyermekeit. 

—  így  drágaságaim,  jól  viseljétek  maga- 
tokat. 

Aztán  leoldja  hátáról  a  batyut  és  meg- 
próbálja felszorítani  a  már  telerakott  polcokra. 
Ha  hely  volna.  De  nincs.  A  nagy  lakatoslegény 
meg  se  mozdul,  hogy  segítsen  ;  csak  nézi  (fusson 
ki  a  szeme).  Azért  akad  segítség  is. 

—  Jaj  hálaistennek,  mán  ha  csupa  állok 
is  hazáig  —  mondja  a  néni  s  letelepszik  szűken 
a  gyerekei  mellé,  örvendve,  hogy  a  nagy  gon- 
don túl  van.  —  Csakhogy  itt  nem  maradtam. 
Teremtöm,  mi  lett  volna  belőlem,  szegény 
árvából. 

Egy  hirtelennevetö  kisasszony  a  szeme 
közé  kacag. 

—  Tán  nem  vagyok  árva  ?  De  bizony  már 
húsz  esztendeje.  Nincs  nekem  sem  apám,  sem 
anyám,  nincs  aki  meglazsnakoljon. 

Mindenki  nevet,  ö  maga  is,  a  tréfáján  s 
szemérmesen  emeli  szája  elé  a  balkeze  mutató- 
ujját, csorbafogát  takarva. 

—  Pesten  vót  néni  ?  —  kérdi  egy  vaskos 
ember,  nyílván  kocsmárosféle,  aki  ért  az 
asszonyok  nyelvén. 

—  Ott,  az  ördögfészekbe. 

—  Nem  tetszik  magának  Pest  ? 

—  Tetszik  nekem,  de  azért  annak  örülök, 
hogy  egyszer  kiszabadultam  belőle-  Oh  Uram, 
még  hogy  vénségemre  kilencvenkilenc  garádi- 
cson kellett  felmásznom,  hogy  legyen  hová 
lehajtani  a  fejem  éccakára.  Mán  azt  hittem, 
egyenesen  az  egekbe  lyukadok  ki.  Az.  Olyan 
kis  fekete,  setét  házba,  mintha  csak  a  pokolból 
nyilt  volna.  Sose  is  hiszem  én  ezután,  hogy 
odafent  van  a  menyország.  A'  van  ott,  a  pokol. 

—  Hát  nem  jól  mulatott? 

—  Nem  kell  nékem  mulatság.  El  vagyok 
én  már  attól.  Hanem  egy  kis  jó  téfeles  paprikás 
csirke,  az  a  jó  balatoni  levegő,  meg  a  csendes 
mise  bizony  jól  esik.  Ez  meg,  úgy  láttam,  Pesten 
mindenik  meghótt  már. 

—  Nem  elég,  hogy  van  színház  ?  Lehet 
mulatni  eleget.  Maga  sehon  se  vót  ? 

—  Dehogy  is  nem.  Elcipeltek  engem  minden- 
felé, még  a  m  u  z  i  b  a  is. 

Mindenki  kacagni  kezd,  mert  valami  jó 
viccet  vár.  Mari  néni  nem  is  késik  vele. 

—  Egy  fiatal  ember  a  vízbe  ugrott,  jaj,  úgy  oda- 
kaptam a  szememhez,    azt    hittem,   beleloccsan. 

Valami  süldő  diákgyerek,  aki  a  kocsi  leg- 
utolsó szögletéből  jött  elő  figyelni,  hatalmasat 
kacag  rá,  mintha  csiklandoznák  s  ettől  kezdve 
szájtátva  lesi  a  néninek  minden  szavát. 

—  Ott  is  úgy  nevettek  rajtam.  Azt  hittem 
én,  belelocsan,  pedig  csak  kép  vót. 

O  maga  is  nevet,  jobbra-balra  ingatva  a 
fejét.  Az  utasok  jóleső  érzéssel  néznek  az  öreg 
asszonyra,  aki  olyan  dicséretes  kivétel  a  morgó 
öregek  között  ...  A  túlsó  padon  ül  egy  vén- 
asszony,   az    oda    is  dünnyög  a  szomszédjának. 

—  Be  meglátszik  eccere,  aki  sose  dógozott 
életibe.  A'  nem  sok  háti  fát  cipelt  haza  az  erdő- 
ből, mióta  meg  van. 

—  Hát  a  ligetbe  nem  vót  ?  —  kérdi  egy 
ember,  aki  átkönyökölt  a  szomszédból  s  igyek- 
szik témát  adni,  hogy  valahogy  el  ne  hallgasson 
Mari  néni.  A  többiek  nagy  kiváncsisággal 
figyelnek  rá.  A  ridegség  eloszlik,  olyan  egy 
társasággá  lesznek,  mintha  mind  ismernék  egy- 
mást gyerekségük  óta. 

—  Dehogy  is  nem  vótam,  ott  megfájult  a 
fejem.  O  minek  is  annyi  ember  egy  országba, 
aki  ott  vót.  jól  jártunk,  hogy  nálunk  nincs  annyi 
ember.  Ki  győzne  azoknak  csak  egy  fröstököt 
adni.  A  pedig  a  legkisebb  evés.  Még  ha  mind 
olyan  volna,  mint  a  kis  vőlegény,  meg  a  csepp 
menyasszony.  Ilyenek  voltak  ni.  Az  én  Marim 
bizigen  nagyobb,  pedig  ez  még  csak  öt  eszten- 
dős múlt.  Oszt  aszongya  egy  ember,  aki  ott 
kiabált,  hogy  a  lyány  22  esztendős,  a  fiú  meg 
26.  No  jó  megnőttetek,  mondok.     Sok    eső    járt 

nálatok.  Éppen  jó  volnál  kazalrakónak.  Az  Isten 
is  annak  teremtett. 

Olyan  édes  tréfával  beszél,  hogy  csak  úgy 
kuncogva  nevet  rajta  az  ember.  Sajnálják  félbe- 
szakítani. Csak  úgy  nyelik  a  szavát. 

De  nyilik  az  ajtó,  bejön  a  kalauz.  Ez 
végét  szakasztja  a  dévánkozásnak.  Ki-ki  elko- 
molyodva kapkod  a  zsebe  után  s  kotorászsza 
elő  a  jegyet.  Vájjon  meg  van-e,  mert  hisz  épp 
ugy  el  is  veszhet,  mint  ahogy  megmarad. 

Mari  néni  is  kioldja  a  kendője  csücskéből 
a  jegyet.  Zöldet,  II.  osztályút.  Végigvárja,  mig 
hozzáér  a  konduktor.  Az  meg  csak  ránéz  a 
jegyére,  megkérdi  hová  megy  s  ott  hagyja. 
A  néni  meghökken.  Nem  kell?  Ugy  látszik 
nem,  mert  elmegy  a  kalauz. 

—  Megijedt  magátul,  olyan  drága  jegye 
van. 

—  Szentistván  jegye  ez.  Ezer  engem  vissza 
is  kell  vinni. 

—  Mikor  jött  fel? 

—  Máma  szombat.  Szeredán. 

—  En  éppen  ma  egy  hete  —  fóro- 
dul hozzá  bizalmasan  egy  olyan  béres  asz- 
szony. 

—  O,  Isten  ments,  hogy  én  egy  egész 
hetet  itt  lettem  vóna.  Mán  inkább  vagyok  a 
temetőbe  —  csőszné  .  .  .  Annak  legalább  békes- 

ségben  lehet  aludni.  De  én  itt  soha  le  nem 
hunytam  a  szemem  éjfélutánig.  Csak  legalább 
azoknak  a  villanyos  kocsisoknak  parancsolná 
meg  a  király,  hogy  napszállat  után  ne  szalad- 
gáljanak az  utcán,  mint  a  bolondok  .  .  . 
A  kalauz  visszajött. 

—  Hát  mama,   fizet  12    korona    80    fillért. 

—  E'  nem  jó  ?  —  kérdi  könyörgő,  ijedt 
pillantással  a  néni. 

—  Nem.  Az  lejárt.  Az  este  még  haza- 
mehetett vóna  vele.  Ma  nem. 

—  No,  Dezső  !  Ez  érted  van  !  Drága  gyerek 
vagy  te !  Rád  kellett  várni. 

A  közönség  lesi  a  nénit.  Mind  heccet 
vár.  Hogy  nem  fog  fizetni.  Pedig  muszály. 
Nézik  a  kis  uri  fiút,  aki  lehúzza  a  nyakát  és 
ugy  ül,  mint  aki  valami  nagy  rosszat  tett. 

A  néni  is  lehajtja  a  fejét  s  sorba  felemeli 
a  szoknyáját,  a  legalsónak  a  zsebéből  kiveszi 
a  bugyellárist.  Aki  szembe  ül  vele,  ugy  látja, 
siró  vörös  lett  a  szeme. 

Aztán  megrántja  a  vállát. 

—  Azér  nem  tesz  kódussá  —  mondja  s 
kivesz  egy  vadonatúj  huszkoronást. 

—  A  fizet,  akinek  van  —  erősíti  a  kalauz 
is  ingerkedve. 

—  Hát  ha  nincs,  akkor  nem  kell  fizetni  ? 
—  kérdi  tréfára  készen  Mari  néni. 

—  Nem.  Akkor  szabad  gyalogolni  a  vonat 
után. 

—  Mán  akkor  inkább   csak  van. 
A  kalauz  elmegy. 

—  No,  Dezső,  e  kellett   nekem. 

—  Hát  mért  kellett  várni  a  kis  fiúra  ?  A  fia  ? 

—  O,  Isten  ments.  Suszter  ennek  az  apja. 
A  falunkból  házasodott.  Ott  lakik  a  nagyapja 
nálunk.  Oda  viszem  az  árvát.  Mer  az  apja,  meg 
az  anyja  ugy  vannak  .  .  .  Külön     .  . 

Legyint  a  kezével  a  becsületes  öreg  asz- 
szony,  aki  nem  igen  tudja  megérteni,  hogy  lehet, 
hogy  az  ember  meg  az  asszonya  nem  birják  ki 
együtt.  De  még  restelli  is  egy  kicsit,  hogy  ő 
maga  is  belekeveredett  a  dolgukba. 

—  Szegény  asszony  gyárba  jár  —  magya- 
rázza. —  O.  Ugy  csinálta  össze  a  kis  holmit 
a  gyereknek  .  .  .  Má  mindegy,  elviszem  az  öreg- 
apjáékhoz.  Az    a  pár  forint  se    ide,   se  oda  .  .  . 

Jön  a  kalauz,  hozza  a  jegyet.  A  néni  át 
veszi,  azt  is,  a  visszajáró  pénzt  is. 

—  De  hallja-e?  Nekem  most  már  külön 
kupét  adjon.  Mer  én  duplán  fizettem,  megér- 
demlem. Lássa-e,  milyen  uras  jegyem  van. 

Megint  nevetnek  az  emberek,  tóditják  is, 
ki  ezzel,  ki  azzal,  hogy  igaza  van. 

—  Külön  kupét,  anyámasszony  ?  Adok  én, 
de  magam  is  benn  maradok. 

—  A  kell  nekem  éppen.  Legalább  nem 
én  ijedek  meg. 

—  Hát  ki? 

—  Maga. 

A  férfiak  gonoszul  kacagnak.  A  nagy 
korcsmáros-ember  az  öklével  veri  a  térdét  s  a 
fejét  rázza,  mint  mikor  olyat  hall  az  ember, 
amin  eláll  az  esze.  Meg  is  szólal. 

—  Fene  asszony  maga,  néném.  Maga  az 
ördögtől  se  fél. 

—  Inkább  féljen  az  én  tűlem. 
A  kalauz  szigorú  arcot  ölt. 

—  Várjon  csak,  mindjárt  megijed  meiga 
én  tőlem  is.  Ki  mondta  magának,  hogy  még 
ma  is  jő  a  jegy  ?  A  rokonyok  ? 

—  O  nem.  Dehogy. 

—  Hát  ki?  A  kalauz? 

—  Nem.  Asse. 

—  Hát  kicsoda  ? 

—  Aki  mindent  tud.  A  bakter. 

A  nép  jobbra-balra  dől  a  nevetéstől. 

—  Az  a  maga  lyánya?  —  vallat  tovább 
a  kalauz. 

—  A  lyányomé. 

—  Nincs-e'  még  három  éves  ? 

—  Hogy  gondol  olyat,  —  szól  igazán  meg- 
szeppenve a  néni   —  a  világér  se !  .  .  . 

A  kalauznak  éppen    elég  ennyi.    Meg  van 

elégedve  a  helyreállított    tekintélylyel    s    elhiszi 
szentül  az  asszony    szavát,  aztán    tovább   sétál. 

—  Te  kis  cudar  —  paskolja  meg  a  nagy 
pufók  lány  hátát  a  néni.  —  Majdnem  te  is  bajt 
hoztál  rám,  mint  Dezső.  Mán  teérted  pedig  nem 
fizetnék.  Te  nem  vagy  idegen.  Minek  nyősz 
így,  mint  a  répa.  Lám,  az  a  csepp  menyasz- 
szony  a  Városligetben  még  most  is  biztosan 
ingyen  utazik. 

—  Hová  való  maga  néni  —  kérdi  a  szom- 
szédja. 

—  Balatonszedervárra.  Tudja  az  űr  hol  van  ? 

—  Tudom.  A  Balaton  mellett. 

—  O  biz  a  nem  igen.  En  ugyan  azt  hiszem, 
hogy  Paris  mellett.  Annyit  kell  fizetni. 

—  Mondja,  maguknál  mindenkinek  ilyen 
jó  kedve  van? 

—  Még  jobb  is.  Van,  aki  táncol  is  jóked- 
vébe, kivált  a  fiatalja. 

Lehet  ezt  csöndes  mosolygás  nélkül 
hallani  ? 

—  Maguknál  is  nagy  a  drágaság?  —  kérdi 
egy  szikár  pesti  asszony. 

—  Bizony  ára  van  mindennek,  hál'  Isten- 
nek. 

—  Hogy  a  tojás  ? 

—  Most  jól  veszik.  A  nyaraló  urak  meg- 
fizetik. Három  egy  hatos.  Ha  osztán  elmennek. 

adunk  ötöt  egy  hatosért,  meg  hatot,  meg  tizen- 
hármat. 

—  Egy  hatosért  ?,  —  kérdi  egy  téns- 
asszony. 

—  Hát. 

—  Az  már  nem  igaz.  Olyat  még  nem 
hallottam.  Tizenhárom  tojást  egy  hatosért. 

—  Akkor  jó  lesz,  ha  elnéz  mifelénk.  Lega- 
lább csudát  lát  egyszer. 

A  kocsi  túlsó  felén  a  másik  vénasszony 
nem  állhatja  tovább,  feltápászkodik  a  helyéről 
s  elébb  jön. 

—  O  be  sok  hiábavalóságot  tud,  hallja-e. 
Látszik,  hogy  nem  sokat  dógozott  életébe. 

Mari  néni  ránéz  a  békétlenkedőre. 

—  En  se  léptem  kétszer  egy  nyomba  — 
mondja  csendesen. 

—  Nem  tudom,  hány  háti  fát  vitt  haza. 
világéletében  az  erdőről  ? 

—  Hová  való  maga  ? 

—  Bakonytőre. 

—  Ugy,  —  szól  csípősen  Mari  néni  —  hát 
akkor  maguk  hordták  el  a  mi  fánkat.  Lássa, 
azért  vénült  meg. 

A  közvélemény  megint  a  Mari  néni  részén 
van,  de  azért  már  ő  maga  is  kezdi  unni  a  nagy 
szereplést. 

—  Nem  tud  az  ur    újságot    olvasni    tőlem 

—  szól  a  szemben  ülőhöz,  aki  egy  nagy  újság- 
ban lapoz,  de  mindig  csak  rá  figyel. 

—  Tudok  én- 

—  Jaj  el  is  vész  abba  a  nagy  tudományba- 
Osztán  mennyiért  adták  azt? 

—  Öt  krajcárért. 

Mari  néni  megcsóválja  a  fejét. 

—  A  mán  nagyon  ocsó !  Harmadfél  gara- 
sért még  én  se  hazudnék  annyit.  Pedig  lássa 
az  én  lóditásom  is  van  olyan  érdekes.  Hiába 
nevet.  Szivesebben  hallgatnak  engem,  mint  a 
papot,  mert  én  eccer  se  mondom,  hogy ;  ne 
vétkezzetek,  mert  a  pokolba  küldelek  áita 
béne ! 

Ezzel  a  gyermekeihez  fordul,  akik  meg- 
éheztek s  a  nyakán  nyűgösködnek,  hogy  adjon 
már  enni  nékiek. 

A  DEBRECENI  CSORDÁS 


Jávor  Miska  csámpásan  baktatott  a  csor- 
dája után.  Az  állatok  sorba  kifordultak  a  kapu 
kon  s  kinek  milyen  a  természete,  a  szerint  oszlott 
be  a  csordába.  A  mester-utcai  tanítóék  tehene 
nagyon  víg  volt,  ami  nem  tetszett  Mihálynak 
ilyen  jókor  reggel. 

—  Az  ördög  táncoltasson  meg  a  gazdáddal 
egjóitt !  —  kiáltott  utána  hetykén  és  hozzá  sózta 
a  nagy  botot. 

Nem  volt  ugyan  semmi  kár  abból,  hogy  a 
Szőke  sorra  dörgölődik  a  többi  tehenek  közt,  a 
gazdájával  meg  éppen  semmi  baja  nem  volt 
Miskának,  mert  az  öreg  tanító  mindig  első  volt 
a  csordásbér  fizetésekor,  de  a  lyány  előtt  akarta 
mutatni  a  Jávor-fiú,  hogy  ki  ő. 

A  lyány  ránevetett  a  legényre  s  azt  mondta: 

—  Majd  megtáncoltatom  én  magát,  csak 
a  gazdámat  piszkolja. 

A  csordáslegény  ránézett  s  nem  szólt. 
A  lány  vidáman  sarkonfordult  és  beszaladt  a 
kapujukon.  Mikor  azt  becsapta  maga  után,  Miska 
csordás  előkapta  a  tűlöktrombitát  s  vígan  belefujt : 

—  Tu-túűú  !  Tu-tu-túúú  ! 

A  hang  igen  szépen  rikoltott,  de  az  öreg 
tanító  mégsem  örült  neki.  Megfordult  az  ágyban 
odabent  az  ablakon  belől  s  dohogva,  álmosan 
szólt : 

—  'Kasszának  fel  a  nevednapján. 

Nem  is  tudott  többet  elaludni,  csak  hall- 
gatta ingerülten  a  távolodó  tülkölést. 

Miska  egész  délelőtt  azon  gondolkozott, 
hogy  nem  hiába  nézte  ő  ki  már  régen  ezt  a 
lyányt,  de  mégis  nem  utolsó  szívű  lyány :  nem 
hagyta  a  gazdáját  szidni.  Az  urát  se  hagyná!  . . . 

Másnap  reggel,  ahogy  a  szép  szőke  tehén, 
fiatal  jószág,  megint  kikarikázott  a  tanító  nagy, 
zöld,  boltozatos  kapuján,  Miska  azt  kérdezte  a 
leánytól : 

. —  Honnan  is  került  maga  Debrecenbe? 

—  Hogy  tudja,  hogy  nem  vagyok  idevalósi  ? 

—  'Szén  van  szemem.  Ertek  én  a  jószághoz. 

—  Majd  értek  én  is  a  .  .  .  Szabólesmegyei 
jány  vagyok  én. 

-^  De  fel  van.  En  meg  debreceni  csordás 
vagyok ! 

—  Meghiszem. 

—  Pég  a  csordásnak  nem  utósó,  mer  annak 
mindig  jó.  A  pásztornak  csak  nappal,  mikor  a 
jószág  mellett  hever ;  a  cívisnek  csak  iccaka. 
mikor  az  asszony  mellett  melegszik.  De  a  csor- 

dásnak  éjjel-nappal  jól  megy  dolga.  Hát  még  a 
debrecenyi  csordásnak,  mer  a  kedve  szerint 
tülköli  fel  az  urakat  ! 

Tréfásan  kacsintott  hozzá  és  otthagyta  a 
lányt. 

Ez  utána  nézet  egy  kicsit,  aztán  egyet 
perdült  s  beszaladt  a  kapun. 

Jávor  Miska  kapta  a  tülökjét,  s  vissza- 
trombitált neki.  A  tülök  szava  ép  a  tanító  abla^ 
kának  vágott  s  kegyetlenül  megreszkettette  az 
üvegtáblákat. 

—  Tu-tú  !  Tu-tu-tu-túúú  ! 

A  tanító,  aki  tegnap  egész  nap  mérges  volt 
s  az  egész  iskolát  megpüfölgette,  amért  reggel 
nem    tudott  aludni,  ijedten  ült    fel   az  ágyában. 

—  O  a  pokol  fattya !  Az  Isten  némítsa 
meg  a  tülködet.  ^ 

Jávor  Miska  csak  annál  vígabban  fújta, 
ebbe  öntötte  bele  minden  örömét,  hogy  olyan 
jól  megmondta  a  lyánynak,  amit  akart. 

Harmadik  reggel  még  nem  volt  kint  a 
lyány  az  utcán,  mire  ő  a  kapu  elibe  ért.  Nosza 
kapta  magát  s  hatalmas  jóreggelt    fujt  ki    neki. 

Csakugyan  jött  is  a  lyány.  Eltalálta,  hogy 
neki  szólt  a  nóta,  mert  igen  nevetett. 

—  Na,  mit  szól  a  tülkömhöz  ?  —  mondta 
neki  Miska.  —  Magam  csináltam  a  suta  bika 
szarvából. 

A  lyány  nevetett. 

—  Jól  szól,  de  jár  ide  egy  huszár,  annak 
réztrombitája  van,  mikor  erre  mennek,  úgy  fújja, 
roint  az  égzengés. 

Jávor  Miska  csendesen  megpederte  a  baj- 
szát s  csak  annyit  mondott,  hogy: 

—  Hm. 

Azzal  a  lány  is  bement,  ő  meg  csak  bele- 
fújt a  szaruba,  mint  a  ki  nem  hagyja  cserbe 
hűséges  jószágát.  Ez  való  a  csordához,  nem  a 
trombita.  Iszen  trombitás  volt  ő  a  bakáéknál, 
még  lopott  is  magának  egy  jó  trombitát,  de  hát 
avval  nem  kisérheti  a  marhát,  mer  nem  ért  az 
arrul. 

Hát  csak  hadd  szóljon  a  régi  nóta  : 

—  Tu-túú  !  Tu-tu-  rutú  ! 

De  már  akkor  nyilt  az  ablak  s  az  öreg 
tanító  rövidre  nyirt  kerek  feje  bújt  ki  rajta. 

—  Hogy  az  ördög  tutújja  meg  a  lelkedet, 
te  cudar  te !  Elmenj  az  ablakom  alól  azzal  az 
átkozott  tülköddel,  mert  darabontokkal  vitetlek 
be  a  város  tömlöcébe. 

Azzal  már  be  is  csapta  az  ablakot. 

Jávor  Miskának  még  a  szava  is  elállt  a 
méregtől.  Hogy  öt,  a  kiszolgált  katonát  s  a  deb- 
receni csordást  egy  rongyos  tanitó,  amilyen 
hatvanhárom  van  a  nemzetes  városban,  így 
meri  lerondítani ! 

—  No  megállj,  rektor !  Ha  kevés  a  tulok- 
szaru,  holnap  elhozom  a  réztrombítát  .  .  .  Leg- 
alább az  a  jány  is  hadd  tudja  meg,  ki  vagyok. 

Mindjárt  el  is  szalajtotta  érte  a  kisbojtárt  s  egész 
nap    azt    fényesítgette   és   gyakorolta    a  mezon- 
Közben  pedig  folyton    azon  járt    az    esze, 
hogy  nagyon  derék  jány  lehet  az  a  jány,  hogy 
egy  ilyen  gazdát  sem  hagyott  volt  szidni ! 

Másnap  reggel  gangosán  lépkedett  végig 
a  Mester-utcán. 

Mikor  a  tanító  kapujához  közeledett^  a 
lány  már  kint  állt  a  szép  szőke  tehénnel ;  ez 
biztosan  megint  bika  után  bogárzik ! 

—  Hát  hogy  vagyunk?  —  kérdezte    Miska 
a  lyánytól. 

—  Lehetősen  I  —  felelt  ez  rá  másvidéki 
szóval. 

—  Hanem  azér  hogy  maga  szabólesmegyei 
ján,  —  mondta  Jávor  Miska,  —  én  meg  debre- 
cenyi  csordás  vagyok  !  Igaz-e  ? 

—  Aszongyák. 

—  No  hát  meg  is  mutatom,  ha  aszongyák. 
Kacsintott,  nevetett  s  elővette    a    felkötött 

szűre  alól  a  réztrombitát,  a  melyik    szebb    volt 
mint  az  arany. 

Azzal  az  ámuldozó  lány  szemeláttára  a 
szájához  illesztette  s  olyan  riadó  marsot  fújt  ki 
rajta,  hogy  majd  megrepedt    a    lány    füle    tőle. 

De  nyilt  az  ablak. 
A  tanító  úr  kinézett. 

—  Jöjjön  csak  barátom  közelebb.  Ezt  már 
szeretem !  A  trombitát.  Ez  igen  kedves  hang- 
szerem, különösen  ilyen  jókor  reggel.  Fogja,  itt 
egy  pohár  szilvórium  érte. 

Miska  egy  percig  sem  csodálkozott  ezen. 
Elvette  a  poharat  és  lehajtotta  a  finom  szilva- 
pálinkát. 

—  Hanem  barátom,  —  szólt  jámboran  Boros 
bácsi  a  tanitó,  —  innen  nem  hallom  jól,  mer  a  félfü- 
lemre süket  vagyok,  oszt  éppen  itt  van  az  ágyam  ef 
Hát  álljon  oda  a  sarokra,  szembe,  akkor  hal- 
latszik be  jól  nekem.  Hát  fújja  el  még  egyszer! 

Miska  borzasztóan  büszke  volt.  Odaállt  a 
szemközti  sarokra  s  egy  fertályóráig  fújta  a 
sorakozót,  meg  a  takarodót,  meg  még  nótát  is, 
a  körösi  lányt. 

Az  öreg  úr  szemmel  látható  gyönyörűség- 
gel hallgatta  s  mikor  behúzódott,  ezt  dünnyögte 
a  szakállába. 

—  Megállj,  nem  soká  lesz  kedved  itt  trom- 
bitálni a  fülembe. 

Másnap  reggel  újra  elhozta  Miska  a  trom- 
bitát. Kissé  csodálkozott  rajta,  hogy  a  tanitó 
nein  siet  a  pálinkával.  Mikor  jól  kiharsogta 
vele  magát,  végre  nyílt  az  ablak  s  az  öreg  úr 
vereslő  szemmel  intett  neki. 

—  Ez  a  magáé,  ez  a  pohár  p^álinka.  Ej,  be 
szeretem  a  trombitaszót,  —  mondta  neki  álno- 
kul, látva,  hogy  már  most  is  sértve  érzi  magát 
a  legény,  mert  későn  kapta  s  mert  hitványabb- 
nak érezte  az  italt. 

De  azért  Miska  sokszor  gondolt  rá,  hogy 
nem  csuda,  ha  az  a  jány  nem  hagyta  szidni 
a  gazdáját,  derék  ember  az  !  Vigasztalta  magát 
ezzel,  a  reggeli  rossz  érzésért. 

De  harmadik  reggel  nagy  boszúság  érte. 
Hiába  trombitálta  tele  a  világot,  kétszer-három- 
szor is  elfújta  a  riadót,  a  sorakozót,  nem  nyilt 
meg  az  ablak.  Miska  utoljára  elunta  a  kun- 
csorgást. 

—  Hát  lesz  valami,  vagy  nem  ?  —  mondta 
s  közvetlen  az  ablak  alá  állva,  beletrombitált, 
hogy  reszketett  az  üvegtábla. 

Ugy  tetszett    neki,    mintha    az    öreg    tanító 
bent  állana  s  figyelne. 

—  Ejha  !  —  kiáltott  fel,  —  potyára  ?  !  Majd 
ingyen  fuvogatom  neked  itt  a  trombitát. 

Közé  vágta  a  botját  a  szőke  tehénnek  s 
elment  a  csordával. 

A  jány  ott  várta  másnap    reggel    s    szólt : 
Mi  lesz  a  trombitával  ? 

—  Haggyon  nekem  békét  egy  szabőlcs- 
megyei  ján  :  aki  az  ilyen  hupcihér  fösvény  álnok 
rektornak  pártjára  tud  állani ! 

A  lány  elbámult. 

—  Hej  pedig !  Pedig  kár  vót  velem  kikez- 
deni. Mert  nem  tudják  azt  Szabolcsban,  mi  a 
debrecenyi  csordás !  .  .  .  Mer  ha  a  debrecenyi 
püspök  is  valaki !  meg  a  debrecenyi  kántor ! 
hát  még  a  debrecenyi  csordás !  .  .  .  Hanem  hát 
persze  hogy  annak  mán  lefújtak !  De  le  bizony. 
Le  annak! 

Mán  tudnillik  annak,  hogy  debreceni  csor- 
dásné    legyen    egy    szabolcsmegyei    lányból  .  .  . 

S  Jávor  Miska  ott  hagyta  a  jánt  is,  a  gaz- 
dáját  is,  még  egy  tülkölésre  se  méltatta  őket, 
csak  a  tizedik  háznál  fújt  bele  dühösen  a  suta 
bika  szarvából  csinált  tülökbe,  hogy : 

—  Tu-túúú  !  Tu-tu-tu-túúú  ! 

KÉZFOGÓ  LESZ 


—  Kifelé,  kifelé,  apró  szentek,  semmi 
szükség  rátok  láb  alatt.  Nézze  meg  az  ember, 
be  fagyosak.  No  bizony  most  fagy  le  a  csikó 
szarva. 

Két  öklömnyi  csöppség  görbére  húzza  a  szá- 
ját és  kisomfordál  a  pitvarból.  A  nagy  lány 
pedig  behinti  szép  sárga  homokkal  a  ház  föld- 
jét, a  friss  tapasztást.  Szombat  este  van,  ilyen- 
kor kikergetnek  mindenkit  a  házból  a  tapasztó 
asszonyok. 

Odakint  az  apróság  úgy  fagyoskodik,  mintha 
muszáj  volna  vele.  Mintha  nem  is  ők  volnának, 
akiket  a  világért  sem  lehet  máskor  becsalogatni 
a  hidegből. 

Szerteszét  az  egész  család.  A  gazda  az 
utca  közepén  ácsorog  Kákány  Danival,  az  any- 
jok  meg  oda  van  Tót  Borcsáéknál,  ahol  ma 
kézfogó  lesz.  A  legényfiú  az  ólban  motoz,  a 
„nagyanyám"  az  udvar  hátulján  rakogatja  össze 
a  kórót  s  közben  mohog  az  unokáira,  akik  tud- 
nak lomolni,  de  nem  takarítani.  A  süldő  fiú  a 
kézfogós  ház  ajtajában  lesi  a  szót.    Ez  a    nagy 

esemény  foglalkoztatja  különben  ma  az  egész 
világot. 

Alkonyodik  erősen,  a  nap  gyorsan  megy 
fel  a  falon,  az  árnyék  egyre  hűvösödik. 

Magas  száll  legény  állít  be  a  kis  kapun. 
Ócska  guba  van  rajta,  de  azért  messze  látszik, 
hogy  ott  lesz  a  kézfogóban  az  este. 

—  Boka  Lajos  bácsi  jön  —  szalad  be  az 
egyik  kis  gyerek  és  suttogva  jelenti  az  újságot. 

A    nagy    legény    megáll    a    ház  előtt. 

—  Hol  van  Berti  ?  —  kérdi  a  fiúktól. 

—  Az  ólba?  ...  —  sivítja  mlndakettő. 

—  Az  ólba  ?  .  .  . 

Elindul,  újra  megáll.  Nem  Bertivel  van  neki 
szólni  valója,  hanem  azzal  a  nagy  lánnyal,  aki- 
nek odabenn  ma  annyi  a  dolga,  hogy  a  félvilá- 
gért se  nézne  ki. 

—  Az  ólba  van?  —  kérdi  újra  a  legény. 
A  két  kölyök  erősen  bizonygat   a  fejével. 

—  Hát  odabe  ki  van? 

—  Rozi. 

—  Hát  még  ? 

—  Csak  Rozi.  Tapaszt.  Nem  szabad 
bemenni. 

A  legény  egyet  köszörül  a  torkán,  nagyot 
gondol  s  belép  a  pitvarba.  Megbiccenti  a  fejét 
és  beköszön  a  sötét  szobába. 

—  Jó  estét. 

Egy  percig  semmi  nesz.  Akkor  kiszól  a 
lány  : 

—  Berti  az  ólba  van. 

—  Hallottam. 

Azzal  csak  menne  befelé,  de  a  lány  nem 
túrit 

—  Nem  lehet  bejönni.  Nem  azért  tapasz- 
tottam hogy  a  maga  patkója  felvágja. 

A  legén}'  megáll  a  küszöbön,  kalapja  éppen 
a  szemöldökfát  éri.  Nehéz  kezével  kétfelé  törüli 
kis  bajuszát  és  neheztelve  szól : 

—  Te  se  bántad  mindig,  ha  az  én  patkóm 
felvágta  a  házatok  földjét, 

—  Elég,  ha  most  bánom. 

—  Rozi,  —  szól  keményen  felfortyanva  a 
legény  —  eljössz  ? 

—  Hová  ?  —  kérdi  dacosan  a  lány. 

De  már  ekkor  nem  bánja  a  fiú,  akárhogy 
fel  is  vágja  a  patkó  a  földet,  két-három  lépés- 
sel benn  van  a  lány  mellett,  megfogja  a  fel- 
gyűrt ujjból  szabadon  álló  szép  gömbölyű  kart, 
hogy  minden  ujja  belevág  a  húsba  s  minden 
szó  után  görcsösebben  markolva  meg,  rekedten 
mondja  : 

—  Ha  el  nem  jössz,  Rozi,  az  Isten  legyen 
irgalmas,  kegyelmes  minden  jó  léleknek. 

Azzal  gyöngén  megrázza  a  lányt,  sarkon 
fordul  és  kimegy. 

Odakint  megrázza  magán  a  gubát  s  az  ól 
felé  ballag.  Bent  az  eladó  leveri  tenyeréről  a 
homokot,  legyűri  a  ruha  ujját,  nem  akarja, 
hogy  meglássák  a  szorítás  helyét,  s  kezefejét 
odaszorítja  égö  arcához.  Lehajol  és  a  legény 
patkójának  a  nyomát  szépen  elsimitja  mezitláb- 
bal  és  sűrűbben  hinti  be  homokkal. 

A  nagyanyó  jön  be  a  pitvarba  egy  csomó 
kóróval.  Száraz,    töpörödött,    zsémbes    asszony. 

—  Még  sincs  meg  az  a  ház,  Rozi  ?  Ez  a 
púja  megfázik  már  ideki.  Azóta  fel  lehetett 
volna  súrolni  a  templomot  is. 

—  Meg  van  már,  csak  ne  dörömböljék  — 
szól  ki  a  lány  mérgesen.  Az  öreg  asszony  érzi, 
hogy  itt  nagy  dolog  lehetett. 

Egyenként  előkerülnek  mindnyájan.  Az 
öreg  tűzet  rak  a  száraz  kóróból  a  tüzelőbe,  az 
apróság  körül  állj  a  és  zsizsegnek  a  tűznek. 

Betoppan  a  szomszéd  menyecske,  aki  min- 
dig sűrvit,  mintha  ezer  dolga  volna,  pedig  most 
is  csak  az  hozta  ide,  hogy  meglátta  az  elébbi 
vendéget. 

—  Jaj,  de  hideg  van,  mintha  csak  tél 
volna !  —  dörzsölgeti  a  kezét  a  láng  fölött.  — 
No  Rozi,  hogy  járjuk  ma  a  kalamajkát? 

—  Be  jó  kedve  van,  —  dörmögi  a  lány  — 
felőlem  járhatja  akárki. 

Azzal  kifordul  a  szobából. 

—  Rossz  kedvvel  van  a  lelkem. 

—  Itt  volt  a  Lajos,  —  suttogja  a  vén 
asszony  —  összepereltek,  szólni  sem  lehet  most 
hozzá. 

—  Óh  ...  óh  .  .  .  nagy  a  szerelem !  —  szól 
a  szomszéd  asszony. 

—  De  csak  tartsa  ki  magát  —  bólintgat 
az  öreg  asszony. 

Azzal  felkapaszkodik  a  padkára,  onnan  a 
töcre,  a  kemence  mellé,  ott  az  ő  helye  egész 
télen  át,  onnan  zsörtölődik  az  egész  teremtett 
világra. 

Jön  az  iskolás  fiu,  van  elevenség  mindjárt. 
Tud  az  beszélni  mindent,  tücsköt-bogarat,  csak 
legyen,  aki  hallgassa.  Most  is  elősorolja  az 
egész  előkészületet,  ami  a  kézfogós  háznál  van. 
A  nagyanyja  nem  is  tudja  megállani,  hogy  azt 
ne  mondja  rá : 

—  O  jó  fiu,  ne  tudj  már  mindent. 

Rozi  is  bekerül  egyszer,  leül  a  padkára, 
de  tudja  Isten,  mire  gondol. 

—  Hát  te  mikor  készülsz  már  ?  —  szólt 
rá  a  nagyanyja. 

A  szép  lány  megrántja  a  vállát.  Nem  szól. 

—  Tán    te    még    nem    is    akarsz    menni? 

—  Nem  hát. 

—  O,  ó,  be  kitartó  vagy. 

—  Mér  ne  mennél  —   szól  bele    a    szom- 

szed  menyecske  is.  —    A    menyasszony    holtig 
megharagszik  rád,  ha  elmaradsz. 

—  Ha  haragszik,  majd  megbékül  —  vágta 
rá  hetykén  a  lány. 

Az  iskolás  fiu  belekottyan : 

—  Majd  elmegyek  én. 

—  Hászen  téged  is  várnak  ott  éppen.  Ezt 
eltaláltad  —  kacag  a  menyecske.  —  Nálad 
nélkül  meg  se  is  esne. 

—  Nem  hát. 

Csönd  lett.  Az  asszonyok  arra  gondoltak, 
hogy  lehetne  megbékéltetni  a  lányt,  mig  baj 
nincs  a  dologból.  Akkor  csak  megszólal  a    fiu 

—  Boka  Lajos  bandát  rendelt. 

—  Hallgass  mán  jó  lélek,  csak  nem  ? 

—  No,  akkor  el  is  megy  a  Rozi. 

—  Én  elmegyek,  azt  tudom  —  kotyog  a 
kis  legény. 

—  Jaj,  csak  ne  járna  már  annyit  a  malom 
—  boszankodik  meg  a  nagyanyó.  —  Ilyen  kis 
fiu,  oszt  má  mindenbe  szer. 

—  A'  hát,  —  rakoncátlankodik  a  fattyú  — 
éppen  nekem  rendelte  a  bandát,  én  táncolta- 
tom meg  Kis  Birit. 

—    Né,     né,     a     kis     kokas.     Be    piros     a 
taréjjá ! 

A  fiu  nénjének  esett : 

—  Accide  a  csipkés  kis  kendőm. 

—  Majd  elmégy. 

—  Nooo.  Nagyanyám  mondja  neki,  hogy 
adja  ide. 

—  Eredj  így,  ha  akarsz. 

—  En  igy  nem  megyek.  En  rám  ne  mutas- 
son ujjal  a  világ  —  morcoskodott  a  fiu. 

—  Add  már  oda  neki,  legalább  elhordja 
a  kánya  —  szólt  a  nagyanyja. 

Rozi  belenyúl  a  komót  fiába,  odalökte 
neki  a  zsebkendőt  s  hozzáfogott  a  mécs  gyenge 
világánál  horgolni  A  fiu,  mint  a  héja  a  csirkét, 
felkapta  a  kis  kendőt.  Odabiggyesztette  a  felső 
zsebébe  és  azzal,  mint  aki  tetőtöl-talpig  gálában 
van,  legényesen  illegette  magát  a  kisebb  gyere- 
kek    örömére,  aztán  elment. 

—  Hát  te  nem  készülsz? 
Rozi  tovább  horgolt. 

Kinos  csönd  volt.  Az  öreg  asszony  a  ven- 
dégnek suttogott  valamit,  a  gyerekek  kenyeret 
majszoltak  s  a  Rozi  horgolásában  egyik  szem  a 
másik  után  gyürüzödött  fel. 

Egyszerre  csak  nyilik  az  ajtó  és  a  Jóska 
gyerek  bukik  be  rajta  lélekszakadva.  Az  arca  ki 
volt  pirulva,  a  szeme  ragyogott  s  alig  érte,  hogy 
betegye  az  ajtót,  már  kiáltotta : 

—  Rozi,  azt  mondta  Boka  Lajos,  hogy 
gyere  rögtön,  mert,  ha  ő  jön  érted,  a  hajadnál 
fogva  visz  a  kézfogóra. 

A  lány  felugrott  a  székről,  iszonyúan  lángba 
borult  az  arca  s  villogó  szemmel  kiáltotta : 

—  A  kutyájának  parancsol,  nem  nekem. 
Mondd  meg  neki,  hogy  többet  a  szemem  elé 
ne  kerüljön,  mert  ugy  hátat  fordítok  neki,  hogy 
sose  lát  többet.  Gyalázatos. 

A  fiu  leforrázva  állt  nénje  előtt  s  kikullo- 
gott az  ajtón.  Ment,  ahonnan  jött. 

Idebent  senki  sem  szólalt  meg.  Mintha 
mindenki  várta  volna  a  folytatást. 

Később  az  öreg  asszony  ezt  súgta  a 
másiknak : 

—  A  biró,  annyáról  való  bátyja  Boka 
Lajosnak,  első  család  .  .  . 

Rozinak  megrándult,  a  szemöldöke,  s  ők 
elhallgattak.  A  menyecske  rakott  a  tűzre,  az 
öreg  asszony  pedig  nagyokat  sóhajtozott. 

Egyszer  csak  újra  nyilik  a  pitvarajtó.  A 
fiatal  asszony  megszólal : 

—  Béni  bátyám  jön  haza. 

Nem  ő  jött.  Kopogtatnak  az  ajtón.  A  Rozi 
arca  lángbaborul  újra  s  még  hevesebben  kezd 
dolgozni.  Az  öreg  asszony  szól : 

—  Szabad. 

Boka  Lajos  lép  be. 
Rozi  felugrik. 

—  Mit  akar  itt?  .  .  .  —  s  csak  úgy  resz- 
ket a  dühtől.  A  legény  megáll. 

—  Jő  estét  kívánok  Zsuzsi  néném. 

—  Jő  estét  Lajos  .  .  . 

De  már  ekkor  a  leány  újra  kiált: 

—  Mit  akar  itt  ?  .  .  . 

—  Rozi,  —  szól  csendesen  a  legény  — 
csak  azért  jöttem,  hogy  megmondjam,  hogy  a 
fiu  nem  jól  mondta,  mer  én  nem  azt  mond- 
tam .  .  .  mer  én  nem  is  mondtam  egy  szót  se, 
csak  azt,  Rozi,  hogy  gyere  el  Rozi. 

A  szép  lány  megjuhászkodik,  lecsendesül, 
megszelidül.  De  azért  megrántja  a  vállát.  Lesü- 
tött szemmel,  félrefordulva,  ajkbigygyesztve  szól: 

—  De  ha  nincs  kedvem,    minek    menjek  ? 

—  Majd  lesz  ott  kedved,  Rozi,  —  kap  az 
engedő  szón  a  legény  —  az  istenfáját  annak  a 
cigánynak,  ha  még  kedvet  sem  csinál. 

—  Erigy  lányom,  —  szól  az  öregasszony 
is.  —  Addig  mulass,  míg  fiatal  vagy.  Bezzeg 
mennék  én,  csak  a  helyedbe  vónék.  Bánnám  is 
én,  ha  a  vénség  itt  marad  a  patkán. 

—  Erigy,  Rozi  —  biztatja  a  sógornéja  is. 
—  En  is  mennék,  de  már  nekem  lefújtak.  Majd 
nem  mégy  te  se  jövő  farsangon,  meglásd. 

A  legény  odakacsint  a  menyecske  sze- 
mébe ugy  hamiskásan : 

—  A  meglehet. 

Rozi  is  megszólal,  mert  unja  a  sok  biz- 
tatást : 

—  No  csak  menjen.  Én  is  megyek. 

—  Megvárlak. 

A  menyecske  feláll  és   a   hátára  ver. 

—  O  sülülü,  csak  nem  fogunk  tán  egy 
ilyen  guba  előtt  öltözködni.  Várjunk  még  avval, 
hogy  mécsest  tartson  a  fekete  guba. 

A    legény    édesdeden    mosolyog    s     szól : 

—  No  hát  akkor  megyek.  De  nem  harag- 
szol, Rozi? 

—  No,  ki  mán,  nem  kell  annyit  prézsmi- 
tálni,  ki,  ki,  ne  töltsük  az  időt. 

A  legény  engedi  magát  kituszkoltatni  s 
egy  perc  múlva  már  hallik  az  udvaron  a  víg 
füttye,  amint  halad  a  lakodalmas  ház  felé.  Azt 
is  jelenti  ez  a  fütty,  hogy  megtartja  a  tisztessé- 
get, nem    leskelődik,    nem    ácsorog    a    kapuba. 

Rozit  pedig  öltözteti  a  két  asszony,  az 
öreg  meg  a  fiatal  és  sürü  hunyorgatás  közt 
súgják  egymásnak : 

—  itt  kézfogó  lesz. 

CSATA 


A  két  lány  reggel  óta   együtt   kapált. 

A  nehéz  dologban  már  összeszoktak  s  fel- 
támadt köztük  a  munka-barátság.  Egészen  el- 
feledték, vagy  inkább  természetesnek  érezték, 
hogy  egyikük  nagygazdalány,  aki  csak  szeszély- 
ből kapál,  a  másik  szegénylány,  akinek  kenyere 
a  kapa. 

Végin  voltak  a  rendnek  s  már  vagy  tized- 
szer értek  le  az  útszélre,  ahol  legelőször  kezdték 
a  munkát. 

—  Jaj  derekam,  jaj  csontom !  —  kiáltott  a 
nagygazdalány,  amint  egy  percre  megállottak 
pihenni. 

Két  tenyerét  hátra  tette,  úgy  nyomogatta 
vele  a  gerincét,  amely  megfájult  a  hosszas  gör- 
nyedéstől. 

—  Meg  kell  kenni !  - —  nevetett  csendesen 
a  másik  s  szintén  felegyenesedett,  mint  a  fiatal 
vessző ;  meg  sem  látszott  rajta,  hogy  hajlott  az 
imént.  Tetszett  neki  a  kényes  gyerek,  aki  már 
belehal  tiz  órára  egy  kis  kapálásba. 

—  Nem  jövök  én  többet  káposzta  kapálni ! 

—  duzzogott  Klári,  a  nagygazdalány.  —  Ugy 
kell  vigyázni,  az  ember  majd  megmered.  Ha 
egy  kicsit  megmozdítom  a  kapával,  mindjárt 
kidül ! 

—  Kényes  a  káposzta,  mint  a  kisasszonyok ! 

—  mosolygott  csendesen  Erzsi. 

—  Kényes  az  én  derekam! 

—  Kényes  vagy  te  magad  is,  mint  a  ká- 
poszta ! 

—  Nevettek. 

Szekérzörgést  hallottak  s  egyszerre  néztek 
el  jobbra,  a  falu  felé,  le  a  völgyes  sikra. 

—  Vájjon  ki  jön  erre !  —  mondta  Klári. 

—  Pataki  Pista,  —  szólt  természetesen 
Erzsi. 

—  De  könnyen  megismered ! 

—  Ismerem. 

Egyszerre  valami  került  közéjük.  Pataki 
Pista  nagyon  jár  mostanában  Klári  után.  A  lány- 
kának el  is  pirult  az  arca.  Sietett  sort  fogni, 
tovább  kapálni,  hogy  a  legény  itt  ne  kapja  ép- 
pen az  útfélen. 

Egyet-kettőt  szisszent,  mert  most  meg  attól 
fajult  meg  a  dereka,  hogy  újra  hajolni  kellett, 
de  már  nem  volt  kedve  sem  tréfára,  sem  bizal- 
masságra. 

Dolgoztak. 

Sűrű  apró   gyom  verődött   fel  a  káposzta- 

sorok  közt ;  még  ártalmatlanok  voltak,  de  azért 
a  vékony  káposzta  szálak  gyáván,  félve  nyúltak 
fel  közülök  s  egyikük  sem  mert  arra  gondolni, 
hogy  szembe  szálljon,  harcra  keljen  a  buja  dud- 
vákkal,  a  fiatalon  is  vastag  kakastaréjjal,  a 
hamar  soklevelü  bürökkel,  az  alattomosan  meg- 
lapuló, drótszárú  porcfüvei,  meg  a  többi  isme- 
retlen bennszülött  ellenséggel,  akik  itthon  vannak 
itt  a  káposztakertben  és  mire  észrevennék,  már 
mind  eleszik  az  életet  a  drága  kis  ültetvények 
elől,  akik  kecsesen,  ijedten  emelik  harmatosán 
kövér  levelüket. 

Klárika  haladt  elől.  O  a  gazda,  ő  az  első. 

Hiába,  nem  soká  birta,  pihenni  kellett. 
Felegyenesedett  hát  s  rátámaszkodott  a  kapára. 

—  Jaj  teremtöm,  de  megvénültem,  — 
mondta. 

—  Nem  vénülsz    te  meg  soha,  Klári. 

—  ivéért? 

—  Mert  már  tíz  órára  fáj  a  derekad  a 
kapától. 

—  Hisz  annál  hamarább ! 

—  O,  aki  nem  bir  kapálni,  nem  megy  az 
kapálni ;  pedig  aki  nem  kapál,  sose  vénül  az 
meg,  —  bölcselkedett  Erzsi. 

A  nagygazdalány  nevetett  s  úgy  rengett- 
ringott  felső  teste  a  kapanyélen,  mint  a  rózsatő 
lombja  a  karón. 

Erzsi  is  felállott.  Az  ö  arca  is  piros  volt, 
de  nem  foltos,  fehérrel  tarka,  mint  az  áliháT 
virág,  mint  a  Klári  arca,  hanem  egyszínű, 
árnyalatlan,  hus-piros ;  olyan  volt  a  karja  is,  a 
nyaka  is,  le  a  vállon  az  ingvállba,  ameddig 
nap   süti. 

Átvette  mind  a  négy  sort  s  Klári  hagyta, 
hogy  szapora  munkájú  kapája  az  ö  dolgát  is 
végezze. 

A  szekér  nemsokára  itt  volt.  Erzsi  annál 
buzgóbban  dolgozott.  Nem  akart  szóba  állni  a 
legénynyeí  Úgyis  nagyon  nem  tisztességes  dolog, 
hogy  egy  ilyen  kisgazda  legény,  ahelyett,  hogy 
keresne  magának  egy  jó  dolgos,  nekivaló  szegény 
lányt,  nagygazdalány  után  szalad  .  .  .  Erzsi  hara- 
gosan húzta  össze  a  szemét  s  úgy  dolgozott, 
mint  a  gép. 
í"  Es  mégis  neki  kiáltott  először  Paiaki  Pista, 

mikor  itt  zörgött  csendes  rázassál  a  szekere. 

—  Téged  se  fogadnálak  meg  Erzsók ! 

»    ^  Erzsi    érezte  a  megaláztatást.     Csak    azért 

'       szól  hozzá,    mert    hozzá    szabadon    szólhat.     O 
csak  szegény  lány.  Fajtája  .  .  . 

Összeszorította  a  fogát,     hogy  ne  is    felel- 
hessen. 

—  Nem  vigyázol  a  kisasszonyra !  —   tette 
hozzá  a  legény. 

—  O  az    ördög    vigye    el !    —    nevette    el 


58 


magát  a  nagygazdalány  —  mért  volnék  én  kis- 
asszony. 

—  Hásze  parapli  van  a    kezedbe  ! 

—  Az  a !  —  nevetett  a  lány  és  a  nap  felé 
emelte  a  kapát.  —  Jobb  volna,  ha  ide  jönne, 
osztán  árnyékot  tartana,  míg  mi  dolgozunk ! 

—  O,  árnyékon  csak  heverni  jó,  nem  dol- 
gozni !  —  szólt  bele  Erzsi. 

—  Ennye,  pedig  mán  ugrottam  lefele,  — 
tréfált  a  legény. 

A  két  sárga  ló  tovább  vitte  a  szekeret  s 
a  legény  visszafordult  az  ülésdeszkán,  úgy 
kiabált  ide  : 

—  Jaj  Istenem,  teremtőm,  hogy  rakom  fel 
azt  a  kis  lucernát !  Jöhetnél  segíteni  Erzsus, 
látom  van  érkezésed.  Klárit,  ezt  nem  merem 
híjni ! 

—  Pedig  elmennék  ! 

—  Jaj  megáld  az  isten !  Rám  fér  a  segít- 
ség, mint  a  hátamra  a  bot. 

—  Majd  odaszánom  ezt  a  kapanyelet !  Jó  ? 

—  Jó  bizony !  .  .  . 

Nevetve  néztek  egymásra  s  Erzsiben  forrt 
a  méreg.  Nagyon,  nagyon  illetlennek  találta  ezt 
a  hosszú  diskurálást.  Látszik  milyen  lány  a 
nagygazdalány.  A  dereka  elfárad,  de  a  nyelve 
nem  .  .  .  Kell  az  ?  így  kiabálni  utána  egy 
legénynek ! 

Lesütötte  a  fejét  s  vágta,  de  úgy  vágta  a 
földet,  ahogy  csak  lehetett. 

Klári  még  sokáig  viháncolt  magában,  míg 
csak  hallani  lehetett  a  legény  fűtyölését,  aztán 
fanyalogva  ment  utána  Erzsinek. 

—  No  eressz  engem  is  .  .  .  Mán  jő  van .  ■ . 
Birom  mán  a  kapát! 

Elfoglalta  az  első  két  sort  s  szőtlanul  ha- 
ladtak  előre. 

—  Hej,  derék  legény  a !  .  .  .  —  szólalt 
meg  egyszerre,  csendes  őszintén  Erzsi. 

Klári  kuncogva  nevette  el  magát. 

—  Olyan  mint  a  többi. 

—  Nem  olyan  !  .  .  .  Derék  legény  ez  . .  . 
Kevés  van  ilyen  .  .  .  Nem  iszik,  nem  pipál ! 
Nem  szórja  el  a  pénzt. 

Fontoskodva  beszélt,  mint  a  szegény  asz- 
szonyok,  akiknek  minden  nagy  dolog  s  akik 
mindig  panaszkodnak,  ha  felveti  is  őket  a  bőség. 

—  Csendes  ember,  —  folytatta  egyhangú 
szürke  darálással,  —  de  igen  jó  dógos.  Nem 
sok  kell  neki.  A  múltkori  bálon  se  kötött  ez 
egy  krajcárt  se,  csak  amit  muszáj  vót.  A  ko- 
ronát a  belépésnél. 

—  Hát  a  muzsikusoknak  nem  adott? 

—  Adott  négy  krajcárt,  csak  hogy  éppen 
meg  ne  szólják.  Belökte  a  kalapba.  Aki  akarta 
azt  is  gondolhatta,  hogy  tány  húsz  krajcárt  is  adott. 

A  nagygazdalány  megütődött.  Valamit  nem 
értett.  Keveselte  a  gavallérságát.  Mintha  a  sze- 
génység szaga  csapta  volna  meg  az  orrát. 

—  Jó  ember.  A  feleségéhez  is  jó  lesz.  Az 
anyját  is  úgy  tartja,  mint  a  pohárba.  Pedig  az 
egy  préda  asszony,  moslékba  önti  a  paszuly- 
levest,  ha  megunja  enni.  A  múltkor  is  mus- 
trálta érte  a  fia  .  .  .  De  az  nem  becsüli  a  ma- 
radékot.    Az  minden  másodnap  főzni  akar. 

A  nagygazdalány  csodálkozott.  Olyan  las- 
san kapált,  mintha  aludna.  Erzsi  minden  vágás- 
sal ott  volt  a  sarkában.  O  sietett.  Beszélt. 

—  Van  is  neki.  Van  egy  kis  földje,  öt 
köblös.  Az  apjárul  maradt,  avval  ü  már  azt 
teszi,  amit  akar.  Ha  megházasodik,  azt  ü  magá- 
val viszi.  Jól  jár  vele  valaki. 

Újra  hallgattak.  A  nagygazdalány  megszólalt. 

—  öt  köblös  !  A  mi  kertűnkalja  is  ötköblös. 
De  Erzsi  nem    ügyelt    semmire.    Folytatta. 

—  Jól  imádkozott  az  Istennek,  akit  ez 
elvesz.  De  meg  is  érdemli  a  jó  asszonyt.  Dógo- 
sat.  Amék  rendbe  tartsa,  mosson  rá,  főzzön  neki. 
Olyat,  amék  tudja,  milyennek  kell  lenni  a  derék 
szegény  asszonynak.  Se  sokat,  se  keveset  .  .  . 
Mert  mégis  nem  kódus.  Háza  van,  födje  van . . . 
Meg  kell  lenni,  ami  dukál. 

Már  ezt  úgy  mondta,  hogy  kést  forgat 
vele  a  másik  lány  szívébe. 

Klári  a  hangjából  érezte  meg  s  bíborvörös 
lett  az  arca  a  szégyentől,  hogy  ez  a  kapáslány 
felteszi  ö  róla  azt,  hogy  ő  hozzá  tudna  menni 
ahhoz  a  legényhez.  Izgatott  volt,  dühös.  Ha  egy  szál 
káposztát   kivágott,    észre  sem    vette,  rátaposott. 

Erzsi  folytatta : 

—  Hát  bolondulnak  utána  a  lányok  .  .  . 
mert  tud  a  nyelvükön.  Szeret  velük  tréfálni,  de 
azért  meggondolja  az,  kit  vesz  el  .  .  .  Más  is 
meggondolhatná,  hogy  csábitgassa-é,  azért,  hogy 
olyan  igen  szép  a  bajusza. 

—  Jő  lesz  a  kapa  alá  nézni !  —  kiáltott 
rá  Klári. 

Erzsi  ijedten  vette  észre,  hogy  egy  szál 
plántát  kiborított.  Az  elsőt  a  mai  napon.  Leha- 
jolt és  elültette. 

Szótlanul,    versenyezve   dolgoztak    tovább. 

A  nap  égetően  meleg  kezdett  lenni.  Klári 
megállott  és  levetette  piros  pettyes  fehér  rékli- 
jét  s  ledobta.  Ö  is  ingvállban  maradt. 

Nemsokára  végire  értek  a  sornak.  Pihenés 
nélkül  fordultak  vissza  az  uj  rendben. 

A  hőség  rettenetes,  kiállhatatlan  volt.  A 
nap  így  még  égetőbben  perzselt,  szabadon  érte 
a  bőrét,  kivágott  nyakát,  le  az  ingváll  alá, 
keresztül  az  ingen. 

Hirtelen  elhatározással  ott  hagyta  a  kapá- 
ját s  visszament  a  rékliért. 

Amint  a  piros  pettyekre  pillantott,  valami 
villant  fel  az  agyában.  Hisz  az  a  legény  ragyás  ! 
Tele  van  az  arca  himlöhellyel ! 

Mig  a  réklit  felöltötte,  oda  fordult  Erzsi 
felé  s  azt  kiáltotta  neki,  gúnyosan,  meg- 
vetően ! 

—  Ragyás  .  .  .  Hisz  az  ragyás ! 

Erzsi  meghökkent.  Mintha  rémlene  neki  is, 
de  nem  emlékezett  rá. 

Hiába  idézte  maga  elé  az  arcát,  nem  látta 
rajta.  Hanem  eszébe  jutott,  hogy  mikor  még 
kis  iskolások  voltak,  éppen  mikor  az  öreg  tanítót 
temették,  Pataki  Pista  nem  volt  iskolában,  mert 
nagyhimlös  volt !  .  .  .  Lehet,  hogy  ragyás  .  .  . 
de  csak  nagyon  kicsit  .  .  . 

—  Nem  is  látszik  rajta  !  —  mondta  hatá- 
rozottan. 

—  Nem !  —  kacagott  fel  Klári.  —  Ilyen 
ragyák  vannak  rajta ! 

A  mutató  ujja  első  izét  mutatta. 
Jóízűen  kacagott. 

—  A  mán  csak  utolsó,  ha  valaki  ragyás ! 
—  mondta. 

A  szava,  mint  az  éles  kő  vágott  Erzsi 
szivéhez. 

—  Azér  jó  vón  ugy-e !  —  csapott  vissza 
egy  mérgezett  szót. 

Klári  felcsattant. 

—  Mit  .  .  .  Mit  képzelnek  ezek !  Hát  azt 
hiszed,  nekem  egy  ragyás  is  jő  ! 

—  Jó  bizony  a  szépe !  Kiválogatják !  Oszt 
azt  hiszik,  hogy  szegény  lányoknak,  mán  a 
csutkája  is  jó,  meg  a  törekje ! 

Klári  csipőre  tette  a  kezét.  Erzsi  is  harcra- 
készen nézett  farkasszemet  a  kapa  mellől. 

Egy  percig  végig-végig  méregették  egymást. 

Akkor  a  nagygazdalány  megrántotta  a 
vállát. 

—  A  cipőmről  se  ráznám  le  a  port  egy 
ragyásért  .  .  .  Erigy  csak  utána,  nem  szakasztom 
le  előled. 

—  Nekem  semmi  közöm  hozzá  .  .  . 

—  Látom ! 

—  Hát  nem  jól  látod  ! 

A  kapáslány  lehajolt  s    tovább    dolgozott. 

A  nagygazdalány  pedig  lesimogatta  a  ruhá- 
ját, megrázogatta  magát,  hogy  a  szoknyája  ráncai 
jól  essenek,  a  réklije  gyűrődései  elsimuljanak  s 
öt  ujjal  elfésülte  a  homlokáról  a  rövid  hajakat. 
Aztán  hátat  fordított  a  kapálásnak  s  elment  a 
sarki  bokorhoz,  amelyre  le  volt  dobva  a  vasalt 
sárga  kendője,  azt  felkötötte,  gondosan,  csinosan. 

Észre  sem  vette,  hogy  amerre  járt,  min- 
denütt utat  vágott  kis  cipője  a  megkapált  szegény 
palánták  közt 

Mikorra  elkészült,  hogy  haza  menjen,  Pataki 

Pista  már  megint  itt  volt  a  lucernás  szekérrel. 
Megállította  a  lovakat,  úgy  tett,  mintha  valami 
baj  volna. 

—  Hova,  hova  Klárika  ? 

—  Két  szemem  után. 

—  Jobb  a  négy  szem  után.  Ujj  tel  na  .  .  . 
Klári  kényesen  fordította  el  a  fejét.  A  legény 

újra  biztatta. 

—  Jobb  lesz  itt  a  lucernába.  Akár  a  hintó, 
akár  ez.  No  Kláriska ! 

Klári  megvetően,  gyűlölködve  nézett  az 
arcába. 

—  Menjen  a  fajtája  közé.  Négy  krajcáros 
gavallér  . . .  Ott  az  a  jány !  Intsen  neki.  A  nembánja, 
ha  rücskös  is  !  .  .  .  Azért  annak  maga  a  legszebb  ! 

Elbillent,  hogy  csak  úgy  röpült  a  szoknyája 
és  szaporán  átment  a  lovak  előtt  az  út  túlsó 
felire  s  nemsokára  letért  a  gyalogösvényre, 
keresztül  a  búza  közt. 

A  legény  meg  csak  nézett,  nézett,  utána 
nézett  a  gőgös  kis  pávának,  aki  éles  késsel 
metszette  ketté  minden    reménységét. 

Utána  nézett,  hogy  kavarodik  bele  a  kék 
szoknya  a  zöld  búzába,  hogy  virít  ki  a  fényes 
sárga  kendő  csillogva  a  napfényen  s  hogy  távo- 
zik, hogy  eltűnik,  mint  hajnali  álom,  amely  olyan 
nagyon  szép  s  olyan  könnyen  elillanó  .  .  . 

Végre  visszanézett  a  káposztaföldre. 

Erzsi  akármilyen  lassan  dolgozott  is,  ekko- 
rára már  egész  közelre  ért. 

A  legény  gubbasztva  ült  a  szekérben  s 
hosszan  nézte  el  a  fürgén,  ügyesen  dolgozó 
leányt,  az  egészséges,  izmos  testet  .  .  .  Addig 
nézte,  addig  nézte,  mig  végre  ott  állott  előtte. 
Az  útnál.  S  felegyenesedett. 

—  Erzsi   te  .  .  . 

A  lánynak  lángvörös  volt  az  arca,  de  a 
karja  is,  a  nyaka  is  .  .  .  Meleg  van.  S  a  szeme 
könnyes   volt. 

—  Hová  ment  ez  ? 

—  Hová !  —  rántotta  meg  a  vállát  a  lány. 
—  Hát  tisztult  a  gazbul.  Mintha  ez  a  káposzta 
ni,  csak  kihúzná  a  lábát,  osztán  elmenne  a  ha- 
zájába, mert  itt  nem  jó  a  dudva  közt  .  . 

A  legény  nem  igen  értette.  De  azért  ott 
felejtette  a  szemét  a  lányon,  akit  olyan  jól  is- 
mert, hiszen  mindig  együtt  élnek,  mióta  élnek, 
csak  éppen  az  nem  jutott  eddig  eszébe, 
hogy . . . 

A  lány  hirtelen  felpillantott  s  élesen,  ki- 
váncsian  nézett  a  legény  arcába.  Kutatva  futott 
végig  az  arca  szinén  egypárszor,  aztán  moso- 
lyogva sütötte  le  újra  a  tekintetét. 

A  legény  kitalálta,  hogy  ez  most  megnézte, 
csakugyan  ragyás-e  ?  Elvörösödött,  mélyről  jövő 
hőségtől,  amely  kitüzesítette  barna  arcszínét. 

—  De  te  azért  tűröd  a  ragyást?  ...  — 
mondta  csendesen. 

A  leány  csiklandósan  fölkacagott.  Fojtva, 
befelé.  A  nevetés  megrázta  az  egész  testét 
s  a  melle  rezgett.  Keményen,  a  kemény  ingben. 

A  legény  is  nevetett.  A  fogai  fehéren  vil- 
logtak ki,  mint  a  farkasé.  Harapósan. 

—  Na  megállj  ...  te  rigó !  .  .  .  Hász  én 
nem  tudtam  .  .  .  Honnan  tudtam  vóna,  hogy 
te  .  .  .  szereted  a  ragyást ! 

A  lány  hangosan  felkacagott  s  az  arcán 
lecsordult  egy  könycsepp. 

Elfordult,  el  akart  menni,  de  azért  ott 
maradt.  Állva,  háttal,  lehajlott  fejjel. 

A  legény  szívvel,  örömmel,  tűzzel,  hall- 
gatva nézett  a  leányra,  a  derék,  asszonynak  érett 
teremtésre  s  megszólalt : 

—  De  most  mán  tudom  .  .  .  Hallod  .  .  . 
Tudom  mán,  ne  busujj !  .  .  . 

A  lány  elszaladt.  Végig,  végig  a  káposz- 
táson. Ott  kapta  fel  valahol  a  Klári  otthagyott 
kapáját.  Azzal  kezdett  uj  rendbe  a  tulvégen. 

A  legény  utána  nézett.  Nevetett  rajta,  hogy 
a  lány  egyszer  sem  pillantott  többet  vissza. 

—  Tudom  én  azér  !  —  billentett  az  ujjával, 
—  szaladhatsz  mán,  mégis  én  kötöm  be  a  fejed. 

Es  igen,  igen  jó  kedvvel  rántotta  meg  a 
gyeplöt. 

Mikor  messze  elment,  mikor  már  régen 
nem  hallotta  semmi  neszét  a  szekérzörgésnek, 
akkor  Erzsi  felállott,  felegyenesedett  és  nagy 
lélekzettel,  győztesen,  diadalmasan  nézett  végig 
a  csatatéren. 

És  könyes  szemmel  bámult  arra,  amerre 
elment  a  ragyás  .  .  .  akit  elhódított  a  finom, 
gazdag  lánytól. 

Aztán  tovább  kapált. 

S  a  kényes,  vékony  uri  palánták  vidáman 
maradtak  el  mögötte  hosszú  sorral,  hogy  meg- 
szabadultak az  erőszakos  erős  vetélytársaktól, 
akik  elszijták  előlük  az  életet.  Es  a  karcsú  kis 
testek  úgy  emelték  fel  a  leveleket,  mintha  nap- 
ernyőt tartanának  a  nap  ellen. 

A  PEREGRINUS 


A  Jókai  regényéből  maradt  itt. 

Nagy,  vaskos,  tökfejű  ember  volt.  Fekete, 
szutykos  pipája  egy  percre  sem  aludt  ki  s  olyan 
szomorúan,  olyan  bánatosan  nézett  a  világba, 
mint  azok  a  szép,  szomorú  szemű  ökrök,  ame- 
lyek kérődzés  közben  mintha  azon  búsulnának, 
mit  lehetne  kezdeni  ezzel  az  ő  impozáns  kopo- 
nyájukkal, ha  nem    hiányoznék    belőle    az    ész. 

A  pátriámban  találkoztam  vele,  valahol 
Szatmárban.  Epén  abban  az  időben,  mikor  már 
nem  hittem  az  ősállatokban,  mikor  legjobban 
sajnáltam,  hogy  a  mese  csak  mese. 

A  papnál  voltam  s  a  derék  tiszteletessel 
a  szociális  problémáról  beszéltünk  s  utálva  ittuk 
a  könnyű  kerti  bort. 

A  papnak  csinos  lányai  voltak,  de  azok 
átmentek  a  szomszédba  s  mi  egyre  beljebb 
haladtunk  a  magas  politikába. 

Nagyon,  nagyon  untam  magam.  A  pap 
szocialismusa,  a  csikarító  savanyú  bor,  a  cserép- 
kályha földszagú  melege  megfekűdte  a  szivemet. 

Ekkor  lépett  be  hozánk  a  csendes  vendég. 

Már  találkoztunk  egy  köszönésnyire,  tud- 
tam, hogy  ö  a  tanító.  Ugy  jött  be  közénk, 
mintha  ebben  a  percben  ment  volna  ki  s  most 
csak  visszajönne.  Szótlanul  vette  a  poharát, 
amely  eredetileg  a  papné  pohara  volt,  de  tele- 
töltve  árván  maradt  s  kiitta,  mint  akinek  soron 
kívül  pótolnia  kell  a  mulasztását. 

A  pap  a  cselédbérekről  elmélkedett.  Kévé- 
seké a  nép  szempontjából  és  sokalta  az  urak 
szempontjából. 

Ugy  hallgattam  a  beszédét,  mint  a  távoli 
harangszót,  amiről  eszébe  jut  az  embernek, 
hogy  meghalt  valaki,  de  nem  érdeklődik,  hogy 
ki  .  .  .  Ugy  sem  ismerem  .  .  . 

Néztem  a  tanítót.  Fekete  bőrén  nem  lát- 
szott, mennyi  idős  lehet.  Kondor  haja,  mint  a 
disznóserte,  fénylett,  ezüstös  foltokkal  tarkázva. 
Fekete  cseréppipája,  mintha  be  lett  volna  nőve 
vastag  ajkú,  sötét  mélyü  szájába  s  vékonyan 
füstölgött. 

A  pap  észrevette,  hogy  szórakozott  vagyok, 
fel  akart  eleveníteni,  töltött,  koccintott.  Alig 
kóstoltam  meg.  A  tanító  áhítattal  ivott,  méltó- 
sággal, szent  komolysággal. 

Hallgattunk.  Resteltem,  hogy  a  pap  azt 
higyje,  mintha  éppen  nem  törődnék  avval,  amit 
mond  s  hozzáfogtam  gondolkodni,  miről  is  volt 
szó.  Meg    akartam    indítani    a    beszédet,    mert 

szép  hallgatni  és  jő,  egy  eldugott  kis  szamos- 
háti pap  okosságát  a  legnehezebb  társadalmi 
problémákról. 

Azt  mondtam,  úgy  szemeszöktibe,  hogy  a 
cselédbér  már  sok  a  munkásnak  és  kevés  az 
úrnak  .  ,  . 

—  Hogy  érti  ezt,  uram  ? 

—  Úgy,  hogy  ma  a  magyar  munkásnak 
nincsen  igénye,  csak  a  pálinka  erányában,  hát 
minél  több  pénzhez  jut,  annál  rosszabb.  Sok 
neki  az  is,  amit  kap.  Az  úrnak  pedig  kevés  az 
ilyen  munkás,  mert  dolgozni,  belterjes  gazdasá- 
got vinni  ilyen  munkással  nem  lehet.  Kevés 
amit  fizet,  drágább  emberekkel  kellene  dolgoz- 
nia, akkor  volna  haszna.  .  . 

A  pap  magas,  sima  homloka  redőkbe 
húzódott  s  igazat  adott  nekem,  de  egyúttal 
minden  oldalról  megtámadta    a    kijelentésemet. 

Hagytam,  hallgattam,  nem  figyeltem,  nem 
bántam. 

Néztem  a  tanítót,  akinek  az  arca  olyan 
nyugodt  volt,  mint  a  fekete  bivalyé.  Csak  néha 
mozdult  meg  két  oldalt  egy-egy  redő,  mikor  a 
pipából  a  füstöt  szííta  be,  szabályosan,  mint 
a  gép. 

Azt  magyaráztam  magamnak,  hogy  ez  az 
ember  egyáltalán  képtelen  nagy  lelki  megráz- 
kódtatásra, csak  él  és  vegetál,  mint  a  növények, 


s  levontam  belőle  a  falusi  ember  típusát  és 
szinte  embertelen  nagyra  nőtt  előttem  az  a 
titokzatos  erő,  amely  áthatja  ezeket  a  vidéki 
embereket  s  egy  egész  életen  át  megtartja 
ugyanazon  a  helyen,  ugyanazon  körülmények 
közt,  megrögzött,  lehetetlen  szokásaikban,  kis 
körükben,  amely  egyre  szűkebbé  lesz  nekik, 
s  amelyből  egyre  lehetetlenebb  kivergődniök, 
míg  csak  el  nem  jön  a  nagy  szabadító,  a  halál 
s  meg  nem  nyitja  előttük  is  az  örök  végtelen- 
séget .  .  . 

Es  mégis  nyomasztólag  hatott  rám  ez  az 
ember,  mintha  valami  rettenetes,  valami  vigasz- 
talhatatlan, végtelen  bánatot  sugározna  ki  ma- 
gából. Valami  meleg  bánatot,  amely  láthatatlan 
sugaraival  betöltene  a  szobában  mindent  s  engem 
is  áthevitene,  a  könnyezés  felé  vinne.  S  való- 
ságos lankadtság  fogott  el,  mint  elalvás  előtt, 
mikor  az  érzékek  elbágyadnak,  de  a  szellem 
dolgozik. 

Nem  csodálkoztam,  mikor  azt  láttam,  hogy 
a  tanító  arcán  könnycsepp  kezd  lefelé  ereszkedni. 

Nyugodtan  és  természetesen  nézett  maga 
elé,  úgy  látszott,  semmit  sem  látott  és  semmire 
sem  gondolt  s  mégis  megnedvesedett  a  szeme 
s  könnypatak  eredt  belőle.  Vékony  erecske,  a 
mely  gyorsan  futott  le  az  arca  árkain,  s  hamar 
beleveszett  a  kurta,  durva  szálú  bajusz  erdejébe. 


72 


A  pap  felkiáltott. 

—  Mi  baj  tanító  úr  ? 

A  tanító  odafordította  rá  a  szemét. 

—  Láncos  adta !  —  nevetett  a  pap,  — 
tanító  úr  !  Ejnye  !  Ejnye  ! 

Jóakaratú  volt  a  hangja  s  bort  töltött  a 
poharakba.  A  tanító  megint  olyan  komolyan, 
nagyszerűen  ivott,  ahogy  imádkozni  is  csak 
templomban  lehet. 

—  Ez  az  ember ! .  . .  A  tanító  úr  !  —  mondta 
a  pap  s  hozzám  fordult.  —  Hiszi-é  uram,  hogy 
legalább  negyven  helyen  volt  már  tanító  az 
öreg  úr ! 

Meghökkenve  néztem  rá. 

—  A  Drávától  be  Brassóig  minden  isten 
elátkozta  kis  falut  végig  szolgált.  Es  kérem, 
olyan  nagyszerűen  tanít,  hogy  olyat  én  nem 
láttam  soha.  Nincs  az  a  tökfejű  gyerek,  az  a 
bikakölyök,  az  az  igazi  parasztpulya,  akit  egy 
esztendő  alatt  meg  ne  tanítana  írni,  olvasni, 
számolni.  Összeadni,  kivonni,  szorozni,  osztani : 
fejből.  Valóságos  csuda  az !  .  .  .  Hogy  mi  a 
módszere,  senki  sem  tudja,  tán  ő  maga  sem. 
Az  bizonyos,  hogy  nem  Pestalozzi  találta  ki. 
Hanem,  hogy  a  magyar  parasztnak  az  eszét 
ismeri,  tudja,  mire  való,  mennyi  fér  bele,  mi 
kell  neki,  az  is  bizonyos  .  .  . 

Nevetett    és    jó    kedvvel    nézett    az    öreg 

tanítóra,  aki  érzéketlenül  ült  a  helyén,  mint  egy 
darab  fa. 

—  Es  kérem,  —  folytatta  a  pap,  tekin- 
télyes papi  gesztussal,  —  tudja  ön,  mi  a  tragédia  ? 

—  Nem. 

—  Nos,  tehát  az  a  tragédia,  hogy  ez  az 
ember,  akit  aranyba  kellene  foglalni,  mert  negy- 
ven esztendő  alatt  negyven  magyar  községet 
szabadított  fel  az  analfabétaság  szégyene  alól, 
ezt  az  embert  az  állam  nem  fogadja  el  tanítónak. 
Es  ahelyett,  hogy  dupla  nyugdíjat  adna  neki, 
ha  már  negyvenszereset  nem  adhat,  —  hiszi-é, 
hogy  soha,  még  egyetlenegyszer  egy  fillérrel 
sem  jutalmazta  meg !  A  leghaszontalanabb  kis 
tanító  is  kap  államsegélyt,  ez  az  ember  soha 
sem  kapott !  .  .  . 

Komor  tekintéllyel  nézett  körül  és  folytatta. 

—  De  most  fog  kapni.  Most  én  jártam 
utána.  Voltam  az  esperesnél.  Beszéltem  vele- 
Voltunk  a  tanfelügyelőnél  együtt,  az  is  meg- 
ígérte, egészen  a  magáévá  tette  a  dolgot.  Es 
most,  végre,  egy  kis  valóságos  pénzhez  fog  jutni 
a  mi  öregünk  !  .  .  . 

A  tanító  nem  örült  és  nem  búsult,  nyugod- 
tan nézett  maga  elé. 

—  Es  tudja  ön,  hogy  mi  a  komédia  ?  — 
kiáltott  a  pap,  —  az  a  komédia,  hogy  ez  a 
derék  ember  kilenc  gyermeket  nevelt  fel!  Ez  a 

komédia !  .  .  .  Mind  a  kilenc  fiú  !  Uram,  s  mind 
a  kilenc  tanító  lett !  Hát  ez  az  ember  nem 
érdemli  meg  az  államsegélyt  ? 

Az  öreg  tanitónak  a  vállára  tette  a  kezét 
s  bizalma,  megelégedése  jeléül  megrázta. 

—  Igyunk,  —  mondta  aztán.  S  ittunk. 
A  vén  tanító  ivott,  behunyt  szemmel,  mint  az 
igazhivő,  aki  Mekka  felé  fordul,    ha  imádkozik. 

Akkor  letette  a  poharat  s  megszólalt. 

—  Azért  nem  jó  sokáig  egy  helyen  lenni, 
mert  nagyon  kiismerik  az  embert. 

Fakó,  szintelen,  erélytelen  hangja  volt, 
mint  aki  nincs  hozzá  szokva  a  beszédhez. 

—  Az  kell  a  jó  embernek,  hogy  kiismer- 
jék, —  mondta  a  pap.  —  De  fogadom,  innen 
nem  is  megy  el  most  már,  míg  csak,  nyugalomba 
nem  megy  valamék  fiához.  De  még  azután  is  itt 
marad.  Nem  való  már  bátyámnak  a  tanítás,  itt 
marad  köztünk,  majd  betesszük  a  szövetkezet- 
hez, osztán  egy  kis  borocska,  egy  kis  kenye- 
recske  mindig  lesz  a  számára,  míg  él  .  .  . 

Meg  voltam  hatva.  Nincs  jobb  nép  a  vilá- 
gon —  mondtam  magamban,  mint  a  falusi  pap, 
magának  sincs  semmije,  mégis  mindenkiről 
gondoskodik,  a  ki  jó  ember  .  .  . 

De  a  tanító  belenyúlt  a  zsebébe,  kivett  egy 
lapot.  Rettenetes  apró  betűkkel  sok-sok  oldal 
volt    tele    nyomtatva.    Kiterítette    maga    elé    és 

elővette  nagy  szemüvegét,  amelynek  foglalata 
el  volt  törve,  de  fekete  cérnával  meg  is  volt 
kötözve.  Azt  az  orrára  helyezte  s  messze  eltartva 
magától  a  lapot,  valahol  középen  rábökött  egy 
helyre,  amely  már  meg  is  volt  jelölve  köröm- 
csinálta kereszttel. 

—  Mi  az  ?  —  kérdezte  a  pap. 

—  Ohon  a' !  —  Mondta  a  tanító  s  elébe 
tette. 

A  pap  felolvasta :  Magyar-Jesztreben  (Zemp- 
lénmegye) tanítót  keresnek  .  .  . 

—  Mit  akar  ezzel  ?    —  riadt  rá  az  öregre. 

—  Megyek  oda ! 

—  Megy  a  fenébe. 

—  Mán  megfogadtam  Katona  Jánost,  tizen- 
két forintért  elvisz. 

—  Az  ördögbe !  —  szitkozódott  a  pap, 
egészen  elveszítve  a  fejét,  —  hát  ez  micsoda ! 
Mi  a  menydörgös  menykő  már  ez  .  .  .  Hát 
miért  akar  elmenni  innen  ? 

A  tanító  megvakarta  a  füle  tövét  fekete 
mutatóujjával  s  felvonta  a  szemöldökét  a  hom- 
loka tetejére. 

—  Hát  mit  csináljak  én  itt  tovább  ?  Még 
hogy  rám  jöjjön  valamék  vaskalapos,  hogy  nem 
jól  tanítok.  Mit  kell  itt  tanítani  tovább  ?  Imi, 
olvasni  minden  gyerek  tud,  a  vásáron  se  csap- 
ják be,  én  bizony  nem  fogok  nekik  nyavalyákat, 

csillagászatot,  meg  természettant  tanítani.  A 
krumplit  tanítsam  nekik  könyvből  ?  Elég  ha  meg 
tudja  kapálni.  Megyek  én  oda,  Jesztrebbe.  Az  egy 
olyan  kis  falu,  hogy  oda  nem  kerül  tanító  soha. 
Vótam  mellette  eccer  Imregen,  valami  húsz 
esztendeje.  Ismerem. 

El  voltunk  szörnyedve.  Es  mindezt  olyan 
természetesen,  olyan  egyszerűen  mondta  el, 
mintha  a  világ  legrendesebb  dolgáról  lenne  szó. 

—  De  ha  elmegy,  nem  kapja  meg  az 
államsegélyt !  —  kiáltott  rá  a  pap. 

—  Nem  kell  nekem  alamizsna  —  intett 
türelmetlenül  az  öreg.  —  Ugy  se  tanítok  én 
fizikusnak  egy  parasztgyereket  se,  nekem  ne 
parancsoljon  a  miniszter. 

A  pap  vállat  vont  s  kétségbeesetten  nézett 
rám,  mintha  azt  mondta  volna,  hogy:  bolond, 
hát  bolond ! 

Csöndben  ittunk  egyet,  aztán  szótlanul 
ültünk  egymás  mellett  jó  ideig. 

—  Tizenkét  forintot  kért  Katona  ?  —  kér- 
dezte a  pap.  Talán  csak  azért  szólt,  hogy 
jelezze,  megéreztesse,  hogy  ő  azért  nem  fordul 
el  haraggal  tőle. 

A  tanító  megmozdult  s  szaporán  szipogatta 
a  pipát.  Apró  szókkal  mondta. 

—  Hát  tulajdonképen  tizet  kért,  de  hát 
azt  mondtam  neki,  hogy  :  nézze  barátom,  magá- 

nak  vissza  is  kell  ám  onnan  jönni,  hát  adok 
még  két  forintot  visszafelé  útra. 

A  pap  nem  bírta  tovább,  felállott.  Csak- 
nem szétpattant.  Fújt.  Járkálni  kezdett. 

Nagysokára  a  tanitó  még  egyszer  meg- 
szólalt. 

—  Meg  osztán  ...  a  feleségem  .  .  . 
Elhallgatott  s  még    szaporábban,    pislogva 

szivogatta  a  pipát. 

—  Mi  baj  a  feleségével  ? 

—  Hát  hogy  én  még  csak  maradtam  volna, 
mer  mán  egészen  elfelejtkeztem  arrul,  hogy  el 
is  kell  innen  menni  eccer,  de  a  feleségemmel 
összekaptunk  az  este,  osztán  azt  mondta  az 
asszony,  hogy  mán  nem  szeretem  ütet,  mán  a 
falut  szeretem,  nem  ütet !  Azér  nem  megyek 
el  innen.  Bezzeg,  mikor  még  ütet  szerettem, 
akkor  tudtam  minden  esztendőbe  költözni,  pedig 
akkor  tele  voltunk  pulyával  .  .  . 

Mint  villámlobbanásban,  úgy  látszott  meg 
ennek  az  embernek  az  igazi  képe  .  .  .  S  mint 
valami  csodalényre  bámultam  a  konokfejü  öregre, 
aki  furcsa,  bamba  daccal  nézett  maga  elé  a 
pohárba,  az  üres  pohárba. 

A  pap  is  leült,  lekönyökölt,  maga  elé 
meredt,  aztán  megszólalt. 

—  Beszéljen  vele  valaki  !  .  .  •  Na  hát !  Egy 
hetven  esztendős  vén  ember !  Aki    egy    hatvan 

hat  esztendős  öreg  asszonynak  egy  bolondos  sza- 
vára felszedi  a  sátorfát  és  megyén  tovább 
világgá,  mikor  már  megpihenhetne  a  negyven- 
esztendős bujdosás  után  .  .  . 

Félve  és  féltve  néztem  az  öreg  tanító 
arcába.  Semmi  sem  volt  azon.  A  könny  nyoma 
is  úgy  elpárolgott,  mintha  a  nap  felszárítja  a 
vízcsöppet. 

Végre  megszólalt : 

—  En  nem  egy  hatvanhat  esztendős  vén 
asszony  szavára  indulok  meg  .  .  .  hanem  a 
feleségem  szavára  !  .  .  .  Ha  neki  így  jó, 
nekem  még  jobb  !  .  .  . 

Fölvetette  a  fejét  s  fölbiggyesztette  az 
ajkát. 

Kétség  és  remény  közt  néztem.  Minden 
ember  valami  nagy,  nagy  titok.  Es  a  legszimp- 
lább  is  megfejthetetlen.  Emberészszel  elérhetetlen. 

KI  A  TANYÁRA ! 


Besötétedett  s  Lukács  nehéz,  csámpás 
léptekkel  jött  be  az  ólból.  Tera  épen  elszúrté  a 
tejet  s  az  orrára  ütött  a  nyávogó  macskának. 
A  kis  állat  furcsán  hőkölt  vissza  a  tűzhely  alá 
s  a  fiatal  asszony  nagyot  kacagott  rajta.  Ahogy 
felállott  guggoltából  s  az  első  szoba  felé  sietett, 
csaknem  beleütődött  az  urába,  aki  épen  belé- 
pett kivülről. 

—  No,  —  mordult  egyet  Lukács. 

Az  asszonyka  sietett  félrehúzódni,  mert  a 
gazdának  igen  goromba  kemény  keze  volt.  Még 
mindig  kedve  lett  vón  nevetni  a  macskán,  de 
félt  az  embertől,  hogy  még  rászól. 

Lukács  bement  a  hátulsó  házba  s  leült  az 
asztal  mellé.  Letette  félöklét  az  asztalra,  másik 
kezét  a  térdén  nyugtatta  s  úgy  megült  maga 
elé  meredve,  mintha  a  saját  hetvenesztendős 
nagyapja  volna. 

A  menyecske  észrevette,  hogy  az  ura  nem 
mozog,  mert  máskor  az  volt  a  szokása,  hogy 
legelébb  is  a  csizmát  rúgta  le  a  lábáról,  de  most 
talán  éhes,  várja  a  vacsorát. 

Sietett  hát  a  köcsög  aludttejel  s  a  félkenye- 
ret is  levette  a  tálasról,  odarakta  az  ura  elé  az 
asztalra. 

Lukács  sokáig  meg  se  mozdult,  csak  bámult 
maga  elé.  A  kalapja  le  volt  húzva  a  homlokába 
s  úgy  ült,  mint  egy  vad. 

Aztán  mintha  magától  mozdult  volna  a 
keze,  fogta  a  csuprot,  fakanalat  s  elkezdett  enni. 

—  Gyújtsak  lámpát?  —  kérdezte  az  asszony. 

—  No.  Még  mit,  —  morgott  Lukács  s 
tovább  evett. 

A  sötét  szobában  csak  alig  lehetett  meg- 
különböztetni egymástól  a   tárgyakat. 

Tera  elszánta  magát,  hogy  meggyújtja  lega 
lább  az  olajmécsest.  Egy  szál  gyufa  elaludt, 
mire  ijedten  megállott  s  várta,  hogy  az  ura 
rákiált.  De  Lukács  ámbár  megfigyelte  az  ügyet- 
len tékozlást,  most  nem  szólt.  Ettől  az  asszony 
még  bátrabb  lett  s  a  gyenge  mécsesfénynél 
elkezdett  a  macskával  játszani. 

—  No  csak  hajrá !  —  rivalt  rá  bentről 
az  ura,  megsokallva  a  feleség  lármáját.  —  Add 
ide  a  fakulát.  De  szilajon ! 

Az  asszony  fogta  a  fanyelű  kisbicskát, 
amely  a  konyhaasztalon  volt  s  szaladt  be  vele 
az  urához,  aki  nem  tudott  jóizüen  enni,  csak  ha 
azzal  vágott  magának   falatot  a  kenyérből. 

Megállott  az  asztal  sarkánál,  mint  az  ember 

tisztességtudó,  alárendelt  társa,  aki  boldog,  ha 
csak  láthatja  is  a  gazdáját  s  nézte,  hogy  eszik 
az  ura.  Azt  érdemes  volt  nézni,  mert  Lukács 
egy  ételen  félkenyeret  megeszik. 

—  No  szegeiéire  gyüttem  mán  a  takarék- 
kal, —  szólt  a  gazda. 

—  Ugyan  mifelől !  —  csudálkozott  el  az  asz- 
szony,  akit  az  ura  sose  szokott  beavatni  a  dolgaiba. 

—  Majd  a    magunk    szegénységin    leszünk 
mán,  —  szólt  az  ember  titokzatos  önérzettel. 

—  Hogy? 

—  Még  ijen  jó  napom  nem  vőt,  mint  ma 
mióta  két  ágra  szakattam.  Mán  letették  a  betűt 
az  én  javamra. 

Az     asszony    egyre    jobban     csudálkozott, 
nem  is  sejtette,  hogy  az  ura  veűamiben  sántikál. 

—  Nem  vetek  neki  egy  hetet,  megyünk  ki 
a  tanyára. 

—  Miféle  tanyára? 

—  Magunkéba. 

Terával  megfordult  a  ház. 

—  Csak  tán    nem !    —  mondta  csendesen, 
ijedten. 

Lukács  nem   méltatta  rá,    hogy  bizonyítsa. 

—  A,  nincsen    abbul    semmi !    —    biztatta 
magát  Tera. 

—  Nincsen !    Ha  én  mondom,    hogy    van, 
ne  tudj  akkor  se  köpni,  se  nyelni ! 

12 


—  Hát  mi  van  ?  Hogy  van !    Hát  beszélj  ! 

—  Megyünk  a  magunk  tanyájára,  oszt 
kivan.  A  takarék  megad  hatszáz  forintot,  meg- 
építjük a  tanyát,  oszt  akkor  isten  álgya  a  lapos 
várost ! 

—  En  bizony  nem  megyek.  Ha  te  akarsz, 
eredj,  én  nem  megyek  a  tanyára  ! 

—  Ne  tempózz,  mint  a  hasadt  fazék  !  — 
vetette  oda  foghegyről  az  ember. 

—  Nem  bíz  én  ! 

—  Nem? 

—  Nem  én. 

—  Osztán  mír  nem? 

—  En  nem  megyek  a  tanyára,  én  nem 
megyek  ki  a  világból.  Fiatal  vagyok  én  még  ; 
akarok  én  még  emberhez  is  szólani  ! 

Sarkon  fordult  s  kiment  a  konyhába.  Lukács 
csak  evett  tovább,  csendesen,  kérődzve,  komo- 
ran,  mint  a  bika. 

—  A  föd  nípe  mind  oda  számít,  ki  a 
tanyára.  A  kevi  úton  mán  alig  lakik  benn  valaki, 
mindenki  odaki  van  a  födgyén ;  engem  nem 
csúfolnak  több  idén,  hogy  innen  kell  kimennem 
a  szántásra. 

—  Hát  eriggy  ki,  nem  sirok  utánad,  — 
kiabált  be  nagyobb  bátorsággal  kívülről  az 
asszony.  —  En  nem  akarok  elevenen  eltemetkezni. 

—  De  a  szádba  van  az  ize  a  pletykának ! 

—  mondta  az  ura.  —  Mán  csak    azír  is  ki  kell 
menni,  hogy  ne  pletykálj  annyit. 

Az  asszony  leült  a  tűzhely  mellett  a  kis- 
székre  s  egy  kis  fehér  porcelláncsuporban  tejet 
vett  kézbe ;  csendesen  enni  kezdett.  Az  ura 
szavára  elkeseredett  a  szíve  s  könnye  fakadt. 
A  kövér  könnycseppek  leperdültek  az  arcán  és 
a  tejbe  peregtek. 

—  Én  pletykálok  valaha,  —  mondta  s  elfúlt 
torkán  alig  jött  ki  a  hang. 

—  Hát  akkor  mír  nem  akarsz  kijönni  a 
tanyára  ? 

—  Mer  nem  akarok !  —  csattant  fel  az 
asszony.  —  Nem  azír  adott  engem  férhe  az  én 
édesanyám,  hogy  esztendőre  mán  tanyára  vigye- 
nek, hanem  azír  hogy  éljek ! 

—  Mit  búsulsz.  Lesz  ott  elég  örömed !  .  .  . 
Ott  lesz  nekem  a  lű,  neked  a  tehén  .  .  .  Lesz 
disztő  is.  Tyúk  is. 

Elhallgatott  s  a  csámcsogásán  érzett  a  nagy 
jóiz,  ahogy  elképzeli  a  szép  jövőt. 

—  Osztán  lesz  mán  gyerek  is  ha  nem  hazut- 
tál !  —  folytatta  a  férj.  —  Mi?    Mit    szipogsz?! 

—  Meg  is  halhatok  én  odakinn,  mire 
orvos  lát  engem ! 

—  Orvos !  —  mordult  fel  az  ember,  — 
nem  vagy  te  személy,  hogy  orvos  kelljen  hoz- 
zád !  Bába  nem  is  jó  ? 

—  A  sincs  ott. 

—  Ne  szájongj  !  Csorbaszájú  Rácz  Lukácsné 
érti  azt  a  mesterséget.  Azok  is  kint  laknak 
a    Vasaskútlaposon. 

—  Hun  van  az  a  mi  födünkhö  ! 

—  Hát  majd  ott  tartom  neked  az  ólba  a 
bécsi  doktort !  De  kényes  lettél. 

Az  asszony  letörülte  a  könnyeit,  azután 
megpróbált  tovább  enni,  de  a  tej  nem  folyt  le 
a  torkán. 

Az  ember  bent  az  asztalnál  nem  evett 
tovább,  de  ülve  maradt  a  sötétben  s  gondol- 
kodott. 

—  A  Gyalpáron  jó  vályognak  való  agyag- 
föd van.  Ott  mi  ketten  kihányjuk  magunk  a 
vályogot. 

—  Mán  nincsen  cigány? 

—  A,  nem  látja  ott  senki,  magunknak 
csináljuk. 

—  Jó  élet  lesz  a,  —  pityergett  az  asszony. 
—  Ott  mán  igazán  hogy  vályogvető  cigány 
lesz  belölünk.  Ilyen  életre  szánt  engem  az  én 
egy  anyám. 

—  Hát  milyenre? 

—  Hogy  én  sose  lássak  mán  azután  egye- 
bet, csak  a  nagy  eget,  meg  a  nagy  sárt  .  .  . 
Hogy  én  mán  ki  legyek  csapva  a  nyájba,  mint 
a    malac  .  .  .    Azt    is     el    fogom    felejteni,    amit 

tudok,  nemhogy  ujat  hallanék  a  világba  .  .  . 
Kár  vót  akkor  énnekem  olvasni  tanulni,  ha 
mán  ezután  nem  látok  más  betűt,  csak  aki  a 
tehenem  farára  van  ütve  .  .  .  Jóra  nevelem  a 
gyerekemet,  annyit  mondhatok  neki,  mint  a 
csirkének.  Iskolát  se  fog  látni  az  én  gyerekem^ 
ha  az  Isten  megver  vele  .  .  . 

—  Ne  szipogj  mán,  mer  odatörülök  .  .  . 
Iskolát.  Min  jár  az  esze.  Arra  kell  nekem,  hogy 
a  tanító  verje  a  gyerekemet.  Ne  félj,  lesz  elég 
szükség  rá,  ha  tizenkettő  lesz  is.  A  tanyán 
mindnek  van  helye. 

—  Tudom.  Olyanok  lesznek  mint  a  bor- 
nyűk.  Ha  bejönnek  a  városba,  csak  eltátják  a 
szájukat. 

—  Annál  jobb,  legalább  somolyognak, 
mint  a  rudas  ökör. 

—  Igen  majd  nevet  rajtuk  a  városbeli, 
még  az  is,  akinek  egy  csepp  esze  sincs. 

Elhallgattak.  Az  asszony  a  kistányérba 
öntötte  a  maradék  tejét  s  a  macska  boldogan 
kezdte  szürcsölni. 

—  En  nem  bánom,  én  nem  megyek,  — 
tört  ki  aztán. 

Hosszú  csönd  volt.  Akkor  felállott  odabenn 
az  ember  és  nehéz,  toppanó  lépteivel  kijött  az 
ajtóba.  A  mécsvilágon  még  sötétebbnek  látszott 
fiatal  fekete  kun  képe. 


—  Hát  mibajod  mégis,  te  suliguli  nagy 
szamár,  —  mondta  a  maga  módján  tréfálkozva. 

Az  asszony  felpillantott  rá,  s  elfordult : 

—  Nem  tudlak  ugye  itthon  tartani  vasárnap, 
mégy  a  Körbe.  Meg  kuglizni,  meg  iszogatni, 
meg  politikázni.  Majd  onnan  nem  tom  hová 
jársz. 

Az  ember  elmosolyodott. 

—  Felülök  a  lúra,  osztán  majd  elmegyek 
hun  ehhe,  hun  ahho. 

Az  asszonynak  újra    elfacsarodott  a  szive. 

—  Csak  énnekem  kell  otthon  raboskodni. 
Jó  a  férfinek  ! 

—  Hát !  .  .  .  még  menyecskézni  is  lehet 
ha  kedvem  szottyan  .  .  . 

—  De  hun  veszek  én  csak  kávét  is,  meg 
cukrot,  meg  rizskását. 

—  Eszünk  habartlét,  meg  kölest. 

Az  asszony  sürün  törülgette  könnyeit. 

—  Meg  honnan  tudom  én  ott,  mi  a  divat  ? 

—  Nojsz  ott  az  a  divat,  ami  van.  Meg 
lehetsz  ott  takarosan  rongyba  is. 

—  Meg,  magamba.  Még  vaskonyha  se  lesz, 
tudom. 

—  Jobb  a  szabad  tűzhely,  bográcsétel  a 
legjobb  étel. 

—  Jaj  teremtőistenem,  —  tört  ki  jajveszé- 
kelve az  asszony,  —  gulyásné  lesz  én  belőlem ! 

Felállott  s  két  tenyerébe  tapasztva  az  arcát, 
ugy  jajongott,  mint  a  halottsirató : 

—  Erre  neveitek,  erre  tanítottak,  erre 
szántak,  —  tördelte  jajszóval,  —  hogy  pusztai 
piszkos  legyen  belőlem !  Jaj  Istenem,  Istenem, 
édes  egy  gyerekem !  Kondásfiu  lesz  az  én  gye- 
rekemből. 

—  Elhallgass  már,  —  rivalt  rá  az  ura,  — 
mert  úgy  szájon  törüllek,  minden  fogad  lenye- 
led. Nézze  meg  az  ember !  Nem  látod,  hogy 
az  egész  világ  tele  van  tanyával.  Azoknak  jó, 
neked  nem  jó?  Hát  a  többi,  aki  odaki  lakik, 
tán  mind  azon  jajgat,  hogy  mán  nem  lehet 
pletykálni,  meg  cifrálkodni,  mint  a  debellának! 
Eh,  nem  számos  az,  hogy  te  mit  mondasz. 
Abbul  a  kis  fődbül  soha  ki  nem  vájnál  hatszáz 
forintot,  ha  idebe  lakunk  a  városba,  de  ha  ott 
leszünk,  osztán  nem  kell  semmire  kőteni,  nem 
kell  időt  vesztegetni  a  jövés-mennéssel,  a  kör- 
mömmel kivájom  belőle  a  hatszáz  pengőt. 

—  Mire  az  a  pénz  ?  Hát  ne  vedd  fel ! 
Minek  építesz  ott  a  világ  végin  tanyát.  Már  az 
egész  családját  tönkre  teszi  a  pénz  miatt  .  .  . 
Hogy  annak  a  királynak  nincs  annyi  esze,  hogy 
megparancsolja,  hogy  ki  ne  menjen  a  főd  népe 
a  tanyákra,  mert  semmi  se  lesz  belőlük,  csak 
olyanok,  mint  a  réti  farkasok,  akinek  nincs  se 
országa,  se  hazája. 

—  Ne  karatyolj  már,  —  kiáltott  mérgesen 
az  ember.  —  Még  egy  szót  szólj,  tökére  teszem 
a  fejed !  Megyünk  ki  a  tanyára  !   Punktum  ! 

Evvel  sarkon  fordult  és  bement  a  szobába. 

Az  asszonyka  lefojtotta  a  sirását  és  szív- 
dobbanással hallotta,  hogy  vágja  az  ura  a  lehú- 
zott csizmát  a  kályhasarokba. 

Leborult  a  konyhaszekrényére  s  úgy  elsi- 
ratta magát,  mint  akit  temetni  visznek  ki  a 
tanyára. 

A  NEMES  KOCSIS. 


Szép  meleg,  nyári  délután  volt  s  mi  élvez- 
tük a  kertben,  hintaágyon  heverve  a  kilátást, 
a  semmitevést,  a  jó  levegőt  a  pompás  felföldi 
kis  városban. 

A  feleségem  felsőhajtott. 

—  De  jó  volna  egyet  kocsikázni. 
Rögtön  előkiáltottam  Marit. 

—  Jöjjön  csak.  Mari  .  .  .  Van  magukned 
fiakkeres  ? 

—  Hoát  vanni  van.  Hásze  tetszik  tudni,  hogy 
Klajn  a  fiakkeros. 

—  No  hát  szaladjon  el  hozzá,  mondja 
meg  neki,  hogy  jöjjön  rögtön,  megyünk  kocsi- 
kázni. 

—  Kucsirozni !  —  hagyta  helyben  Mari  s 
ment  öltözni. 

Kicsipte  magát  takarosan,  mint  mindig,  ha 
a  „városba"  kellett  mennie. 

Mikor  kellő  „tisztában"  volt,  előállott  sze- 
mérmesen és  azt  mondta. 

—  Tekintetes  uram,  az  Isten  aaldja  meg 
áztat  a  Klajnt,  ne  tessék  avval  menni  .  .  . 

—  Hát  kivel,  Mari? 

—  Haasze  itt  van  Vidra  'Stván  bátyám, 
van  annak  olyan  két  lova,  hogy  a  Kiajn  a  sze- 
mivel se  látott  olyat. 

—  De  van-e  kocsija  ? 

—  Ugyan  mán  honne  vóna  !  —  botránko- 
zott meg  Mari,  —  hásze  tetszik  tudni,  hogy 
megvette  a  Pergelt  hintóját. 

—  Nem  tudom  én. 

—  Aannye,  iszen  megm.ondtam  a  tekintetes 
asszonykának. 

A  feleségem  nevetett.  De  Mari  szemre- 
hányóan pillantott  rá,  amért  előttem  elhallgatta 
a  dolgot. 

—  Jól  van  Mari,  —  mondom,  azért  ne 
aprehendáljon,  még  csak  egy  hete  vagyunk  itt, 
nem  tudhatunk  mindent.  No  majd  nyár  végére 
mindent  tudunk,   amit  csak  akar. 

—  Hát  átugorgyak? 

—  Csak  ugorgyon. 

—  Ennye,  ha  tudtam  vóna  nem  ötöztem 
vőn  fel  így. 

—  Miért? 

—  Csak  nem  megyek  így  Vidra  Stván 
bátyámékhoz,  még  azt  hinnék    hívogatni    járok. 

—  Menjen,  a  hogy  akar.  Csak  siessen,  siessen. 
Mari  visszament    a    konyhába    s    visszaöl- 
tözködött féltisztába. 

Alkonyodott  mire  elindult 
- —  Szaladok  mán,  —  mondta  s    elszaladt. 
Vártunk,  vártunk  soká,  nem  jött.   Sötétben 
került  elő. 

—  Tekintetes  asszonyka,  ne  tessen  hara- 
gudni, de  nem  vót  otthon  Vidra  'Stván  bátyáin, 
osztán  meg  kelletett  várni  .  .  . 

—  Mit  izén,  jön,  nem  jön?  —  kérdeztem. 

—  Hát  mikor  itthon  van,  jön,  de  ha  nincs 
itthon,  akkor  nem  jön.  Most  is  tetszik  látni,  a 
mezőn  volt. 

—  Eredj  vissza  rögtön,  mondd  meg  neki, 
hogy  azonnal  fogjon.  Gyönyörű  holdvilág  van, 
Kiost  legjobb  kocsikázni. 

Mari  megfordult  s  kissé  zavarodottan,  de 
engedelmesen  elment. 

Készen  voltunk  az  útra,    mikor    visszatért. 

—  jön  a  kocsi  ? 

—  Hát  ma  mán  nem  jön,  kézit  csókolom. 

—  Miért  nem? 

—  Este  van  mán  .  .  . 

—  Ejnye,  teringette,  —  fakadtam  ki,  — 
ez  már  mégis  sok.  Mi  köze  van  neki  ahhoz. 
Eredj  vissza,  mondd  meg,  hogy  vagy  jöjjön  rög- 
tön, vagy  többet  soha  nem  hivom.  Majd  eljön 
a  Klein  ! 

A  lány  habozott,  maradt  is.  Egyszer  kifa- 
kadt. 

—  Á  tekintetes  uram,  —  nem  jön  az,  ka 
soha  nem  is  tetszik  hijni.  Mer  azt  mondta,  hogy 
nem  jön  ü  még  az  Istennek  se.  Orűl  ha  lefek- 
het.  Ki  is  csapta  a  lovakat  már  a  mezőre. 

Bosszúsak  voltunk.  Jó  Ízelítőt  kaptunk  a 
kocsikázásból . 

Másnap  elhivattam  Vidra  'Stván  uramat, 
megbeszélni  a  kocsizást. 

El  is  jött.  Úgyis  otthon  hevert,  nem  mehe- 
tett a  mezőre,  mert  egy  kis  eső  volt.  Derék, 
piros  arcú,  jóizü  magyar  ember  volt. 

A  pohár  bort  elfogadta  s  a  jóllakott  embe- 
rek önérzetével  ült  le. 

—  Hát  Vidra  uram,  szeretném,  ha  meg- 
egyeznénk arra,  hogy  minden  délután  megko- 
csikáztatna  bennünket.  Maga  ide  állana  a  kap« 
elé  mindennap  öt  órakor,  és  este  hét-nyolc 
órára  hazajövünk  .  .  .  Mennyit  kér  ezért? 

Vidra  uram  úgy  tett,  mint  aki  nagyon 
gondolkozik,    mégsem    jut     eszébe    semmi. 

—  Hát  hova  mennénk  instállom  ? 

—  A  hova  jól  esik.  Számítsuk  ki  a  leg- 
hosszabb utat,  mert  tudja  az  úgy  lesz,  hogy 
egyszer  elmegyünk  a  székvárosig,  máskor  három- 
négy falun  végig,  ha  meg  jól  esik,  meg- 
állunk, az  erdőben  sétálunk,  vagy  szalonnát 
sütünk  .  .  .  Szóval,  mennyiért  jár  velünk  naponta 
délután  két-három  órát? 

—  Hát  instállom  az  úgy  van,  hogy  a  szék- 
városba a  taksa    öt    korona,    várakozással    hat. 

Na,  gondoltam  magamba,  már  ezzel  nem 
fogunk  eligazodni. 

—  Hát  mennyiért  visz  el  a  másik  oldalon. 
Nagypatakra  és  vissza  ? 

—  Hát  instállom,  nem  tom  mit  mondjak, 
annak  mán  nincs  olyan  taksája.  Mer  oda  nem 
jár  senki.  Négy  korona  nem  lesz  sok. 

—  De  nézze  csak,  itt  a  térkép ;  Nagypa- 
tak messzebb  van,  mint  a  székváros.  Hát  mér 
kér  kevesebbet.  Hiszen  a  városba  bevisz  egy 
órával  hamarabb,  mint  oda. 

—  Az  az  én  dogom,  tekintetes  uram,  én 
beviszem  a  tekintetes  urat  az  én  lovammal  öt 
fertály  alatt,  de  a  Klajn,  nem  viszi  be  két  órá- 
nál hamarabb,  ha  ott  döglik  is  a  lova. 

—  Jól  van,  jól,  hát  mennyi  idö  alatt  visz 
el  Nagypatakra  ? 

—  Instállom,  a  mán  nem  számít,  mert  hát 
ki  megy  arra  ?  Csak  ha  épen  mán  Igló  felé 
megy  az  ember,  akkor  esik  útba. 

—  Hát    nem    akar    óraszámra    szerződni  ? 

—  Dehogy  nem  instállom.  Mér  ne  ? 

—  Hát  mennyit  kér  egy  órára  ? 

—  Egy  órára !  Az  a  fő  tekintetes  uram, 
hogy  hova  megyünk  ! 

—  Mennyit  kér,  ha  erdőbe  megyünk? 

—  Mék  erdőbe  ?  Mer  annak  is  taksája 
van.  A  csererdőből  egy  szekér  fa  hozatal  — 
mán  csak  úgy  mondom,  ahogy  számítjuk,  — 
hatvan  krajcár,  de  mán  a  Fekete-hegyrül,  egy 
forint.  Ha  meg  a  Vágásba  kell  meni,  na  hát 
tekintetes  uram,  oda  tengelyes  szekérrel  se 
megyek  el  öt  pengőnél  alább,  mer  én  a  lova- 
mat meg  nem  szakasztom,  a  kocsimat  össze 
nem  töröm,  ha  száz  pengőt  fizetne  se  .  .  . 

Nagy  elszántsággal  pederte  meg  a  bajszát 
és  kurucosan  nézett  a  szemembe. 

—  Jól  van,  jól  van  Vidra  uram,  —  mond- 
tam, —  de  mégse  értjük  egymást.  Nekem 
mindegy  akármerre,  akárhová  megyünk,  mondja 
meg  kereken,  mennyiért  visz  óra  számra. 

—  Ugyan  ne  tessék  azt  az  órát  firtani. 
Mindegy  a  mán,  akárhány  óra.  En  azért  nem 
fogom  lassabban  hajtani  a  lovamat.  Csakúgy 
hajtok  én,  akar  szakmányba  dolgozok,  akar 
napszámra.  Magyar  ember  vagyok  én  instállom, 
nemes  ember. 

Nevettünk  a  feleségemmel  s  összenéztünk  : 
Itt  nem  lehet  ződ  ágra  vergődni. 

Vidra  uram  észrevette,  hogy  egyet  gon- 
doltunk az  asszonyommal. 

Hamiskásan    hunyorított. 

—  Na,  látom,  hogy  a  tekintetes  úr  is  jó 
magyar    ember,    hát    minek    az    a    fifikálás.    A 

minek  ára  van  uram,  annak  ára  van.  Én  nem 
gondolok  semmi  rosszat,  de  hát  ha  nem  a 
tekintetes  úr  vóna,  hanem  egy  amolyan  más- 
milyen ember  .  .  .  Hát  instállom  a  könnyen  meg- 
tehetné velem  azt  a  teréfát,  hogy  napszámba 
mindig  csak  a  székvárosba  menne  velem.  Meny- 
nyit veszítenék  én  avval ! 

—  De  nézze  jó  ember.  Hát  magának  nem 
mindegy,  hogy  merre  hajtja  a  lovát? 

—  Nem  bizony  instállom,  mer  hát  minden 
útnak  más  az   ára. 

—  Jól  van  no,  ne  beszéljünk  róla  tovább. 
Mindig  meg  fogunk  alkudni  minden  útra  .  .  . 
Szépen  elállott  az  eső.  Hát  legyen  szives,  menjea 
haza,  fogjon  be  és  vigyen  el  bennünket  Nagy- 
patakra. 

—  Nagypatakra  ! 

—  Oda. 

—  Lehetséges  .  .  . 

—  Akkor  jó. 

Vidra  uram  elköszönt,  elment.  Egy  félóra 
múlva  ott  volt  az  ablak  alatt. 

Gyönyörű  volt  az  út.  Szép  lejtésű  erdős 
fasor,  nagyszerű  megnyiló  kilátások,  jó 
levegő,  amitől  percenként  hízik  az   ember. 

Vidra  uram  néha  hátra  fordult,  mikor  fel- 
felé baktatott  a  kocsi  s  visszaszólt. 

—  Tavaly  vettem  én  ezt  a  lovat  a  losonci 

vásáron.  Nem  igen  lehet  meghajtani,  mert  a 
nagyboldogasszonynapi  vásáron  el  akarom 
adni  .  .  .  Egy  százast  csak  kell  kapni  rajta. 

Tovább  mustrálta  a  lovát  s  lefelé  vígan 
gördült  a  jó  kis  futó  kocsi. 

Egészen  beleszerettünk  a  kocsizásba  s 
elhatároztuk,  hogy  mindennap  kimegyünk. 

Amint  hazajöttünk,  kifizettem  Vidra  uram- 
nak a  négy  koronát,  de  megmondtam  neki : 

—  Jó  lesz,  ha  meggondolja  a  dolgot ! 
Es  én  kifizetem  magát  egyszerre,  mikor 
már  egy  kis  summára  gyűl,  legalább  kapjon 
tiz-husz  forintot  együtt  .  .  . 

Legyintett  rá : 

—  Mindegy  a  tekintetes  uram  !  Csak  minél 
előbb  zsebibe  legyen  az  embernek  a  garas. 

Másnap  vártuk,  nem  jött.  Érte  küldtünk; 
azzal  a  hírrel  jött  vissza  a  lány,  hogy  kint  van 
a  mezőn. 

Este  megizentem  neki,  hogy  a  következő 
nap  el  ne  felejtkezzék  !  Itt  legyen. 

Akkor  csakugyan  meg  is  jött. 

Vígan  ültünk  fel. 

—  Na,  Vidra  úr  —  mondta  a  feleségem 
jó  kedvvel,  —  megint  arra  menjünk,  amerre  a 
múltkor  voltunk.  Az  a  szép  út ! 

—  Hát  instálom,  hová  ? 

—  Nagypatakra. 

—  ÍS'agypatakra  > 

—  Oda. 

—  Hm. 

Megindult.  De  úgy  vettük  észre,  hogy 
beteg  vagy  mérges,  mert  nagyon  szidta  a  lovait, 
a  hasuk  alá  csapkodott  és  szörnyen  lógatta  az 
orrát.  Egyszer  se  fordította  vissza  az  ábrázatát 
hiába  is  kezdtünk  vele  beszélni,  kurtán,  furcsán 
végzett  a  szóval. 

Az  út  azért  gyönyörű  volt  s  már  ismerősen 
köszöntöttük  az   újonnan  feltűnő  részleteket. 

Este,  mikor  megállottunk  otthon  a  ház 
előtt,  kivettem  a  négy  koronát  a  tárcámból  és 
kezébe  adtam  Vidra  uramnak.  Az  öreg  nagyon 
keserűen  nézte  meg.  Egyenként  megforgatta  a 
pénzt,  s  tovább  is  a  markába  tartotta. 

—  Mi  baj,  Vidra  uram? — mondtam  neki. 

—  Hát  uram,  —  szólalt  meg  laposat  pil- 
lantva, —  én  csak  amondó  vagyok,  hogy  ez 
nem  sefti 

—  Micsoda  ?  .  .  .   Hát  nem  annyit  kért  ? 

—  Hát  .  .  . 

—  Na  hát ! 

—  Az  isten  áldja  meg !  Ezer  állottam  én 
ki  a  munkából !  Négy  koronáért !  .  .  .  Hisz  e 
csak  két  pengő. 

—  No  látja  .  .  .  Azért  mondom,  hogy  jobb 
lesz  máskép   alkudni. 

—  Á,  nem  alkuszok  én  máskép.  Magyar 
ember  vagyok  én  .  •  .  Mit  mennek  mindig  abba 
a  rongy  tót  faluba,  mikor  nincs  ott  semmi 
keresni  valójuk  .  .  . 

—  Mi  köze  ahhoz  magának.  Arra  megyünk, 
amerre  jól  esik.  örüljön,  ha  többet  keres. 
Annak  örüljön,  minél  többször  megyünk  .  .  . 

-  Örül  az  Isten !  —  fakadt  ki  Vidra  Ist- 
ván. —  Szekeres  ember  vagyok  én  uram !  — 
s  a  mellére  ütött.  —  Az  a  kötelességem  I  Ha 
az  úrnak  menni  kell,  hát  menni  kell-  Zörgesse 
meg  éjfélkor  az  ablakom,  elmegyek  én  Orso- 
vára  is  ?  De  az  ég  roggyon  a  rongy  tót  falujára 
hogy  én  mindennap  oda  járjak  !  Mikor  az  úrnak 
e  csak  passzió  !  Elébb  való  nekem  a  magam 
dóga  .  .  .  Vagy  ha  passziózik  az  úr,  hát  passzi- 
ózzon ! 

—  Hogy  gondolja  ezt,  Vidra  uram  ? 

—  Hogy  ?  Hát  jól !  Eccer  csak  elvittem 
két  pengőért ;  gondoltam  :  na  !  isten  neki !  Hadd 
örüljön  a  tekintetes  úr  is  .  .  .  Ha  dóga  vón,  ha 
muszály  vóna  menni,  a  más !  akkor  nem  szóla- 
nék I  De  így  ?  Hát  uram,  minél  többször  kell 
arra  menni,  annál  többet  kell  azér  fizetni !  Tet- 
szik tudni  I  minden  utért  egy  koronával  többet ! 

Elnevettem  magamat. 

Vidra  István  mérgesen  végignézett  s  meg- 
rántotta a  gyeplöt.  A  lovak  kifordultak  az  útra. 

ö  meg  visszamorgott  felém,  de  a  levegőnek 
beszélt. 

—  Mer  ez  így  nem  seft  !  .  .  .  Nekem  ugyan 
nem  !  .  .  . 

S  dühösen  elhajtott. 

A  VIZIT 


A  lányok  egész  délután  kacagtak.  Buchta 
úr,  a  szomszéd  fiatal  suszter  azt  izente  nekik, 
hogy  holnap,  vasárnap  délután  meg  fogja  őket 
vizitelni. 

Gizike  majd  meghalt  a  nevetéstől-  Néha 
megállott,  csaknem  kiejtett  a  kezéből  csuprot, 
fazekat,  mig  kikacagta  magát.  A  szemét  is 
behunyta,  ugy  nevetett.  A  két  nénje  is  nevet- 
gélt, meg  a  húga  is,  de  ugy  senki,  mint  Gizike. 

Mikor  hazajött  az  apjuk  a  bányából,  egy 
kicsit  elhallgattak.  Mig  Juliska  kivitte  a  krump- 
lilevest a  vacsorához,  azalatt  Gizike  a  tüzet 
fújta,  hogy  a  tésztát  hamar  be  lehessen  főzni 
s     egyszerre     csak     rájött     a     kacagás    ingere. 

—  Böske  ne  ábrándozz,  —  szólt  rá  a  leg- 
kisebb húgára,  egy  tiz  esztendős  gyerekre,  — 
tán  már  neked  is  Buchta  úron  jár  az  eszed. 
Hahaha !  várja  a  vizitet. 

Az  apjuk,  aki  komolyan  és  méltósággal 
ette  a  sovány  krumplilevest,  beszólt  a  tornácról : 

—  Mire  való  az  az  erőszakos  röhögés ! .  . . 
Gizike  elhallgatott,  csak  fojtogatta  a  nevetés. 

—  Hogyan !  —  szólt  rá  keményen  az 
apja  magyarázatért. 

—  A  Buchta  ur  .  .  .  —  böffent  ki  Gizike, 
de  olyan  kacagás  jött  rá,  hogy  belefúlt  a  sző 
a  torkába. 

Böske  állott  elő  s  gyerekesen  felvonva 
a  két  vállát,  azt  nevette  ki : 

—  Azt  mondja  a  Gizike,  hogy  azt  mondja 
a  Buchta  ur  •  .  . 

Megállott  és  benézett  a  konyhába  a  nagy 
lányokra,  csibe  ésszel  is  megsejtette,  hogy  ez 
nem  elpletykálni  való. 

—  Hogyan !  —  szólt  rá  rendithetetlen 
komolysággal  az  apja. 

A  kis  lány  fülig  veresedett  és  ugy  állott 
megijedve  az  apja  előtt,  mintha  a  tanító  előtt 
állana. 

—  Hogy  a  Buchta  ur  azt  izente,  hogy 
holnap  vizitel. 

—  Minő  Buchta !  —  szólt  komoran  az  apa. 
Gizike    tudta,    hogy    az    apja     nagyon     is 

tudja,  kiről  van  szó    s    erre    rettenetesen    elka- 
cagta magát. 

—  Talán  te  hivtad  meg  a  Buchta  urat, 
hogy  ugy  örülsz  neki ! 

Gizike  szinte  sikkantva  kiáltó  ta  : 

—  En  nem  apa  kérem ! 

De  ahogy  egy  percre  elhallgatott  s  körül- 

nézett,  meghökkenve  látta,  hogy  senki  sem  nevet 
rajta  kivül,  erre  aztán  iszonyúan  elrestelte  magát. 

A  csendben  elkezdett  égni  az  arca  a  szé- 
gyentől, hogy  az  apja  igy  rápiritott.  Még  tán 
azt  hiszik  róla,  hogy  ö  szerelmes    a    Buchtába  ! 

Kiment  a  kertbe  s  duzzogott. 

Hát  jól  van  !  Ha  szerelmes  is  volna  bele  ! 
Nem  is  akar  vén  lány  maradni,  mint  a    nénjei. 

Járkált  a  szilvafától  a  körtefáig,  onnan  az 
almafa  alá  ment  s  leszakított  egy  édes  almát, 
mert  azt  nagyon  szerette.  Mérgesen  megette 
vacsora  helyett  s  újra  meg  újra  elmondta  magá- 
ban, hogy  ö  bizony  nem  is  marad  vén  lány. 
Orá  ne  piritson  rá  az  apja. 

Csak  akkor  ment  be  a  sötétből,  mikor 
már  ágyat  kellett  vetni.  Az  ö  dolga.  Megve- 
tette, a  gyerekeket  lefektette,  s  kapta  magát  ö 
is  lefeküdt 

Az  anyja  csendesen,  beteges  nesztelenül 
odament  hozzá  : 

—  Van  valami  bajod  ? 

—  Eh,  —  rántotta  meg  a  vállát  Gizike, 
befordult  a  falnak  s  elhatározta  magát,  hogy 
nem  alszik  reggelig. 

Két  perc  múlva  aludt. 

Másnap  reggel  már  mintha  mi  sem  tör- 
tént volna.  Minden  rendesen  folyt.  Az  ebéd  is 
megvolt.    Senki    sem    beszélt    a    vizitről.    Csak 

Gizike  csodálkozott,  hogy  hát  mi  lesz  a  vizittel  ? 
Senki  sem  gondol  rá  ?  Azután  valami  gyanúsat 
vett  észre. 

Az  apja  nagyon  bölcsen  és  igen  halkan 
magyarázott  valamit  az  anyjának.  Tudta,  miről 
beszélnek.  Nem  baj,  hadd  beszéljenek.  O  már 
ugy  sem  bocsátja  meg  az  apjának,  hogy  teg- 
nap ugy  rápirított. 

Ebéd  után  elkezdte  az  utcaajtót  lesni. 

Az  anyja  pokrócokat  szedett  össze  a  gye- 
rekekkel és  fölvitte  a  zöld  fűre  a  kertbe,  ott 
heveredett  le  az  egész  család,  csak  az  apjuk 
maradt  a  tornácon,  a  félliter  bora  mellett,  amit 
ebédre  nem  ivott  meg,  hogy  ha  vendég  jön,  legyen. 

Gizike  szakadatlanul  ugy  érezte,  hogy  a 
nénjei  folyvást  őt  fikszirozzák,  s  lesik  az  arcán, 
hogy  várja  a  Buchtát.  Ezek  a  vén  lányok.  Az 
egyik  huszonegy  esztendős,  a  másik  huszonhá- 
rom. Az  a  fiatalember  csak  nem  bolond,  hogy 
az  ő  kedvükért  jöjjön.  Kinek  kell  vén  lány ! 
Bezzeg  neki  mindig  milyen  szépen  köszön, 
ahányszor  csak  találkoznak,  pedig  be  sincsenek 
mutatva  egymásnak.  De  hát  szomszéd  s  szom- 
szédnak csak  szabad  köszönni. 

Nem  állotta  sokáig,  egyszer  csak  felállott 
és  gyorsan,  mintha  valamiért  menne,  besietett 
a  házba.  Ki  akart  nézni  az  ablakon  az  utcára, 
nem  jön-e. 

Jó  szimatja  volt.  Abban  a  percben  ahogy 
belépett  a  szobába,  valaki  idegen  jött  be  a 
kapun,  már  itt  is  volt  a  tornácon  s  megismerte 
a  hangot,  amelytől  ijedtében  majdnem  elállott 
a  lélekzete.   Buchta  ur  köszönt. 

—  Alásszolgája  Barthos  ur !  Bocsánatot 
kérek,  hogy  vasárnap  délutáni  szórakozottságá- 
ban háborgatom. 

Gizike  szivében  igazán  elállott  a  vér,  ugy 
figyelt. 

—  Szót  sem  érdemel,  —  mondta  az  apja, 
—  semmi  különös  elfoglaltatásom. 

Buchta  ur  erre  azt  mondta : 

—  Csupán  szomszédi  jogon  vagyok  bátor 
egy  kis  vizittet  tenni. 

—  Kérem,  örvendek.  Lesz  szives  helyet 
foglalni ! 

Gizike  szegény,  hol  pirulva,  hol  sápadva 
várta,  mi  minden  fog  itt  ma  kisülni. 

A  két  férfi  leült.  Gizike  megértette  a  nagy 
raffinériát,  amivel  kijátszották  a  szülei  a  Buchta 
urat.  A  család  fent  volt  a  kertben.  Azért  volt 
fent,  hogy  az  apjuk  hamarosan  kiadhassa  a 
vendégnek  az  utat.  Istenem,  milyen  raffinéria ! 
Szabad  egy  szülőnek  így  áskálódni  a  lánya 
boldogsága  ellen. 

—  Az  idő  elég  szép,  —  mondta  a  fiateű- 
ember. 

—  óh  szépen  mutatkozik !  —  engedte  meg 
fölényesen  az  apa. 

Bort  töltött,  koccintott. 

—  Legyen  szerencsém !  —  mondta. 

—  Részemről  a  szerencse !  —  szólt  szeré- 
nyen Buchta  ur  és  felemelte  a  poharat. 

Amint  ivott,  kissé  elevenebben  szólalt 
meg  a  fiatalember. 

—  Honnan  tetszettek  ide  jönni  ami  váro- 
sunkba Barthos  úr. 

—  Hja  kérem  az  nagy  kérdés,  —  szólt 
az  apa  szokott  nagyképű  módján- 

Gizikének  kezdett  nagyon  nem  tetszeni 
ez  az  ellenséges  modor.  Összevonta  a  szemöl- 
dökét s  s  úgy  megkeményedett  a  szive,  hogy 
az  többet  már  csak  ennek  az  idegen  ismeret- 
len fiatalembernek  fog  mindent  megbocsátani. 
Az  apjának  semmit.  Amért  ugy  rápirított  az 
este  s  amért  ilyen  ellenséges  ezzel  a  tisztessé- 
ges fiatal  emberrel  szemben-  S  haragosan  leült 
az  ajtóhoz  közel  egy  székre. 

—  Miért  nagy  kérdés  ?  —  kérdezte  a 
fiatalember. 

—  Hát  kérem,  mert  először  is  minden- 
esetre nagyobb  városból  jöttünk  ide,  mint  az 
önök  úgynevezett  városa.  Es  azután  kérem, 
hát  város  ez  a  szomorú  fészek  egyáltalán? 
Mindenesetre  nem  város. 

—  Hát  hiszen,  hát  bizony,  —  habozott 
Buchta  úr,  —  kicsike  város  az  igaz,  de  azért 
nem  falu,  polgármesterünk  van  kérem  alássan, 
és  mi  akik  ide  valók  vagyunk,  nagyon  jól 
érezzük  magunkat  benne. 

—  Hja  kérem,  aki  a  kályha  mellett  szüle- 
tik és  a  kályha  mellett  hal  meg,  az  nem  tud- 
hatja minő  másutt  az  élet. 

Buchta  ur  is  megérezte  végre,  hogy  egye- 
nesen ő  ellene  irányul  itt  minden  szó.  S  azt 
mondta  vissza  a  maga  csendes  módján. 

—  Hát  igaz  kérem  Barthos  úr,  hogy  én 
még  nem  voltam  nagyon  messze.  Rozsnyón 
voltam  és  Rimaszombatban  is  és  Miskolcon  is. 
De  akkor  haza  kellett  jönnöm,  mert  meghalt 
az  anyám  s  át  kellett  vennem  a  műhelyt  és 
gazdaságot,  és  az,  ha  nem  nagy  is  de  a  mai 
viszonyok  mellett  megér  legalább  is  egy  tiz-tizen- 
kétezer  forintot  .  .  .  Es  ahol  voltam  is  mindig  első 
mestereknél,  ugy  hogy  az  egész  megyében  senki 
sincs  ilyen  fiatal  mester  jobb  a  szakmájában, 
mint  én  is  a  magaméban,  a  suszterájban. 

—  Hja  kérem  a  suszterájban  lehet !  De 
vannak  sokkal  felettesebb  foglalkozások. 

—  Hát  kérem  —  vágott  vissza  már  igazán 
megsértve  Buchta  úr,  —  a  suszterség  az  egy 
iparág,  de  a  bányai  munka,  az  csak  olyan 
mindenféle  emberekből  van. 

Gizike  majd  leszédült,  olyan  váratlan 
volt  ez.  A  legelső  pillanatban  azt  hitte,  most 
mindjárt  emberhalál  lesz,  de  a  másikban  már 
imponált  neki  a  fiatal  ember.  Ha  olyan  csendes 
is,  de  férfi  ez.  Nem  enged  ez  magával  sokat 
packázni.  Szinte  látta,  hogy  elvörösödött  az 
apja,  hogy  fújja  fel  az  arcát,  mig  gőgösen 
mondja : 

— v*  Nemes  ember  vagyok  tisztelt  ur,  az 
apám  is,  az  öregapám  is  mind  kardos  nemes 
volt. 

Elhallgatott  és  kifelé  nézett  a  kertbe. 
A  fiatal  ember  békülékenyen  folytatta. 

—  Nem  kétlem  kérem  szépen  egy  szóval 
sem. 

—  Az  csak  a  sors  szeszélyétől  van,  hogy 
én  bányában  dolgozom.  Különben  is  nincs 
semmi  panaszom,  mert  mondjuk,  ha  nem  volnék 
megelégedve  a  jelenbeli  állapotommal,  akkor 
nemde  mindenesetre  megfelelőbb  izé  után  néz- 
nék. Mondjuk  máskép  keresném  boldogulásom 
kenyerét.  Mert  mégis  első  vagyok  a  magam 
resszortjában  s  nekem  senki  sem  parancsol 
ebben  a  városban,  mindössze  hogy  a  mérnök 
urnák  van  joga  velem  megtárgyalni,  hogy 
hogyan  és  miképen  ezt  vagy  azt  ? 

—  Kérem  szépen  én  nem  kifogásolom  .  .  • 

—  De    fiatal    barátom,    ha    abban    Ítéletet 

akar,  hogy  ez  vagy  amaz  ki  és  ki  legyen,    azt 
kell  kutatni,  kik  voltak  a  szülei  I 

—  Kérem  szépen  én  semmiképen  nem  .  .  . 

—  Es  aztán,  az  én  családom  neve  betűk- 
kel van  beirva  az  ország  történetébe.  S  ha  én 
ma  egészen  egyszerű  embernek  látszom  is,  azt 
nem  úgy  kell  tekinteni,  hanem  úgy,  hogy  ha  a 
sors  játéka  közbe  nem  jön,  akkor  most  én  vol- 
nék a  Sitzenbacher  vagyon,  mondjuk :  tulajdo- 
nosa s  nem  a  báró  Sitzenbacher  család ;  mert  az 
én  szépapám  tette  őket  úrrá,  azzal,  hogy  potyán 
átengedte  nekik  a  vagyonát,  amelyben  az  öreg 
Sitzenbacher,  aki  akkor  csak  egy  egyszerű 
cseh  ember  volt,  vasbányát  fedezett  fel  és 
abból  lettek  az  ő  gyerekei  urak  és  bárók :  Tudja 
barátom,  ki  a  Sitzenbacher  ? 

—  Nem  tudom  kérem  szépen  én  .  .  . 

—  Na  persze,  aki  nem  ment  tovább  egy 
Rimaszombatnál !  .  .  .  de  azonban  a  Sitzenba- 
cherek  ma  is  legalább  negyvennyolc  millió  forint- 
tal bimak !  De  ök  azért  nem  voltak  hálátlanok, 
mert  máig  ugy  tekintik  a  családot,  mintegy 
rokonokat.  Tudják  ők,  hogy  a  mi  földünkből 
vették  a  báróságot !  Levelezésben  is  állunk, 
csak  most  is  nem  régen  megküldték  a  gyász- 
levelet,    mikor     meghalt     az    öreg    méltóságos. 

Adhattak  volna  részt  abból  a  vagyonból, 
ha  tisztességes  emberek. 

—  Hja  barátom,  az  nem  ugy  van  a  ma 
világban.  Én  adtam  volna  magának,  és  maga 
is  nekem,  nemde !  Ám  azonban  a  mai  világ- 
ban nem  lehet  erkölcsöt  tapasztalni.  Csak  a 
szocializmus  rontja  az  embereket,  hát  hogy 
lehetne  valamit  várni  a  magasabb  polcon  ülőktől 
is.    Mindenki  csak  magának  él  és  magának  hal. 

Töltött  a  pohárba  és  koccintott.  Kiitták. 

—  Mindazáltal  nekem  nincs  panaszom 
rájuk,  mert  az  apám  is,  mondjuk :  igazgatója 
volt  az  ö  vasbányáiknak  és  teljhatalmú  meg- 
bizottjuk  mindenféle  ügyes-bajos  dolgukban.  Es 
valóban  az  öreg  méltóságos  is  mikor  el  akartam 
jönni  tőlük,  mert  én  is  ott  kezdtem,  de  bizonyos 
kényes  dolgok  történtek,  már  mint  az  elő  szokott 
adódni,  és  én  leköszöntem  az  állásomról.  Csak 
harminc  esztendeig  voltam  náluk.  Az  öreg  méltó- 
ságos három  hónapig  nem  fogadta  el  a  lemon- 
dásomat, akkor  bementem  hozzá  az  irodába, 
azt  mondom  neki :  Hogy  vagy  elfogadja  az  ur 
és  elereszt,  vagy  innen  addig  nem  megyünk  ki, 
míg  alá  nem  irja  a  bizonyítványomat. 

Barthos  úr  nevetett  a  visszaemlékezéstől. 
Gizike  is  nevetett  odabenn,  hogy  az  apja  ilyen 
ember ! 

—  Akkor  azt  mondta  az  öreg  méltóságos  .  . . 
Hej  de  borzasztóan  káromkodott,  egyre  csak  az 
apám  istene  körül  járt,  de  én  azt  mondtam  neki. 

egész  csendesen,  Kogy  ne  nagyon  emlegesse  a 
méltóságos  úr  az  apám  istenit,  mert  ha  az  én 
boldogult  szépapám  olyan  marha  nem  lett  volna, 
akkor  most  úgy  hiszem,  én  mondanám  a  cifrákat. 
Barthos  úr  egészen  átengedte  magát  az 
emlékezés  gyönyörűségének. 

—  No  hát  azt  mondja  az  öreg  méltóságos, 
egyen  meg  a  fene,  tudod  hány  emberrel  tettem 
jót,  idegennel,  hanem  megérem  még,  hogy  sírva 
fogsz  visszajönni,  hogy  egy  darab  kenyeret  kérj. 
Akkor  aztán  kimondtam  a  bolond  szót,  csak  azt 
az  egy  szót  ne  mondtam  volna.  Hogy :  azt  nem 
éri  meg ! 

—  Bizony  az  nagy  kár  volt !  —  szólt  csen- 
desen Buchta  úr.  S  ebben  a  percben  Gizike  is 
észrevette,  mekkora  könnyelműség  és  a  családja 
ellen  való  vétek  volt  az  apjának  ez  a  tette  s 
elszomorodott. 

—  Hát  bizony  nagy  kár  —  mondta  csen- 
desen bólintva  Barthos  úr,  —  de  hiába,  olyan  a 
nemes  ember,  hogy  kimondja  a  bolondot,  de 
rögtőn  megbánja !  Hanem  az  már  hiába  van, 
sose  veszi  vissza  többet- 

Buchta  úr  nem  mert  sértegetni,  pedig  a 
nyelvén  forgott,  hogy  kimondja,  hogy  elég  baj. 
Nem  okosság. 

—  Más  a  nemes  ember,  mint  maguk  pol- 
gári eredetű  egyének.  Tisztelem,    becsülöm,    de 

nem  fér  meg  a  gyomrommal.  Bennem  mindig 
csak  az  a  buta  gőg  dolgozott.  Azért  most  is  úgy 
vagyok,  hogy  most  se  tennék  máskép. 

Újra  töltött,  újra  kiiták    fenékig  a  poharat. 

—  Üsse  meg  a  guta,  ha  már  ide  vetett  az 
Isten  haragja  ebbe  az  utálatos  kis  tót  fészekbe, 
hát  élek  a  családomnak.  Ki  van  ebben  a  város, 
ban,  akivel  érintkezni  lehetne.  Aki  van,  csak  a 
nagy  flanc !  En  egyszerűen  akarok  élni.  Es  aztán 
olyan  emberekkel  legyek,  akik  hivatalból  élnek. 
Az  egy  nulla.  Az  nem  úr.  Részemről  legalább 
semmiesetre  sem.  Valami  rongyos  kis  tanító 
akart  a  lányomhoz  járni  .  .  . 

—  Melyik  kisasszony  kához,  —  kérdezte 
Buchta  úr. 

—  A  Juliska  lányomhoz,  de  természetesen 
nem  engedhettem  meg  a  közeledést. 

Gizike  hirtelen  felállott.  A  szive  hevesen 
és  ijedten  kezdett  el  dobogni.  Most  jön  a  rette- 
netes dolog.  A  bolond  szó.  Ha  most  kikergeti 
az  apja    a    fiatalembert,  akkor  vége  a  világnak- 

—  Hogy  én  nem  tudom  megadni  a  lányaim- 
nak a  kellő  dolgokat !  .  .  .  és  temészetesen  a 
lányomban  sem  tapasztaltam  valami  nagy  szerel- 
met, mert  akkor  mégis,  na !  Így  azonban  én 
itt  nem  .  .  . 

Ebben  a  percben  Gizike  kirepült  a  szobából. 
Egy  mártirnak,  vagy  egy  hősnőnek  az    elszánt- 

ságával.     A    halálra     szántak    bátorságával,     a 
Barthos  vér  vakmerésével. 

—  A  kisasszonyka  !  —  ugrott  fel  udvaria- 
san és  valóságos  örömmel  Buchta  űr.  Olyan 
tiszta  ragyogás  volt  egyszerű  becsületes  arcán, 
amiből  lehetetlen  volt  nem  látni,  hogy  csakugyan 
neki  szól  a  vizit. 

—  Alásszolgája  Buchta  úr  !  —  köszöntötte 
elragadó  kedvességgel  Gizike  is  a  vendéget  s 
kezet  nyújtott  a  fiatal  embernek. 

Barthos  úrnak  hirtelen  minden  vér  a  fejébe 
tódult.  A  szeme  ködös  lett  s  annál  jobban  elbo- 
rult, minél  tisztábban  látta,  hogy  a  harmadik 
lánya  már  elfajult  .  .  .  Szerelmesen  mosolyog  a 
suszterre,  aki  zavarában  és  örömében  el  sem 
akarja  ereszteni  a  lányka  kezét. 

—  Na  maga  is  szép  szomszéd,  tisztelem  ! 
—  mondta  merészen  Gizike,  —  csaknem  egy 
éve  lakunk  egymás  mellett  és  csak  most  teszi 
tiszteletét. 

—  Oh  dehogy,  kisasszonyka,  dehogy,  instál- 
lom  kisasszonyka,  csak  nem  mertem,  azazhogy  . . . 

Barthos  úr  uralkodott  az  arcizmain  és  mere- 
ven nézett  a  szomszéd  házra.  Eszébe  jutott,  hogy 
tizezer  forintot  mindenesetre  meg  kell  érnie  a 
vagyonnak,  ámbár  ez  a  komisz  kis  város,  ez 
nagyon    satnya    fészek    s    nincs    semmi    jövője. 

Aztán  felállott  s  egy  szó  nélkül  végig  ment 

a  tornácon.  A  vakolat  lehullott  egy  helyen. 
Elhatározta,  hogy  meg  fogja  csináltatni  s  levonja 
a  házbérböl. 

—  Hát  te  miért  jöttél  el?  Mért  hagytad 
azokat  magukban?  —  kérdezte  a  felesége  csen- 
desen, mikor  felment  a  családjához  a  hegyol- 
dalra nyúló  kertbe.  Az  asszony  mindenben  meg- 
egyezett az  urával,  mert  egy  unokabátyja  az  aradi 
tizenhárom  között  van  .  .  . 

—  Kijöttem,  —  szólt  rekedten  Barthos  úr, 
—  mert  nem  akartam  valami  bolondot 
mondani-  Mert  aztán  ha  egyszer  kimondom, 
többet  az  Isten  se  veszi  vissza  a  nemesi  paro- 
lámat. 

A  két  fiatal  pedig  olyan  hangosan  kaca- 
gott, olyan  boldogan  ott  lent  a  tornácon,  hogy 
mindnyájan  csudálkozva  s  irigykedve  néztek 
össze : 

—  No  ez  a  Giza !  Hát  csakugyan  ö  kapta 
a  vizittet ! 

FÜSTI  FECSKÉK 


Az  ilosvai  Kubo,  a  meghalt  kéményseprő 
helyettese,  sorra  elvitte  a  környékre  az  új  segé- 
det, hogy  bevezesse  a  munkába.  Sehová  sem 
ereszthette  magában,  mert  Máté  az  Alföldről 
került  vándorútján  llosvára  s  egy  szót  sem 
tudott  tótul. 

A  két  fiatal  kéményseprő  vidáman  ballagott 
a  hegyoldalakon.  Kubo,  a  csöndes  tót  fiú,  nagyon 
tanulékony  volt  és  mindenről  kikérdezte  a  kolle- 
gáját. Ha  valami  okosat  hallott,  komolyan 
mondta  rá : 

—  Elz  praktikus.  Tényleg. 

Vagy,  ha  valami  csinos  tárgyat,  vagy 
szokást  tanult  el  vándor  társától,  megilletődve 
mondogatta  a  furcsa  ilosvai  hangsúllyal  : 

—  Ez  elegáns  :  de  igazán. 

Hamar  megbarátkoztak,  mert  mind  a  ketten 
fiatalok  voltak,  s  bár  a  hosszú  Kubo  komolyan 
viselte  magát,  mint  egy  leendő  mesterhez  illik, 
hiába,  ő  is  kéményseprő  volt.  Már  pedig,  ahogy 
Máté  mondta,  szomorú  kéményseprőt  még  senki 
sem  látott. 

Az  igaz,  hogy  ő  olyan  volt,  mint  az  ördög- 
fiók.  Ügy  megkacagtatta  Kubót,  ha  a  lányokról 
beszélt,  hogy  a  hosszú  tót  fiú  megállott  és  falá- 
sig hahotázott.  Különösen  mikor  azt  magyarázta 
el,  micsoda  fogásai  vannak  neki.  Ha  ő  egy 
lányra  ránéz,  annak  már  „kampec".  Borzasztó 
történeteket  mondott  el,  s  volt  egy  esete,  mikor 
az  oltár  előtt  csábította  el  egy  vőlegénytől  a 
menyasszonyát.  Csak  ránézett  a  menyasszonyra 
s  az  nem  merte  kimondani  az  igent ! 

Roppant  mulatságosan  tudta  ezeket  a  his- 
tóriákat elmondani,  de  azért  a  jó  Kubo,  mikor 
kikacagta  magát,  megcsóválta  a  fejét  s  azt 
mondta : 

—  De  barátocskám,  az  nem  elég,  mi  lette 
a  lánnyal  ? 

—  Mi  lette?  —  kiáltott  fel  Máté  s  kaca- 
gott a  furcsa  magyarságon,  —  az  lette  barátocs- 
kám, hogy  ma  is  él,  ha  meg  nem  halt.  Mit 
gondolsz,  csak  nem  vehetek  el  minden  lányt, 
akit  megölelgetek. 

—  Ez  praktikus  felfogás !  —  mondta  Kubo 
és  nevetett. 

Hegytetőre  értek  fel,  ahonnan  távoli  szép 
kilátás  nyilt  előttük.  Máté  megállott  pihenni, 
nem  igen  szívelte  a  hegymászást  s  mikor  kifújta 
magát,  kegyetlen  nagy  hangon  beledalolta  a 
messziségbe  az  alföldi  kéményseprő  nótát : 

En  vagyok  a  füsti  fecske, 
Hej  I   Szeret  engem   a  menyecske  ! 
Hej   de  !  Szeret  engem  amikor   mos  ! 
Hej,  mert  I  Szereti  ű  ami  kormos  !   .    .   . 

—  Ez  elegáns  nóta,  —  mondta  Kubo, 
mert  ő  csak  ezzel  a  két  jelzővel  tudta  kellően 
kifejezni  magát,    hogy  elegáns   vagy  praktikus. 

Máté  felbukfenceztette  a  nagy  tót  fiút,  aki 
lehemperedett  a  kövér  hegyi  fűbe.  Akkor  neki 
szaladt  s  hosszában  átugrotta. 

—  No  pajtás !  Nem  nősz  nagyobbra !  — 
kiáltott    rá. 

Kubo  elhasalt  a  fűben  s  úgy  nevetett,  hogy 
még  a  véknya  is  megfáj ult. 

—  Ez  praktikus  kivánság !  —  nyögte  végűi 
szemét  törülgetve. 

Kubot  állítólag  azért  szuperálták  ki  a  kato- 
naságtól, mert  nem  volt  elég  hosszú  nadrág  a 
számára. 

Egy  kicsit  pihentek.  Csönd  volt  az  erdő- 
ségben, csak  a  lomb  susogott,  a  madarak  éne- 
keltek és  a  sodronypálya  vaskutyái  csikorogtak 
a  fejűk  felett. 

Máté  elnézte,  hogy  repülnek  a  kifeszített 
hosszú  dróton  a  kis  vastargoncák,  amelyek  a 
hegyről  leszállítják  a  völgybe,  a  város  végén 
levő  vasgyárba  az  ércet. 

—  Még    ilyet    senti    láttak     mifelénk,    — 

mondta.  —  Hej,  ha  elmesélem  eccer  otthon, 
hogy  egy  szál  dróton  ezer  mázsa  vasat  lehet 
elvinni  akár  a  világ  végire ! 

—  Hát  bizony !   —   szólt  ICubo. 
Máté  tovább  nézelődött. 

—  Azon  kellett  volna  feljönnünk  a  bányába ! 
—  mondta.  —  Vagy  azon  kéne  hazamenni ! 

Kubo  nagyot  nevetett. 

—  Hogy  az  embert  csak  megbüntetik,  csak 
becsukják  ! 

—  Csak !  ?  —  nevetett  Máté,  —  az  nem 
nagy  baj. 

—  Nem  bizony !  Csak  egy  kicsit !  —  vidá- 
modott  el  Kubo  —  De  siessünk,  —  tette  hozzá,  — 
mert  mindjárt  dél  lesz.  Nem  tudunk  estig  végezni, 
pedig  az  szabály,  hogy  a  bányatelepen  pünkösd 
előtt  végezni  kell,  mert  levonják.  így  is  nem 
jöhetünk  vissza  csak  regei,  mert  écaka  nem 
jön  fel  a  hold  és  sötétbe  ilyen  hosszú  úton 
nem  lehet  meni  erdőbe,  mert  megesznek  a 
medvék. 

—  Az  bizony  nem  volna  praktikus !  — 
viccelt  Máté. 

Kubo  felkacagott. 

—  Nem  bizony !  De  az  praktikus,  hogy 
telepen  van  fürdő,  bányászoké.  Jól  meg  lehet 
fürdeni  este.  Megborotválkozni,  van  borbély, 
csak    öt    krajcár     egyszer     borotválni     Bizony, 

barátocskám.  Regei    aztán,    mihelyt  virad,  jönni 
visza.  Elegánsan.  Aja ! 

Felállott  s  hallgatva  mentek  tovább.  Máté 
türelmetlenül  várta,  mikor  lesz  már  vége  a  hosszú 
útnak,  Kubo  nyugodtan,  egyenletesen  lépegetett 
a  szép  völgy  oldalán,  mint  az  öszvér. 

—  Holnap  lesz  nekem  boldogság,  —  szólalt 
meg  végre  s  egész  arca  elérzékenyedett.  A  meny- 
asszonyára gondolt  s  nem  birta  megállani,  hogy 
ne  beszéljen  róla. 

Máté  hallgatott.  Szinte  megcsillant  a  szeme 
előtt  a  Kubo  menyasszonyának  lenszőke  haja, 
kék  szeme,  üde  piros  arca. 

—  Hogy  botlott  beléd  az  a  lány  ?  —  kér- 
dezte s  elkedvetlenedve  pillantott  a  társára. 

—  Ilyen  kicsi  óta  ismerem !  —  szólt  Kubo 
s  megmutatta,  mekkorácska  volt  a  lány,  mikor 
ő  megismerte. 

—  Szép  lány,   —   mondta  Máté. 

—  Szip,    —  szólt    meggyőződéssel    Kubo. 
Hallgattak,  aztán    Kubo    beszélni    kezdett : 

—  Barátocskám,  én  csak  egy  kis  kominyár 
inasocská  voltam,  az  ő  papája  meg  a  mester. 
Nagyon  komisz  ember  volt.  Ajaj.  Én  mindjárt 
megszerettem  az  Evelinkát,  mikor  még  csak 
ojan  kicsike  volt.  De  nem  is  mertem  kérni  az 
apjától,  nem  adta  volna  nekem  .  .  .  Ajaj.  De  csak 
maratam    neki    segéd,    mindig.     Nem     mentem 

sehova,  még  csak  Szombatba  se,  Miskolcra  se, 
Kassára  se,  Budapestre  se,  pedig  szerettem  volna 
mindig,  mert  az  nagyon  praktikus,  utazni  és 
tanulni  sokat.  Ajaj,  én  csak  maradtam  és  mindig 
csak  akartam,  hogy  megkérek  kezét,  de  nem 
mertem,  mert  nem  adta  volna  nekem.  Tizennégy 
esztendő  óta  csak  mindig  várok,  mikor  szabad 
megkérni  Evelinka  kezét.  Akor  tavaj  pünkösd- 
kor meghalt  mester,  akor  monta  mesteraszonka  ; 
Kubo,  csak  te  maradj  it,  csináld  továb  dolgot, 
ha  téged  megválasztanak  ujesztendőbe  kominyár- 
nak, neked  adom  Evelinkát.  En  mondtam ;  jó 
kérem,  maradok  itt.  Újévkor  nem  választottak 
meg,  csak  helyettesnek,  azt  mondta  a  polgár- 
mester, mihelyt  meglesz  esküvő,  megválaszta- 
nak, mert  azt  akarják,  hogy  az  Evelinka  férje 
legyen  a  kéményseprő  mester,  osztán  ha  engem 
megválasztanak,  akor  én  nem  veszem  el  az 
Evelinkát.  Ajaj !  Hogy  én  nem !  .  .  .  Mondtam 
mesteraszonkának,  akor  ü  mondta :  te  csak 
maradj  itt  Kubo,  ha  letelik  a  gyászév,  neked 
adom  az  Evelinkát.  Mert  addig  ő  kapja  a  fize- 
tést. Én  csak  helyettes  vagyok,  de  az  nekem 
mindegy. 

Előre  hajolva  neki  dűlt  a  hegyoldalnak, 
amelyre  felkanyarodott  az  út.  A  Máté  homlo- 
kán kidagadt  minden  ér  s  villogott  a  szeme. 

—  Holnap,  pünkösdkor  letelik    a    gyászév 

barátocskám,  —  mondta  Kubo  —  megtartjuk  az. 
eljegyzést,  az  lesz  elegáns  barátocskám ! 

Máté  forrt  és  tüzelt.  Szerette    volna  mellbe 
taszítani  ezt  a  nagy  lapos  tót  fiút,    hogy    hetet 
hemperedjen  lefelé  a  hegyen.  Ennek    jut    az    a 
remek  kis  lány  ?  Meg  az  a  jó  állás  ! 
Neki  is  jó  lenne  az ! 

Most  egyszerre  tudta,  hogy  sohasem 
látott  olyan  fehér  bőrt.  Olyan  szőke  hajat,  kék 
szemet  .  .  . 

Jó  lehet  azt  az   arcot    megcsókolgatni !  .  .  . 

Oldalt    pillantott    a    társára,    ki    fejlesütve 

vágta  a  hegyet  sarkával  s  ment  mint  egy  állat. 

Ez  a  medve,  ez  tappadjon  rá  a  nagy  nyávvadt 

szájával  arra  a    barackvirágszin  arcra  !  .  .  . 

Mit !  Ennek  a  kezéről  ne  tudná  elütni  azt 
a  lányt !  Hiszen  most  is  jobban  kedveli,  mint 
a  Kubo  komát.  Hátha  még  egyszer  egy  este 
megölelgethetné  a  kapuban,  mint  otthon  szokás  ! 
Otthon,  ahol  a  szép  kéménykotrót  úgy  emle- 
gették, mint  az  ördögöt  .  .  . 

Milyen  fehér  a  lába  .  .  .  Mint  a  hó  ...  A 
teste  is   bizonyosan  !  .  .  . 

Hogy  is  vón  az,  ha  ő  nem  menne  haza. 
Hanem  itt  felcsapna  kominyárnak  I  Készen  várja 
egy  gyönyörűséges  asszonynak  való,  meg  egy 
jó  állás  .  .  .  Otthon  legfeljebb  asszonyt  kapna 
ilyen  könnyen. 

Mikor  Kubőval  bement  a  bányatelepen  az 
irodába,  hogy  az  ellenőrző  könyvet  bemutassák, 
már  úgy  figyelt,  mintha  a  maga  üzletébe  akarna 
beletanulni. 

Csak  akkor  kedvetlenedett  el,  mikor  látta, 
hogy  az  urakon  kivűl  senki  sem  tud  magyarul, 
hát  ő  egész  életében  idegenek  közt  legyen  ? 
Súlyos  gonddal  bírálta  a  jövőt  .  .  .  Hátha  ott- 
hon is  lehetne  kapni  állást.  Ott  is  halandók  az 
emberek,  kidűlnek  az  öreg  mesterek  és  mosta- 
nában kevés  a  kéményseprő  .  .  .  Pláne  a  világ- 
látott !    aki  annyit  hazudik,  amennyi  kell. 

Nem  is  volna  bolondság,  valahogy  becsem- 
pészni magát  egy  vastaligába  a  sodronypályán 
s  még  ma  este  visszamenni  a  városba.  Ugy 
elcsavarná  a  lány  fejét,  hogy  sohase  igazodna 
helyre  .  .  . 

Ettől  kezdve  vígan  fütyörészett  és  hami- 
san kötődött  a  tót  asszonyokkal,  akik  egy  csep- 
pet se  haragudtak  a  magyar  csipkelődésekért. 
Ha  a  szavát  nem  értették,  a  kezét  megérezték 
s  ezen  a  nyelven  is  el  lehet  diskurálni. 

Mért  ne  vihetném  haza  a  menyecskét !  .  .  . 
Ej,  hogy  megcsudálnák  a  fehér  asszonyt ! 
Milyen  híre  lenne  a  fehér  kéményseprőnének ! 
El  is  viszem .  .  .  Hadd  repedjen  a  szíve  az 
otthoni  lányoknak ! 

Csak  egy  dolog    nem   tetszett    neki.    Nem 

látott  sehol  szép  asszonyt.  Ezek  a  tót  asz- 
szonyok  hamar  vénülnek  —  mondta  magában 
s  nagyot  gondolt  rá. 

—  Legokosabb  lesz  leszakítani,  oszt  meg 
van.  Hadd  kösse  be  a  fejét  a  bolond  tót  fiú, 
éljen  vele  hóttig  .  .  .  Van  neki  babája  otthon, 
Jászbaráton  !  Az  nem  ilyen  cukrászkisasszony, 
de  tűzről  pattant  menyecske  lesz  még  hatvan 
éves  korában  is  ...  Ej  mit !  Haza  kell  ma  jutni 
a  fehérlányhoz  ...  A  mai  este  az  övé  .  .  . 

Pompásan  gálád  tervek  és  ötletek  jártak 
a  fejében  .  .  .  Lánynak  szabad  hazudni !  Vőle- 
génytől a  menyasszonyt  elcsábítani  virtus  !  Ha 
nem  is  igaz,  amit  Kubónak  füllentett,  itt  az 
alkalom,  hogy  ezt  is  megpróbálja. 

Mikor  dolgát  alkonyatra  elvégezte,  látta, 
hogy  jön  a  Kubo  érte.  Kapta  magát,  elbújt, 
megszökött.  Bokrok  mögött  lappang  a,  a  házak 
sarkában  kezdődő  erdőben  suttyongva  elillant  s 
megkereste  a  sodronypálya  vonalát.  Magas 
oszlopok  tartották  a  drótkötelet,  amelyen  a  vas- 
targoncák súrlódva  futottak.  Felmászott  egy 
ilyen  létraforma  oszlopon  s  belelopta  magát 
egyik  csillébe,  örömmel  látta,  hogy  üres  a  tar- 
gonca, csak  néhány  téglát  talált  benne,  meg 
egy  csomó  zsákot.  Gyönyörűség  lesz  ezen  repülni 
llosváig !  Kellemes  ringassál  repült  ki  a  csille 
a  legveszedelmesebb  szakaszon.  A  völgy  fölött 

olyaui  magasan  járt,  hogy  már  nem  építhettek 
alá  támaszt.  Két  hegycsúcs  közt  úgy  úszott  fenn 
a  levegőben,  mint  a  sólyom. 

—  Ha  elmondom  el  sem  hiszik,  hogy 
repülve  mentem  a  tót  babámhoz !  —  kacagott 
Máté,  s  lenézett  a  völgybe. 

Ebben  a  percben  a  telepről  hatalmas 
bugást  hallott.  A  gépek  fütyöltek..  Este  volt, 
megállott  a  munka. 

A    csille     elkezdett     megcsendesülni. 

—  Tyhű  Atyaisten !  —  ordított  fel  Máté, 
—  még  megáll ! 

Eltalálta.  Megállott  az  egész  sor  csille. 
Ügy  lógtak  a  levegőben,  mint  a  feltűzött  gom- 
bok a  zsinóron. 

Máté  megdermedve  kapaszkodott  meg  a 
csille  vasában. 

—  Hát  én  most  már  mit  csinálok ! 

Nem  volt  aki  feleljen  rá.  A  völgy  húsz  öl 
mélyen  feküdt  alatta,  a  legközelebbi  láb,  amely 
a  földről  felnyúlt  a  sodronykötélig,  rettene- 
tes távol,  oda  egy  szál  dróton  elmenni  nem 
lehet. 

—  Es  holnap  vasárnap !  —  kiáltott  Máté 
észbekapva.  —  Dehogy !  Pünkösd !  .  .  .  Kettős 
ünnep  I  .  .  .  Segítség  !  Segítség ! 

A  hangja  berikoltotta  a  hegyoldalt,  távoli 
sziklákról  gyenge  visszhangja  is  hallatszott. 

Mit  ér.  Bánatosan  dűlt  a  csille  fogantjrú- 
jának  :  itt  ünnepel  már  ő  ! 

Gyorsan  sötétedett.  Lenn  az  úton  bányá- 
szok jöttek  lefelé  a  hegyről,  égö  kahanyecet 
lóbáltak  a  kezűkben.  Valamelyik  észrevette 
Mátét  a  csillében  s  elkiáltotta  magát : 

—  Csert !  .  .  .  ördög ! 

Csoportokba  verődtek,  úgy  bámulták  az 
ördögöt  fenn  a  vaskutyában,  s  borzadva  men- 
tek át  alatta,  sűrűn  hányva  a  keresztet,  bár 
mind  luteránusok  voltak,  hogy  valamelyiknek 
nyakába  ne  vesse  magát. 

De  Máté  nem  vigasztalódott  ezen. 

Azon  sem,  mikor  a  keserves,  hosszú  hűvös 
éjszaka  után  a  friss,  dermesztően  harmatos  haj- 
nalban a  madarak  énekére  feleszmélt  és  lené- 
zett a  földre,  egy  másik  fekete  ördögöt  látott 
szaporán  ballagni ;  a  társát. 

Savanyúra  húzta  a  száját,  de  meggondolta, 
hogy  szomorú  kéményseprőt  még  senki  sem 
látott,  hát  ő  lásson  először  és  saját  magát  ? 
Olyan  nincs !  S  hatalmasan  rákezdte  a  nótáját : 

—  Én  vagyok  a  füsti  fecske  !  .  .  . 

Kubó  majszter  felpillantott,  honnan  az  ég 
tetejéről  hallja  a  hangot  s  megismerte  a  kolle- 
gáját. 

Először  szóhoz  se  tudott  jutni  az  ámu- 
lattól. Aztán  elkezdett  nevetni  : 

~  De  az  nagyon  elegáns  hely  !  —  kiáltott  fel. 

—  Nagyon  elegáns !  —  rikoltotta  vissza 
keservesen  Máté. 

Kubó  leült  a  földre,  mert  ilyen  jókor  reg- 
gel éhgyomorra  nem  birta  a  kacagást.  Azután 
újra  felkiáltott : 

—  Es  hogy  az  igen  praktikus  utazás ! 

—  Hej,  de  még  milyen !  —  mondta  Máté. 

Kubó  a  szemét  törülgette  két  tiszta  keze- 
fejével, amit  az  este  olyan  alaposan  megsúrolt, 
hogy  elmehetett  volna  vele  péklegénynek.  Az 
arca  is  úgy  világított  ki  a  fekete  kámzsából, 
mint  a  hold. 

—  Tisztelem  a  menyasszonyodat !  —  szólt 
le  fanyarul  Máté.  —  Mond  meg  neki,  tegyen 
félre  egy  darabot  a  menyasszony-kalácsból. 
Megérdemlem  tőle ! 

—  Igen  barátocskám !  —  szólt  Kubo  s 
abban  az  percben  elfeledett  minden  rettegést, 
amit  az  éjszaka  kiállott. 

Azután,  mikor  útrakelt,  boldogabban  lép- 
kedett, szinte  röpködött,  kacagott,  fütyörészett, 
mint  a  madarak.  Tizennégy  év  óta  az  éjjel 
gondolt  legelőször  arra,  hogy  olyan  eset  is  eshe- 
tik, hogy  valaki  elhóditja  tőle  az    Evelinkát  .  .  . 

VERA 


Ha  száz  keze  lenne,  mind  tele  volna 
dologgal.  Vacsorát  föz  az  urának,  meg  a 
mezei  munkásoknak,  amellett  ellátja  az  udvari 
éheseket :  a  hizókat,  a  kondáról  hazajövő 
malacokat ;  a  tehenet  beköti,  sós  korpát  ad  elé, 
megfeji  s  még  ezt  a  büdös  kotlóst  is  örökké 
hessegetni  kell,  mert  ez  úgy  bekapott  a  kony- 
hába !  Nem  akar  már  elülni  a  cudar,  pedig  ideje, 
este  van. 

Vera,  a  fiatal  asszony,  boszorkánynak  is 
beválna,  minden  segitség  nélkül  végzi  a  három- 
nak való  munkát.  Persze,  mert  inkább  százfelé 
szakad,  minthogy  segítséget  vegyen  maga  mellé. 
Meghalna  bele,  ha  négy-öt  forintot  kellene 
fizetni  egy  lánynak ;  meg  a  kosztját !  meg  a 
piszkát  látni !  meg  a  mérget  nyelni  vele  !  Inkább 
tizszer  megtesz  valamit,  mint  egyszer  mondja. 
Csak  így  a  legjobb ;  az  van  jól,  az  megvan, 
amit  az  ember  maga  tesz. 

Pedig  minden  rettenetes  nagy  dolga  közt 
legnagyobb  a  kis  fián  való  gondja. 

Ott  sündörög  körülötte    a    csöpp,    vékony 

kis  fekete  gyerek.  Szakasztott  olyan,  mint  az 
anyja,  tisztára  mintha  a  szeméből  ugrott  volna 
ki.  Szinte  ijesztő  a  nagy  hasonlóság,  a  tejfehér 
arcbőr,  a  csudálatos  nagy  fekete  szemek,  az 
összes  vonások.  Nem  is  olyan,  mint  az  anyja 
volt  kislány  korában,  hanem,  amilyen  most, 
csak  gyerekké  fiatalítva.  Csupán  a  nézése,  moz- 
gása más ;  a  pillantása  lágy  és  bámész- 
kodó, nagy  szeme  talán  még  nagyobb,  mint 
az  anyjáé,  nem  villog  élesen  és  erélyesen, 
hanem  el-elszórakozik,  megcsudál ;  odavilágít, 
ahova  néz. 

Ez  az  idegenszerűség  izgatja,  rémítgeti  az 
anyját.  Vera  imádja  a  gyerekét,  jobban  mint  a 
szentképet  a  hivője.  Önmagát  szereti  benne,  a 
saját  testét  látja,  rajongja  körül  s  megretteg, 
ha  ezek  az  idegen  nézésű  szemek  rávetődnek. 
Mondják,  hogy  a  túlokos  gyerek  meghal  s 
Vera  mindennap  végig-végig  reszket  ettől  a 
sejtelemtől.  Nem  meri  hinni,  hogy  ez  az  ő  töré- 
keny, gyönge,  okos  fia  emberkort  érjen.  Nem 
engedi  az  Isten,  hogy  angyalok  nőjjenek  a  föl- 
dön. A  szomszéd  birkás,  vásott,  szeplős  köly- 
kei, azok  meg  fognak  nőni  s  lesz  belőlük  töm- 
löc tölteléke,  de  ez  az  ő  kicsi  szentje,  ez  nem 
ér  nagy  kort. 

Ha  ez  a    gondolat    rájön,    lecsap    kanalat, 
sajtárt    s    ott,    ahol    van,    konyhában,    udvaron 

csak  ölbe  kapja  a  szoknyájába  kapaszkodó 
gyereket,  szenvedélyesen  öleli  nnagához  és 
felkiált : 

—   Eggyem,    pettyem,    mi    lenne    belőlem 
ha  te  nem  volnál! .  .  .  Urjézusisten  belepusztulnék! 

Aztán  leteszi  a  földre  elbámuló  kis  fiát, 
mint  a  himes  tojást  és  rohan  tovább  a  dologgal, 
mint  az   örült. 

Az  utóbbi  időben  rettenetes  csapásokat 
hozott  az  élet.  Az  apja  a  télen  kiment  a  Tiszára 
jeget  fuvarozni.  Lékbe  esett,  odahalt. 

Alig  ocsúdtak  fel  valamennyire  a  borzasztó 
eset  után,  a  nagylegényöccse  a  pisztolyát  tisz- 
togatta. Egy  golyó  volt  benne,  elsült,  szivén 
találta  a  fiút,  rögtön  vége  volt. 

A  temetés  csúnya,  esős,  hideg  tavaszi 
napon  folyt  le,  a  másik  öccse  megfázott,  meg- 
hűlt, kilencednapra  kiteritették. 

Kisértetek  jártak.  Verának  már  senki  férfi- 
vére  nem  volt,  csak  a  kicsi  fia,  ez  a  különös 
nézésű  gyermek,  akit  parányi  korától  kezdve 
halálra  szánt  a  világ,  mert  ugy  sincs  benne  élet. 
Ha  olyan  őrült  sok  dolga  nem  volna,  meghá- 
borodna ettől  a  gyerektől  és  ha  ez  a  gyerek 
nem  volna,  meg  a  dologtól. 

Már  reszket,  ha  a  falevél  libeg,  nem  a 
halál  szele  jön-e  ?  Ha  a  bútor  megreccsen,  elijed, 
mi  rosszat  jelent?  Ha  a  kiskapu    becsapódik,  a 

szívverése  is  megáll,  nem  gyászhírt  hoznak-e 
megint  ? 

—  Eggyem,  pettyem,  ha  ítthagysz,  utánad 
megyek. 

Csak  legalább  még  egy  gyereke  volna, 
hogy  több  nyugodalma  lenne :  egyik  csak  meg- 
marad !  De  ahogy  a  fiacskája  nevető  nagy  sze- 
mlébe néz,  gyűlölködve  pillant  körül,  azt  az 
idegen  gyereket  nézi  ki  innen,  aki  itt  sincs, 
de  ha  itt  volna,  megkárosítaná  ezt  az  eggyét, 
akitől  elvenné  a  szive  felét,  a  birtok  felét, 
minden  nyalánkság,  minden  becéző  kedvezés 
felét ! 

Nem,  nem  kell  másik !  S  halálra  csókolja 
az  egyetlent,  aztán  dolgozik  szakadásig  és  emel- 
kedik a  szíve,  hogy  a  fiáért  teszi.  Ha  már  nem 
adott  neki  az  Isten  azt,  amit  minden  komisz 
kolduskölyöknek  megadott,  erős,  tüzes  vért, 
kapjon  a  szüleitől  vagyont,  segítséget,  hogy 
könnyű  legyen  az  élete.  Es  boldogan  nézi  Vera 
a  hízók  jó  étvágyát,  a  bomyuk  fejlődését,  a 
búzaár  emelkedését,  ez  mind  az  ő  fiának  pótol 
^gy-egy  parányi  tüzes  vércseppet.  Akinek  pénze 
van,  betegen  is  jobban  megél,  mint  az  egész- 
séges koldus.  De  meg  aztán  nem  is  beteg  ez  a 
szent  csöppség,  csak  olyan  nyápic-  Majd  kiforrja 
magát,  majd  erős  lesz,  ha  megnő.  Az  lesz  csak 
a  dicsőség,  ha  neki  nagy,  derék  fia  lesz,  aki  az 


130 


ö  ábrázatával,  az  anyjáéval,  jár-kél  a  világban 
és  mindenki  tiszteli,  becsüli,  mindenkinek  paran- 
csol, mert  az  anyja  nemcsak  testi  alakját,  de 
drága  nagy  vagyont  is  hagyott  rá. 

—  Eggyem,  pettyem,  megváltó  kis  Krisz- 
tusom ! 

Megjöttek  a  munkások  a  mezőről.  Lerak- 
ják a  villát,  gereblyét,  vigan  köszönnek,  sorra 
letelepszenek  a  tornác  gerendájára,  mint  a  var- 
jak a  barázdán.  A  vacsorát  kitálalja  a  gazd- 
asszony az  eperfa  alatt  a  tőkeasztalra;  fölreb- 
bennek s  körülülik. 

A  gazda,  mintha  nem  nem  is  volna,  csen- 
desen jön-megy,  leül  közéjük  s  ott  eszik  velük. 
Vera  a  konyhában  terít  a  kis  fiának  a  tulipá- 
nos asztalon,  urasán,  porcellán-tányérban  ád 
neki.  A  gyereknek  nem  kell.  Menne  az  apjához. 

—  Egyél,  kis  fiam.  Mi  kell  ?  Combocskája, 
lábacskája:   a  jó  kis  sarkantyúja? 

—  Édes  apám  gyüjjik  ide. 

—  Hé !    Hallod !     gyere    be.    Gyüssz    má  ? 
Az    apa,    nagy,     erős,    szőke    ember,    telt, 

hizásra  hajló  testű,  csöndes  mozdulatú,  föláll,  bejön. 

—  Mi  kell  nó  !  .  .  . 

—  Édes   apám  üjjík  ide. 

—  Jó  van  no,  te  tücsök,  te  !  brrr  !  .  .  .  Na 
gyér  az  ölembe.  így  ni.  Katonásan  ülj!  Milyen 
huszár  leszel !  .  .  .  Na  hát  mit  csináltál  máma  .  . . 

—  Éds  apám? 

—  No, 

—  Mit  !?  .  .  . 

—  Mi  az  a  mit? 

—  Tudja  ! 

—  Tudj'  a  kánya. 

—  De  tudja  kee. 

—  Mit? 

—  Azt,  hogy  mit...?  —  A  gyerek  az 
apja  fülébe  sug,  de  csak  a  szája  mozog,  szót 
nem  mond.  Hanem  az  apja  azért  tudja,  miről 
van  szó. 

—  Csak  nem  azt,  hogy  m  i  t  hoztam  neked  ? 

—  De. 

—  A  mezőről  ? 

—  Öhö. 

—  A  zsebemben? 

—  Öhö. 

—  Ezt  ni :  bbakk !  —  fügét  mutat  s  meg- 
ijeszti. A  gyerek  hahotázva  kacag. 

Vera  irigyen,  mérgesen  néz  oda.  Vele 
egész  nap  el  van  a  gyerek  s  egy  hangja  sincs. 
Ha  az  apja  közelébe  kerül,  majd  felveri  a  házat 
a  hangja. 

Egy  darabig  tűri,  hallgatja  a  játékot.  Addig 
nem  szól,  mig  látja,  hogy  a  gyerek  eszik,  de 
mikor  az  jóllakott  s  elkezd  szelesen  ugrálni, 
mintha    kicserélték    volna,     Verában     nem     áll 

tovább     a    harag,     rászól    ridegen,    parancsolva 
az  emberére  : 

—  No  mi  lesz ! 

—  Mi  lenne  ? 

—  Nagyon  szeretem  az  ilyeneket ! 

—  Mit? 

—  Ide  csődíti  a  félfalu  lánynépét,  hogy 
megcsinálja  nekik  a  dörzsölöt,  aztán  mikor  be 
kell  állítani,  itt  játszik.  A  gyereknek  is  kiveri 
az  álmot  a  szeméből.  Pedig  tudhatná,  ha 
egy  csepp  esze  van,  hogy  álmában  nő  a  gye- 
rek. Há  mi  lesz  ? 

—  Mi  ?  Megyek,  beállítom  a  dörzsölöt  a 
lyányoknak. 

—  Osztán  megmondja  nekik,  hogy  az  én 
szöszömet  tegyék  be  elsőnek.  Annyit  csak  meg- 
érdemlek tőlük,  amiért  itt  tűröm  azt  a  csürhét. 
De  jól  csinálják  meg  mert  visszaadom  nekik .  . . 

Az  ember  barackot  nyomott    a    fia    fejére, 
aki  egy  utolsót  kacagott,  azután    elkomolyodott 
megint  s  merengve  nézett  ki  a    konyha    nyitott 
ajtaján  a  sötét  udvarra,  a  csillagos  égre. 
Az  anyja  szomorúan  nézett  rá. 

—  No  babukám,  kis  pettyem,  tentikélni, 
csucsukálni  ?  Aludni  fog  a  jó  fiú  ?  Szépet  fog 
álmodni  ?  Jaj  de  milyen  szépet !  Milyen  gyönyö- 
rűt !  Es  reggelre  nagyot  nő,  de  milyen  na- 
gyot! .  .  . 

így  mizserálgatva  levetkeztette,  lefektette 
bent  a  házban,  a  maga  ágyába  s  ott  volt  vele, 
míg  el  nem  aludt. 

Aztán  gyorsan  elmosta  a  rengeteg  edényt, 
amivel  egy  lompos  szolgáló  éjfélig,  vagy  tovább 
égetné  a  lámpát. 

—  De  hol  van  az  az  ember !  —  figyelt 
fel.  Kivülröl  dalolás  hallatszott.  Lent  a  kert 
elején,  a  csűrnél  már  folyt  a  különös  tiszaháti 
kenderdörzsölövel  a  munka.  Harminc-negyven 
lány  és  legény  hajtotta  a  vendégoldalrudból 
csinált  tekerőt,  körbe-körbe,  a  dörzsölögép  körül. 
Pompás  nyáréji  mulatság  ez  ;  folyt  a  nóta,  a  játék. 

—  Hol  az  istenfenéjében  van  már  az  az 
ember.  Már  ott  kell  neki  ácsorogni ;  a  lyányok 
körül  kell  neki  szaglálódni ! 

Kiállott  a  tornácra  s  hangosan  lekiáltott 
feléjük. 

—  János,  János ! 

Odalent  egy  lány  szemtelenül  az  arcába 
kacagott  a  gazdának,  aki  hátratett  kézzel,  szót- 
lanul, vágyakozva  nézte  a  cicázó  fiatalságot. 
Neki  ebben  sose  volt  része.  Annak  idején  öt, 
az  első  gazdafiút,  nem  eresztette  ide  az  anyja, 
mióta  meg  házasember,  a  felesége. 

—  Gazduram,  hijják  —  szólt  a  huncut  lány. 
A    nagy,    puha,    szőke      ember     boszusan 

indult  föl  az  udvaron. 

A  felesége  a  tornácon  várta. 

—  Gyere  mán  befelé  !  Feküdni !  —  patto- 
gott rá. 

Bement.  Becsukták  az  ajtókat. 
Odabent  a  gazda  lelökte  a  lajblit,  lehúzta 
a   csizmát  s  megállott  az  ágy  előtt. 

—  Hát  ez  a  gyerek  mán  mindig  itt 
alszik !  .  .  .  —  mondta  fogcsikorgatva  —  ha  egy- 
szer megharagszok  !  .  .  .  — 

—  Tudod,  hogy  kitörné  a  nyavalya  a  drá- 
gámat, ha  nem  érezne  maga  mellett  ...  — 
szólt  ridegen  rá  az  asszony. 

—  Hát  engem  kitörhet  ?  azt  nem    bánod  ? 

—  Feküdjön  csak  lefelé.  A  helyére !  — 
parancsolta  az  asszony,  mint  az  áilatszelidítő, 
ráfüggesztvén  sötét,  nagy  szemeit  a  maga  fene- 
vadjára. 

A  vaskos,  rőt  emberállat  meghunyászko- 
dott s  morogva  húzódott  a  másik  sarokba,  a 
gyékényágyra.  Levágta  rá  magát  s  mormogott : 

—  Egye  meg  a  fene  ezt  az  életet,  hogy  az 
egye  meg  .  .  . 

Befordult  a  falnak  s  a  másik  percben 
elaludt. 

Vera  pedig  eloltotta  a  lámpát  s  odasimult 
a  gyermekéhez  ;  lázas,  megfojtó,  tébolyodott 
szeretettel  ölelte  magához. 

—  Eggyem,  pettyem,  édes  mennyországom  ! 

A  VÉGEK  JULIJA 


Juli  fölébredt  s  a  mai  lakodalomra  gon- 
dolt, ahol  nyoszolyólány  lesz.  Azután  Tőt  Jós- 
kára, aki  elsövöfély.  Édesen  elmosolyodott. 
Hát  ő,  a  kis  Juli  még  tán  táncolni  is  fog  az 
apja  haragosával,  aki  világcsufságra  minden 
esztendőn  learatja  az  ö  szőlőjüket  Péter-Pál 
éjszakáján. 

Aztán  eszébe  jutott  minden  s  szeli den 
újra  elszunnyadt.  Egyszerre  csak  fölrezzent  az 
apja  mozgására. 

A  szobában  még  koromsötét  volt,  csak  az 
ablakban  derengett  világos  folt  a  muskátlik  között. 

—  Mi  a?  —  szólalt  meg  álmosan,  nyög- 
décselve az  anyja. 

—  Hol  a  botom  ?  A  rézcsákányos. 

Juli  végigreszketett  nyári  takarója  alatt. 
Az  anyja  ijedten  íelüit. 

—  Mit  akar  kend.  Hova  megy?  .  .  .  — 
Semmi  válasz.  —  A  szőlőbe?  .  .  . 

—  Oda.  Péter-Pál  éjszakája  van.  Ma  meg- 
fogom azt  a  bitangot. 

■ —  Jaj  istenem.  Vót  lelke,  nem  tette  meg  ! 


Bé 


—  Vőt  nekem,  mikor  öt  pengőt  ígértem 
a  csősznek,  ha  megfogja. 

—  Öt  pengőt? 

Csönd  lett.  Juli  ijedten  szorította  gyenge 
bordácskáira  a  tenyerét.  A  szíve  olyan  hango- 
san kalapált,  félt,  meghallják. 

Az  apja  meglelte  a  botot,  nagyot  koppan- 
tott vele  a  pádimentumon  s  kitört : 

—  Csak  a  kezembe  adja  az  én  teremtőm. 
Nem  virtuskodik  velem  többet  a  pánt- 
likás legény.  Adok  én  neki  szőlőt.  Adok 
én  neki  virtust.  Majd  megszüreteltetem  Péter- 
Pálkor.  Csak  harmadszor  is  megcsúfoljon ! 

Nagyott  vágott  botjával  újra  s  kiment. 

—  Apjuk,  —  kiáltott  utána  a  felesége 
sírósan  —  apjuk.  Bolondot  ne  tegyen.  Vigyáz- 
zék.  Sz  má  nem  kendhez  való  a'.  Jaj,  ne  tegye 
hozzá  magát.  Hajjá !  .  .  . 

De  az  öreg  becsapta  az  ajtót,  hogy  majd 
leszakadt  a  ház  s  elment. 

Juli  pedig  úgy  fülelt  összegombolyodva 
lányos,  keskeny  nyoszolyájában,  mint  a  meg- 
ijesztett sündisznó. 

Az  édesanyja  elkezdett  vackolódni  az  ágyá- 
ban, hogy  a  nagyanyjáról  maradt  bútor  nyikor- 
gott-csikorgott,  ő  meg  a  száján  is  alig  mert 
pihegni  szegényke. 

Hogyisne  mikor  ő  még  olyan  kis  lány,  aki 


137 


előtt  az  édesapjánál  nincs  okosabb,  erősebb, 
hatalmasabb  ember.  De  aki  mégis  olyan  nagy 
lány  már,  hogy  azt  a  „pántlikás  legényt"  s 
éppen  azt,  a  tulajdon  apjánál  is  többre  tartja. 
Es  épp  ezeknek  kell  összeakaszkodni. 

Uram  bocsa',  még  ráolvassák  a  tizparan 
csőlátót. 

Ez  a  nyári  szölőaratás,  ez  vette  meg  a 
lelkét.  Ez  olyan  fura  história,  hogy  a  mesébe 
való,  ott  se  hallott  különbet.  Az  elejére  nem 
is  nagyon  emlékszik.  János  bátyját  megverte 
Tót  Jóska,  miért,  miért  nem,  tudja  is  ö,  akkor 
még  kjs  iskolás  leány  volt,  felöle  akárhogy 
lehetett.  De  e  miatt  az  apja  becsukatta  a  legényt 
pedig  a  keresztfia  volt,  hát  nem  lett  volna 
jussa  rá ;  hisz  ami  esett,  a  családba  esett. 

Akkor  kezdett  ügyelni,  mikor  Tót  Jóska 
hazajött  s  azt  fogadta,  hogy  minden  esztendőn 
levág  száz  tő  szőlejét  Vég  Andrásnak,  amiért 
becsukatta. 

Ez  megtetszett  neki.  Ezen  kacagott  magá- 
ban. Persze  neki  nem  fájt  az  apja  szőleje. 

Hát  még  mikor  azzal  jött  haza  a  csősz:, 
hogy  meg  is  történt !    A  száz  tőke    porba    van, 

Julinak  határozottan  imponált  ez  a  telt 
s  örült,  hogy  nem  lehetett  rábizonyítani  a 
legényre  semmit. 

Attól    kezdve    mindig    leste    a    csitri    lány. 

a  baglyas  gyerek,  a  sovány  kis  semmi  terem- 
tés, a  daliás  legényt,  aki  félméter  hosszú 
pántlikát  viselt  a  kalapjánál.  Beszélték,  hogy 
kétszer  egy  lánytól  nem  vett  el  rá  pántlikát. 
Mert  csak  az  ö  ángyát  szereti  ma  is,  akit  János 
bátyja  elvett,  mig  Tőt  Jóska  odavót. 

Ez  mind  tetszett  Julinak.  Minden  tetszett 
néki,  amit  a  nagy  legény  tett.  Ugy  látta,  hogy 
olyan  helyrelegény  nincs  több  a  faluban.  De 
még  a  vásárba  se  látott  párját,  amikor  bent 
jártak. 

Másik  esztendőn  már  alig  várta  Péter-Pált, 
amikor  a  szölöaratásnak  meg  kellett  lenni. 
Félt,  hogy  elmarad.  Kimondta  magában,  hogy 
ha  meg  nem  teszi,  akkor  hitvány  ember. 

Nem  volt  hitvány  ember.  S  Juli,  ahogy 
nyurgult,  egyre  jobban  legeltette  a  szemét  a 
legényen.  Még  a  templomban  is  mindig  felle- 
sett a  karba  s  éneklés  alatt  a  jó  Isten  szava 
helyett  a  Tót  Jóska  hangját  kereste  ki  a  sok- 
féle hang  közül. 

Már  még  olyanfélére  is  gondolt  az  idén, 
hogy  maholnap  nem  lesz  a  faluban  lány,  aki 
pántlikát  ne  adott  volna  a  Jóska  kalapjához : 
ö  rá  kerül  a  sor.  S  valahányszor  új  pántlikát 
font  a  hajába,  elébb  mindig  megtüzte,  mintha 
kalapra  szánná  s  meglengette,  hogy  is  repülne 
az  a  Jóska  kalapjánál. 

Szót  nem  váltottak  soha,  de  még  ha  szembe 
találkoztak  is,  Juli  mindig  fölvetette  a  fejét  s 
érenézett,  mintha  nenri  akarná  meglátni. 

S  megtörtént  a  múlt  napokban  a  csoda 
hogfy  Julit,  akit  senki  se  látott  meg  a  világon, 
Tót  Jóska  megszólította  nyilt  utcán,  mikor 
rendes  módján  gőgösködve  sasirozott  el 
mellette. 

—  Hej,  kis  lány,  —  szólt  rá  —  csak  nem 
haragszol  rám,  te  háromzuzzáju.  Lám  csak,  jó 
hogy  látlak,  már  elfelejtkeztem  vóna  rólatok  .  •  . 

Juli  majd  elszédült  s  egy  szót  sem  birt 
kinyögni.  Tovább  ment,  csaknem  szaladva- 

Azóta  se  élő,  se  halott  nem  volt,  mindig 
erre  gondolt.  Iszonyúan  restelte  magát,  hogy 
nem  vágott  vissza.  Nem  is  sejtette  ugyan,  mi 
az  a  „háromzuzzáju",  de  biztosra  vette,  hogy 
olyan  borzasztó  nagy  gorombaság,  amit  nem 
lett  volna  szabad  eltűrnie. 

Ez  már  nagyobb  sértés,  mint  a  szölőaratás. 
Csak  úgy  főtt  a  vére,  hogy  tromfolja  meg  érte 
a  legényt. 

Az  is  igaz,  hogy  egy  kicsit  büszke  is  volt 
rá.   Dehogy  kicsit.  Nagyon.  Borzasztóan. 

O  róla  jut  eszébe  a  bosszú !  Hisz  akkor 
neki  szól !  Érte  teszi !  Az  ő  kedvéért !  Ot  trom- 
folja meg  vele  !  O  vele  harcol !  .  .  .  Hisz  akkor 
ö,  Juli,  a  Végek    Julija,    nagy  lány ! 


S  mikor  erre  gondolt,  táncra  perdűlt  és 
mindent  felforgatott,  amihez  hozzáért. 

S  reszketett,  hogy  mégis  lemond  a  legény 
a  harmadik  szölömetszésröl.  Micsoda  megaláz- 
tatás lenne  az  ö  reá-  Szerette  volna,  ha  újra 
találkoznak.  Százféle  goromba  szót  forgatott 
magában,  amit  a  fejéhez  vágott  volna  a 
hires  legénynek,  csak  azért,  hogy  istenigazá- 
ban megdühítse.  Azért  még  sem  mert  kimoz- 
dulni hazulról,  mert  jól  érezte,  hogy  megint 
az  inába  szállna  a  bátorsága,  ha  újra  szembe 
jönne  rá  a  legény. 

Milyen  égi  szerencse,  hogy  ö  csak  ilyen 
semmi  kis  Juli,  akivel  senki  sem  törődik.  Leg- 
alább nem  látták  meg  a  nagy  tűnődését.  Bez- 
zeg ha  „Juliska"  volna,  akkor  mindenki  becézné, 
vigyázná  ;  vagy  akár  ha  „Julcsa"  lenne  is.  sze- 
met szúrna  akárkinek.  De  hát  egy  Juli  azért 
Juli,  mert  ö  csak  olyan  haszontalan  kis  terem- 
tés, aki  nem  tűnik  szemébe  senkinek,  nevet  se 
adnak  neki. 

Pedig  ha  tudnák,  mi  minden  forr  ennek 
a  hókaképű  lánykának  a  lelkében,  bizonyosan 
többet  néznének  rá,  az  anyja  is  többször  piron- 
gatná s  többször  dicsérné  meg. 

Julit  most,  e  percben,  igazán  a  hideg 
rázta  az  ágyban.  Látta,  hogy  az  apja  mennyire 
fel  van  indulva.  Ha  azok  ott  találkoznak,  abból 

halál  lesz.  S  véres  képek  tódultak  a  szemére. 
Magamagát   tette  felelőssé. 

Istenem,  mér  is  volt  ő  olyan  kevély.  Most 
mi  baj  se  lenne.  Jóskának  eszébe  se  jutott 
volna  a  szőlő. 

S  kiszaladt  a  száján  egy  sóhaj : 

—  Szegény  Jóska. 

Már  egész  világos  az  ablak; 
Kint  kongó  lépések.  Nyilik  az  ajtó  s  belép 
az  apja.  Mogorván.  Dühösen. 

—  No.  Apjokom.  Baj  van  ? 

—  Baj. 

—  Jaj  istenem,  istenem.  Jaj  teremtő  szent 
atyám.  Jehovaszüzmáriám  !  Learatta  ? 

—  Le. 

—  Jaj,  de    legalább    kitekerted    a    nyakát. 

—  Nem  fogták  meg. 

—  O  te  ember,  ember !  O  a  drága  szőlő. 
O  a  gyönyörű  szőlő.  O  hogy  a  főd  sijjeszsze 
el  a  pokolra  valót.  Mit  mond  a  csősz  ? 

—  Azt,  hogy  minek  van  haragosom. 

Az  öreg  asszony  felkelt,  szoknyát  kapott 
s  elkezdett  a  házban  le  s  fel  szaladgálni  és 
fejére  kulcsolt  kézzel  jajveszékelt. 

Juli  meg,  a  kis  gonosz,  a  kis  lelketlen  elkez- 
dett kacagni.  Volt  esze,  nem  hangosan,  csak  úgy 
befelé.  A  szivével,  nem  a  szájával.  Olyan  büszke 
lett,  olyan  kevély  lett  arra  a  pántlikás  legényre  ! 

Hamar  felkelt,  felöltözött  s  ki  a  kert  láb- 
jába !  Ott  egy  kenyérdagasztás  idejéig  kacagott, 
kacagott  tiszta  szivéből. 

Akkor  aztán  igen  szomorú  arcot  öltött  s 
felment  hallgatni  a  jajgatást,  panaszt. 

Tele  volt  a  ház  a  szomszédokkal.  Hullt 
az  áldás  a  pántlikás  kalapra. 

Mindenki  tudta,  hogy  ö  volt  s  azt  hány- 
ták vetették  éppen,  hogy  nincs  mód  a  boszura 
vele  szemben.  A  János  nem  tehet  semmit.  Az 
már  házas  ember  s  most  is  másképen  van  a 
felesége.  Az  öreg  se  tehet  semmiit.  Más  se. 
Persze,  ha  volna  még  egy  arravaló  legényfia  .  . . 

Ez  a  beszéd  szöget  ütött  a  Juli  fejébe. 
Hiszen,  ö  tudja  legjobban,  ez  a  mai  tett  neki 
szól.  Csakis  ö  neki.  Meg  a  „háromzuzáju"  is. 
Neki  kell  visszatromfolni. 

S  egyszerre,  mintegy  villanásra,  eszébe 
ötlött  a  tromf   módja.   Ha  azt  megtehetné ! 

—  Most  mán  mi  lesz  a  lakodalommal,  — 
kérdezte  egyik  szomszédasszony  —  elmennek? 

—  El  —  szólt  keményen  Juli  apja. 

—  De  Tót  Jóska  az  első  vőfély. 

—  Azér  !  Éppen  azér  ! 

Juli  összeszorította  éles  apró  egérfogait  s 
hallgatott  a  sarokban  maga  is,  mint  egy  kis 
szürke  egér. 

Jaj  csak  az  apja  ne  engedjen !  Csak   elmen- 

jenek  a  mai  nagy  lakodalomba.  Majd  módját 
leli    ö    a  tervének  .  .  . 

Es  úgyis  lett.  Az  egész  falu  tele  volt  sut- 
togással. Vég  András  egész  családostól  ott 
lesz  a  lakodalmon,  fiastul,  menyestül !  A  lesz  a 
cifra.  Es  Tót    Jóska    az  első  vőfély. 

Nagy  volt  a  lakodalom.  Még  a  félholt  is 
fölkerekedett ;  meg  akarták  látni,  hogy  néz 
szembe  a  megcsúfolt  família  a  szőlöaratóval. 
Az  embereket  jólesően  borzongatta  meg  egy 
kis  vérszagvágy. 

A  nagy  vőfély  táncolt,  mint  az  abrakos 
paripa.  Vadonatúj,  hosszú  pántlikája  messze 
lobogott  pörge  kalapjáról. 

Egyre  feszültebb  lett  a  helyzet.  Ugy  lát- 
szik, Tót  Jóskába  hét  ördög  bujt,  erővel  kötö- 
lőzködni  akar.  Egyelőre  senki  sem  vágott  vissza 
neki  a  Vég-hadból.  Pedig  mindenkinek  rajtuk  volt 
a  félszeme  s  többen  észrevették,  hogy  még  a  kis- 
lányuknak, a  Julinak  is  ég  a  szeme,  mint  a 
parázs- 

Ez  a  szem  feltűnt  Jóskának  is  és  úgy 
izgatta,  ingerelte,  mint  a  vörös  kendő  a  bikát. 
Mit,  ő  ezzel  a  gyereklánnyal  ne  bírjon.  Egyszer 
se  néz  rá  a  kis  cafra. 

Hirtelen  félreháritja  a  táncosokat  s  a  tűkor 
alatt  álló  kis  asztal  elé  perdül.  Ott  ültek  a 
tekintélyes  öregek.  Rákezdi  a    nótát : 

Három  fehéi  szőlőtclke. 
Három  fekete  .  .  . 

A  hátulsó  sorban  ezt   mondja  valaki : 

—  Akasztott  ember  házában  nem  jó  köte- 
let emlegetni. 

A  vőfély  meglengette  pántlikás  kalapját 
s  lecsapta  az  asztalra.  Azzal  veszett  kihívóan 
másik  nótára  kezdett : 

Száz  szál  bakar  venyige. 
Száz  szál  venyige  .  .  . 

Halálos  csönd  lett.  A  táncolók  is  szinte 
megállottak. 

Nem  történt   semmi, 

A  vőfély  felkapta  a  kalapját  s  mámorosan 
lóbálta  meg. 

Ebben  a  pillanatban  harsogó  kacagás 
tört  ki. 

A  kalapon  nem  volt  pántlika.  Valaki 
levágta  a  lengőjét. 

Ónos,  fakószinü  sápadtság  öntötte  el  a 
legény  arcát.  Örült  düh  szorította  össze  a 
torkát. 

—  Ki  tette  ezt !  —  ordította  vadul. 

—  En !  —  csendült  fel  egy    merész    hang, 
Juli  volt. 

Az  egész  világ  rábámult  s  a  kis  lány  ott 
állt  szemben  a  legénynyel. 

Es  ni,  hisz  ez  nem  is  kis  lány.  Es  milyen 

szép  !  Olyan  amilyen  csak  lehet  egy  ilyen  se 
kicsi,  se  nagy  lány,  akinek  minden  porcikája 
reszket  a  rémülettől  s  aki  azért  mégis  ugy  áll,  mint 
a  paradicsom  kapuján  az  angyal  a  lángpallossal. 

Két  kezében  feltartotta  s  meglobogtatta  a 
két  szál  pántlikát. 

A  legény  meg  volt  verve,  össze  volt  törve, 
nem  tudta,  mit  tegyen. 

S  üveges  tekintete  összekapcsolódott  a 
lányka  égő,  tüzes  pillantásával. 

Egy  hosszú  perc  telt  el,  akkor  megszólalt 
rekedten  a  nagy  vőfély : 

—  Vég  András  bátyám,  hallja  kend  1  Isten- 
jézusszentszüzmáriaucscse  kipusztítom  kendteket 
egész  familiástól,  vagy  hozzám  adják  ezt  a  kis- 
lányt feleségül. 

—  Kérdezd  meg  őtet  —  válaszolt  lányára 
kevélyen  Vég  András. 

—  Hozzám  jösz?    —    kérdezte    a    vőfély. 

—  Igen !   —   szólt  a  kis  lány. 

—  Ejha,  ez  a  Végek  Julija?  —  kiáltott 
valaki  s  csakugyan  az  egész  lakodalmas  népség 
ezt  kérdezte  a  szemével. 

Hát  ez  a  Végek  semmi  kis  Julija?  Ez  a 
kinyik  rózsa  ?  Ez  a  boldogságtól  piros,  ez  a 
derék,  szépséges  virág?  Na,  hát  ez  csoda.  Mert 
itt  ma,  az  egész  világ  szemeláttára,  valóságos 
csoda  ami  történt. 

A  VEGVACSORA 


I. 


Béresné  egyre  rosszabbul  volt  és  senki 
sem  tudta  a  baját  eltalálni.  Fenn  járt-kelt  ugyan 
de  egyre  sáppadt,  soványodott,  nagy  vérzései 
voltak  s  olyankor  belső  fájdalmai. 

Ezt  a  halálosan  fösvény,  kapzsi,  éheskutya 
módjára  falánk  asszonyt  iszonyú  dühbe  hozta, 
mikor  úgy  látta,  hogy  nincs  orvosság  a  beteg- 
ségére. Szidta  saját  magát,  amért  nem  bir  meg 
egy  kis  rongy,  semmi  bajjal.  Szidta  az  urát, 
mert  gyanakodott,  hogy  az  okozta  a  baját. 
Szidta  az  egész  világot,  amelytől  úgy  sejtette, 
maholnap  meg  kell  válnia.  S  szidta  az  eget, 
ahova  készült. 

Legjobban  az  keserítette,  hogy  az  urán  nem 
fogott  semmi  baj.  Míg  ő  a  lelkét  is  kiadta  az 
erőlködéstől,  az  ura  játszva,  jókedvvel  végezte 
a  dolgát,  mintha  csak  truccból  volna  olyan  vas- 
erejü.  Az  egészségesek  és  betegek  közötti  régi 
elkeseredett,  lappangó  viszálykodás  folyt  közöt- 
tük. Az  asszony  úgy  érezte,    hogy  mindenki  őt 

gúnyolja,  hogy  lenézik  s  kinézik  az  életből, 
mert  beteg,  azért  legalább  míg  itt  van,  bosszút 
akart  állani  azzal,  hogy  annyi  keserűséget  okoz 
másoknak,  amennyit  csak  lehet. 

Csak  a  két  kis  fiával  volt  jó  egyezségben. 
S  azok  miatt  volt  a  legtöbb  kinos  perce. 

Mint  a  Vida  Károly  özvegye  került  Béres 
Ferenchez,  akitől  nem  is  lett  gyereke.  Az  első 
urától  volt  két  fia,  az  egyik  tizenkét  éves,  a 
másik  nyolc.  Most  majd  megháborodott,  ha 
elgondolta,  hogy  hiába  volt  az  ő  rettenetes  sok 
munkája,  gondja,  harca,  amit  a  Béres  vagyon- 
ban a  Vida  gyerekeiért  végzett,  úgy  hagyja 
a  magvait,  ahogy  a  világra  hozta  :  semmi 
nélkül. 

Mennyit  örült,  hogy  a  második  urának 
nem  volt  ivadéka.  Legalább  nem  lesz  ortályko- 
dás.  Minden  ezekre  maradhat.  De  ha  ő  elmegy 
erről  a  világról,  akkor  vége  mindennek.  Es  már 
látta  is  szép  kis  fiait  mások  cselédjének,  zsidó 
kocsisának.  Majd  meghasadt  a  szive. 

Ha  legalább  lett  volna  mód,  hogy  valamit 
biztosítson  nekik,  ha  lett  volna  egy  jó  nagyany- 
juk, vagy  egy  becsületes  atyafi,  akire  számíthat 
hogy  az  ő  holta  után  a  gyerekeire  fogja  hagyni 
s  azokra  fordítja,  amit  félretenne  náluk  fiai 
számára.  De  nem  volt  senkije  s  úgy  állott  a 
nagy    vagyon    közepén,    kétségbeesve    s    látta, 

hogy  ez  mind  kisiklik  a  markából,  a  fiai  hara- 
pást se  kapnak  innen,  majd  —  azután- 

Hosszú  éjszakákat  töltött  álmatlanul.  Éjfél- 
ben fölkelt,  sorra  csókolta  alvó  fiait  fejtől-lábig, 
mint  baba  korukban  és  sűrű  könnyhullatás- 
sal ült  órákig  az  édesdeden  alvók  mellett, 
virasztva  felettük,  mintha  azok  volnának  a 
betegek. 

Aztán,  hogy  a  görcsök,  a  jajok  megszűntek 
s  végre  mikor  látta,  hogy  a  halál  nem  jön  olyan 
egy-kettöre,  eláltatta  magát,  hogy  az  egész  csak 
képzelődés,  hogy  a  bajával  elélhet  évekig,  lega- 
lább odáig,  míg  eszes  emberek  lesznek  a  fiai, 
csak  bár  a  nagyobbik  ...  És  újra  dolgozott 
tovább,  kínlódott,  mint  a  barom. 

Elmúlt  a  tél,  a  tavasz,  a  nyár.  Őszre  for- 
dult újra.  Az  aratás  jó  volt,  a  gyümölcs  gazdag, 
lekvárfözés  előtti  napon  ágynak  esett. 

Ott  feküdt  tehetetlenül  a  tarka  dunnák 
közt  s  nem  birta  eltalálni,  mit  kell  most  tennie. 
Kést  vegyen-e,  amivel  kivégezze  magát  ? 

Éjszaka  végre  kitalálta  :  orvost  hivat. 

Ha  már  ígyis-úgyis  el  kell  innen  mennie, 
akkor  kinek-minek  kuporog?  Vigye  az  ördög. 
Telik  a  Béres  Ferenc  vagyonából.  Legalább 
annyit  hadd  kapjon  még  belőle,  hogy  nyúljék 
egy  arasszal  az  élete.  Ki  tudja,  hátha  igazán 
tudnak  valamit  az  orvosok  is. 

Másnap  befogatott  az  urával  s  elhozatta  a 
gecsei  doktort. 

Tetszett  neki  nagyon,  hogy  az  ura  egy 
szóval  se  mert  ellene  mondani.  Ha  az  asszony 
küldi,  akkor  biztosan  nagy  baj  van. 

El  is  jött  az  öreg  doktor,  alaposan  meg- 
vizsgálta s  kimondta,  hogy  nem  tudja  mi  baja. 
Nem  lehet  azt  egyszerre  megtudni.  Majd  eljár 
ide,  kikúrálja.  Úgyis  átmegy  mostanában  a  falun 
csaknem  mindennap  a  grófhoz. 

Hát  csak  járjon.  Az  asszony  már  úgy  meg 
volt  ijedve,  azt  hitte,  csak  egy-két  napja  van 
hátra,  annál  jobb,  ha  az  orvos  hosszú  ideig  számít 
rá,  hogy  idejár. 

Rendelt  az  orvos  minden  féle  szert,  egy 
részét  bevette  az  asszony,  másrészét  kidobálta 
az  ablakon.  Mikor  milyen  kedvében  volt.  Végre 
kifakadt : 

—  Ej  ennek  már  a  lábába  száradt  az  esze, 
hozzátok  el  nekem  a  fiatal  orvost. 

S  ezzel  megkezdődött  az  orvosjárás.  Egész 
télen  át  egyik  a  másiknak  adta  a  kilincset.  Az 
asszony  egyre  új  meg  új  orvost  rendelt  magá- 
hoz. Látta,  hogy  az  ura  dühös,  felé  se  szeret 
már  nézni.  Annál  jobban  hordatta  a  sok  orvos- 
ságot. Egész  patika  gyűlt  az  asztalára. 

Húsvét  felé  egy  híres  tanár  járt  a  grófnál, 
azt  is  elhivatta. 

Méhrák,  —  mondta  a  professzor  s 
Béres  Ferencet  megvigasztalta,  hogy  csak  tegye- 
nek meg  mindent  a  betegnek,  mert  nem  lehet 
tudni,  melyik  nap  lesz  vége. 

Egy  hét  muIva  mindenek  csudájára  felkelt. 

Már  beleunt  az  orvosokba,  mind  valameny- 
nyit  kikergette  a  házából  és  a  másik  baján 
kezdett  gondolkozni :  hogy  biztosítsa  a  jövőt 
fiainak. 

A  gazdaság  sem  ment  sehogy ;  a  kezdődő 
tavaszi  munkaidőben  nem  volt  asszony  a  ház- 
nál. Csak  tehernek,  csak  bajnak.  Asszonyt  kell 
fogadni.  Nem  állhat  meg  a  világ  ő  miatta.  Jaj 
de  sokat  szidta  az  anyját,  amiért  meghalt  ezelőtt 
tíz  esztendővel ! 

Akkor  kapta  a  Mari  unokatestvére  levelét, 
hogy  özvegyen  maradt,  gyermektelenül.  Mes- 
terember volt  az  ura,  hát  nem  maradhatott 
utána  valami  nagy  jómód. 

Ez  a  gondolat  szöget  ütött  a  fejébe.  Jól 
emlékezett  Mariskára,  együtt  voltak  lányok. 
Nagyon  csúnya  volt  szegény,  esetlen,  bikkfa- 
nyelvü.  Nagy  bajában  is  elmosolyodott,  ahogy 
eszébe  jutott,  hogy  ingerkedtek  vele  a  legények, 
mert  nem  tudott  senkinek  úgy  visszavágni,  mint 
ő.  Mert  ő  bezzeg  szép  lány  volt,  felkapott  lány, 
még  akkor  is  nagyon  helyre  menyecske  volt, 
mikor  másodszor  férjhez  ment. 

Ez  jó  lesz  neki.  Ide  hívja  Marit.  Az  igen 
ragaszkodó  volt  ő  hozzá,  nagyon  hűséges,  bizo- 
nyosan örülni  fog,  hogy  itt  lehet  és  nagyon 
hálás  lesz  a  jóltevő  maradékához.  Az  majd  gondját 
viseli  az  ő  fiainak,  ha  az  isten  csakugyan  rossz 
szándékkal  van  az  anyjuk  iránt. 

Makacs  szenvedélylyel  vetette  rá  magát 
erre  a  gondolatra  is.  Rögtön  levelet  írt  Maris- 
kának s  meghívta  örökre. 

Egy  hét  múlva  jött  csak  a  válasz,  amiből 
látszott,  hogy  a  Mari  fél  ott  hagyni  a  maga  meg- 
szokott életét  s  nemhogy  két  kézzel  kapott 
volna  az  ajánlaton,  de  el  akarta  valahogy  hárítani 
magától. 

Béresnére  ez  valóságos  csapás  volt.  Rög- 
tön levélnek  ült  s  eszeveszett  módon  rimánko- 
dott, sürgetett,  hogyha  istent  ismer,  ha  emberi 
érzés  van  benne  jöjjön,  de  hamar.  A  gyerekek- 
rül  van  szó ! 

Mariska  csakugyan  rászánta  magát,  túl- 
adott fölös  holmiján  s  eljött  hozzájuk. 

A  beteg  asszony  vértelen,  hústalan  testét 
kicipelte  az  udvarra,  úgy  várta,  mint  egy  lábon 
járó  holttetem,  a  lánykori  barátnéját.  Boldog 
volt,  mert  az  ura  egészen  fel  volt  hábo- 
rodva, biztosra  vette  ugyanis,  hogy  a  felesége 
olyan  személyt  választott,  akivel  nem  lehet  egy 
fedél  alatt  élni.  De  csak  nem    szólt    egyenesen 

semmit  az  ember.  Végezte  a  dolgát  kedvetlenül, 
dühösen,  az  egész  nyűgös  életbe  beleunva. 
Nem  sok  változás  volt  a  háznál,  csak  ép,  hogy 
a  gazda  igen  megtanult  káromkodni  az  utóbbi 
időben. 

A  kocsis  ment  ki  az  új  asszonyért  az 
állomásra. 

Estefelé  érkezett  meg,  mikor  a  nap  lebu- 
kóban  volt  a  csűrön  túl. 

A  beteg  asszony  feszülten,  meredten,  fázó- 
san ült  egy  tőkén  s  várt,  várt.  Jóformán  gondo- 
lata sem  volt,  csak  leste.  várta  a  rémületet, 
amit  hoz  a  vendég.  Minél  közelebb  volt  az  idő, 
annál  jobban  félt.  A  szive  mélyén  kínos  feszült- 
ség nőtt.  Hátha  csakugyan  ostobaság  volt,  hogy 
idehívta !  Ha  nem  olyan  lesz,  amilyennek  várja. 
Gyötrődő,  beteges  képzelete  átcsapott  a  másik 
végletbe  és  mindent  torzítva  mutatott. 

Végre  megjött  a  kocsi. 

Megállott  az  udvaron,  a  ház  előtt.  Senki 
sem  volt  kinn  a  fogadására.  A  háziasszony 
maga  úgy  ült  a  hosszú  tölgyfaszálakon  lekupo- 
rodva, mint  valami  idegen.  Szennyes  kék  kar- 
tonruhája, sárga  keze-arca,  rosszul  fésült  feje, 
szánalmas  volt. 

A  szekérről  lepattanó  takaros  asszonysze- 
mély egy  pillantást  vetett  rá  s  látszott,  hogy 
irgalmas  akar  lenni,  úgy  szólt  oda  : 

—  Mondja  lelkem  .  .  . 
De  hirtelen  ráismert : 

—  Vicám !  —  mézesítette  el  a  szót,  — 
csak  nem  te  vagy  az? 

A  beteg  asszony  savanyúan,  közönyösen 
nézett  rá. 

—  Még  én  volnék,  —  mondta  hűvösen, 
nyugodtan. 

—  Jézus  Máriám !  .  .  . 

A  vendég  sopántani  akart,  elmondani 
istenem  mi  lett  belőled,  de  meggondolta. 

Odasietett  hozzá,  átölelte  s  erősen  meg- 
csókolta a  beteg  asszony  száját. 

" —  Már  jól  van,  —  mondta  magában  a 
beteg,  —  mindent  látok  ebből.  A  vagyonomra 
áhít.  Azért  még  meg  is  tud  csókolni !  .  .  . 

Rátámaszkodott  a  barátnője  karjára,  az 
túlságos  szívesen  segítette,  amilyen  nagy  szíves- 
ség csak  egy  napig  telik  az  embertől.  így  men- 
tek befelé  a  házba. 

Szembejött  rájuk  a  férj. 

Egy  pillantással  végigmustrálta  az  új  asszonyt 
s  megelégedés  terült  el  arcán,  amit  a  beteg  jól  látott. 

—  Ugye  gusztusodra  való  ?  mondta  a 
pillantásával  az  urának.  —  Nem  olyan  keszeg- 
sovány, mint  én.  Ezen  van  mit  fogni  ? 

Epe  futotta  el.  Meg  kellett  állania,  hogy 
el  ne  dűljön. 

—  Lelkecském,  mindig  olyan  gyengécske 
vagy?  —  sápított  az  új  asszony. 

—  Mindig  a !  —  mondta  a  férj.  —  Nagyon 
is  várta  magát.  Jó,  hogy  jött,  isten  hozta  nálunk. 

—  Köszönöm  szépen,  igazán  nagyon  szé- 
pen köszönöm,  —  felelt  az  új  asszony. 

Es  a  beteg  megérezte  a  keze  tartásáról, 
hogy  már  nem  törődik  ővele  többé  s  ahogy 
rájuk  nézett,  meglátta  a  gaiád  összeesküvést, 
az  egészséges  emberek  pezsgővérű  összemo- 
solygását  a  beteg  test  fölött- 

—  Osztán  csináljon  ám  valami  jó  vacso- 
rát !  —  mondta  a  gazda  bent  a  házban  s  maga 
gyújtotta  meg  az  asztal  fölött  lógó  petróleum- 
lámpát. 

—  Mit  csináljak  szivecském?  —  fordult 
mézédes    arccal    a    háziasszonyhoz    a    vendég. 

Ezt  újabb  epeömlés  érte  ettől  a  hangtól. 
Percekig  nem  bírt  szólni. 

De  megszólalt,  hogy  ne  kelljen  tovább 
látni  barátnője  ízetlenül  mutatós,  részvétteljes 
arcát  amelyről  jól  leolvasta,  hogy  nem  neki, 
hanem  az  urának  kelleti  magát. 

—  Csinálj  restderejét.  Ott  a  túró,  a  tej- 
fel, a    zsír. 

—  Rögtön  lalkecském,  csak  lafektetlek. 

A  beteg  asszony  iszonyodva  figyelte  meg, 
hogy  barátnője  nemcsak  megszépült,  meghízott, 

de  affektálni  is  megtanult.  Hogy  a  „lalkecském" 
szót  hallotta  tőle,  a  hátán  borzongás  futott  végig. 

Olyan  beteg  lett,  amilyennek  még  soha- 
sem érezte  magát.  Most  már  bizonyos  volt 
benne,  hogy  meghal.  Es  ő  maga  hozta  el  magá- 
nak a  hóhért. 

A  két  fiát  oda  gyűjtötte  maga  mellé  s 
beszélni  akart  velük.  De  azok  örökké  kacagtak, 
nem  birtak  a  jókedvükkel  s  egymást  csiklan- 
dozták. Végre  is  kikergette  őket. 

Szomorúan  nézett  utánuk  : 

—  Vesztüket  érzik  !  —  suttogta. 

Vacsoráig  százszor  szaladt  be  az  új  asszony 
kérdezősködni  és  gyöngédséggel  kínozni  a  régit. 

Ott  terített  a  szeme  előtt,  az  ő  abroszával, 
az  ő  edényével,  evőeszközeivel.  A  beteg  elfor- 
dult s  a  pókhálós  padlásra  nézett,  hogy  ne 
lássa  a  halált. 

Szótlanul,  vagy  halkan  suttogva  ült  le  a 
család  az  asztalhoz,  amelynek  az  ágyfelőli 
oldalát  üresen  hagyta  uraskodó  gyöngédségből 
az  új  asszony. 

A  gazda  nem  tudott  eléggé  jóllakni  az 
étellel.  Már  egészen  el  volt  szokva  a  rendesen 
főtt  ételektől.  A  beteg  asszony  ahányszor  oda- 
nézett, mindig  meg  kellett  látni  valami  rémítőt. 
Az  ura  és  az  új  asszony  nagyon  jól  érzik  együtt 
magukat. 

Az  ember  maga  is  elrestellte  a  gyors 
hűtlenséget  s  hogy  jóvá  tegye  valamivel,  szót 
vetett.  Még  beszédközben  is  tele  volt  a  szája 
étellel. 

—  Hanem  hát,  —  a  mán  igaz,  —  hogy 
olyan  rezsderejét  senki  se  tud  csinálni,  mint  az 
én  feleségem  .  .  .  Áztat  nem  kell  rágni  se,  — 
csak  behányja  az  ember,  —  osztán  egy-kettö, 
megy  lefele  ...  —  és  nevetett  hozzá,  összene- 
vettek az  új  asszonnyal. 

S  a  beteg  némber  szeme  kitágult,  a  teste 
kirugódott,  megmeredt. 

Abban  a  percben  tudta  mit   kell  tennie. 

—  Megétetlek  benneteket! 


II. 


Azt  hitte,  hogy  régen  elfelejtette  már  az 
utolsó  imádságot  is,  amit  tudott,  de  most  maga 
is  elcsodálkozott,  milyen  tisztán  emlékezett  a 
gyermekkorában  megtanult  imákra.  Utániakra  s 
mindenféle  könyörgésre. 

A  rendkívüli  izgatottságtól  olyan  beteg  lett, 
hogy  napokig  alig  volt  eszméleténél.  Az  esze 
nehezen  váltott  s  szakadatlanul  azon  az  egyet- 
lenegy gondolaton  csüggött.  Koronként  halálos 
reszketés  fogta  el,  ha  elgondolta,  hogy  többet 
talán  föl  sem  tud  kelni.  Nem  tud  boszút  állani. 


157 


Napokig  feküdt  egyedül  a  lefüggönyözött 
szobában.  Sohasem  volt  még  ennyire  magára 
hagyatva.  A  gyerekfiait  lánccal  se  lehetett  volna 
az  ágyánál  tartani,  azok  szinte  megbomlottak 
a  sok  játéktól.  Az  ura  csak  hálni  járt  be  a 
szobába.  Marit  meg  ö  üldözte  ki  magától.  Ha 
bejött,  ö  befordult  a  falnak. 

Egyszer  csak  elfogta  Marit  a  sírás. 

—  Kár  volt  nekem  idejönnöm,  —  fakadt 
ki,  —  látom  én,  hogy  nem  szívelsz.  Elprédál- 
tam a  sok  drága  holmimat.  Csak  legalább  ne 
tettem  volna,  nem  lennék  itt  senkinek  az  útjába. 
De  most  hova  legyek.  Hol  szedem  én  össze  az 
én  nyugodalmas  kis  lakásomat? 

—  Uh  álnok,  álnok !  —  lihegte  magában 
a  beteg  asszony. 

—  Az  egész  világ  kinevetne,  ha  látna,  — 
folytatta  Mari  —  hogy  így  feláldoztam  maga- 
mat csupa  merő  jószívűségből. 

—  Nem  mégy  el  innen  többet !  —  gon- 
dolta magában  a  beteg  —  nincs  már  nekem  annyi 
hatalmam,  hogy  téged  innen  kitudhassalak !  .  .  . 

—  Legalább  mondd  meg,  mi  bűnöm,  mi 
vétkem,  —  pisszegte  az  asszony  —  a  magad 
lelkének  se  tudnál  megfelelni,  mért  nem  tűrhetsz. 
Kérdezd  meg  a  szomszédokat,  az  egész  falut, 
nem  dolgozom-e,  nem  tartom-e  jól  a  gyerekei- 
det ?  .  .  .  Mindenki  csudálja  azt,  amit  én  teszek  ?  . . . 

De  ha  a  te  lelked  ellenem  van  is,  tudom,  a  jó 
Isten  előtt  nem  fog  tudni  számot  adni  érte, 
miért  nem  szívelsz. 

A  beteg  rábámult. 

Hogy  mer  ez  így  beszélni !  Hisz  ez  egész 
védekezés.  Mintha  megsejtette  volna,  mit  forral 
ellene !  .  .  .  De  az  lehet,  hogy  a  világ  szemét 
be  tudta  kötni.  Talán  még  a  jó  istenét  is  ! 

Es  erre  a  gondolatra  megfordult  az  eddigi 
érzése.  Amitől  eddig  reszketett,  ha  megsejtette, 
most  mohón  vágyott  utána :  a  bizonyosságra, 
a  maga  lelke  és  az  Isten  színe  előtt  való  bizony- 
ságra :  hogy  már  is  megcsalják  ezek  őt  együtt. 
Az  ura  meg  ez  a  dög. 

Kinyújtotta  a  karját  és  megfogta  száraz 
ujjaival  barátnéja  kövér  párnás  kezét. 

—  Látod  Mari  —  mondta  neki  —  te  olyan 
nagyon  felveszel  mindent.  En  már  senki,  semmi 
vagyok ;  egy  napig  élek,  kettőig ;  mit  törődsz 
velam.  En  mán  nem  sokszorozok  Mari.  Hát 
azt  mondom  neked,  hogy  csak  tedd  azt,  ami 
jól  esik,  élj  úgy,  ahogy  jónak  gondolod.  En 
velem  ennyit  se  törődj  !  .  .  .  Ha  a  gyerekeimnek 
csontot  vetsz,  azért  is  megáld    az  Isten. 

Mariska  igen  elcsodálkozott  ezen  a  beszé- 
den ;  balkezével  eltakarta  kövér  arcát,  szétter- 
jesztett ujjaival  szemét,  homlokát,  aztán  oda- 
borult a  beteg  ágyára. 

—  Oh,  Vicám,  Évicám,  be  szomorúakat 
beszélsz.  Majd  meghasad  a  szivem,  ha  ilyent 
hallok  tőled.  Meglásd,  nem  lesz  okod  panaszra  ! 

Azzal  kifordult  a    szobából    nagy    sírással. 

A  beteg  tudta,  hogy  azért  ment  el,  mert 
nem  tudott  tovább  hazudozni.  Kifogyott  a  szóból. 

Most  már  a  fohászkodásaiba  azt  is  bele- 
vette, hogy  segítse  hozzá  őt  az  Isten  a  bizony- 
ságához. Hogy  ne  szálljon  az  ő  fejére  és  gyer- 
mekeire a  vétek,  a  vér  átka.  Legyen  neki  bő, 
sok  igazsága,  legyen  annyi  oka  haragra,  elkese- 
redésre, bosszúra,  hogy  annak  csak  tizedrésze, 
századrésze  is  elégséges  legyen  két  ember 
halálára. 

Másnap  délután,  amint  bejött  a  barátnéja, 
úgy  tett,  mintha  mélyen  aludnék,  mert  bent  volt 
az  ura  is.  Jól  számított,  a  gazda  nevetve  meg- 
csípte a  Marit. 

—  Ssz !  —  rántotta  el  magát  kényesen 
Mariska.  —  Meglátja !  .  .  . 

A  férfi  vállat  vont. 

—  Ha  alszik,  aludjon. 

Azzal  átkapta  félkarral  a  menyecskét,  egy 
rövid  percig  dulakodtak ;  akkor  ez  kiszabadult 
s  a  férfi  nevetve  kiment. 

Mintha  a  tegnapi  beszéd  óta  a  helyzet 
egészen  megváltozott  volna ;  a  beteg  asszony 
úgy  vette  észre,  hogy  már    ő    a    vendég    itt,    a 

másik  a    háziasszony,     neki    kell    megköszönni, 
ha  valamit  tesznek  a  kedveért. 

—  ^gY'  úgy  !  —  mondogatta  magában  — 
csak  hordjátok  a  rőzsét  a  máglyára.  Ott  égtek 
rajta  !  Ott !  .  .  . 

Arca  egyre  jobban  beesett.  Alig  evett 
valamit  s  úgy  látszott,  mintha  a  csontra  ráasza- 
lődnék  a  bőr.  Már  nem  is  sápadtsárga  volt  a 
színe,  hanem  barna,  vörhenyes  barna.  Szemét 
mereven  függesztette  a  padlásra  s  magában 
szűnetlen  mondogatta  az  Ave  Máriát.  Kivánta, 
epedte  a  szenvedést.  Jó  akart  lenni,  áldozati 
bárány,  aki  érdemetlen  sorsra  jutott,  akiért  a 
magas  egeknek  kell  bosszút  állaniok. 

Három  napig  feküdt  ilyen  holtelevenen. 
Már  úgy  tett,  mintha  nem  is  élne,  mintha  észre 
sem  venné,  ami  körülötte  történik.  S  csakugyan, 
azok  azt  is  hitték,  hogy  ö  vele  többé  nem  kell 
számolniok.  Lassacskán  úgy  viselték  magukat 
a  szemeláttára,  mintha  ö  nem  is  volna.  Már 
nem  taszította  el  Mariska  a  gazda  kezét,  ha 
az  fajtalanul  érintette  s  vissza  nevetett  rá,  mint 
a  fiatal  asszony  az  urára.  Ugy  voltak  már 
szinte,  mint  az  új  házasok. 

—  Tobzódjatok  csak  !  —  mondta  magában  a 
beteg  s  beszítta  egész  lélekkel  a  felháborodás  jus- 
sát; érezte,  hogy  erőt  merít  belőle.  —  Csak  egyétek 
tele  magatokat,  míg  bele  nem  fúltok  bűnötökbe. 

Észre  sem  vette  a  napok  telesét.  Nem 
tudta  kiszámítani  napok,  vagy  hetek  multak-e 
azóta,  hogy  ö  ágyban  fekszik.  Csak  azt  az  egyet 
tudta,  hogy  ö  ezeknek  itt  rettenetes  nagy  nyűg 
a  nyakukon. 

Es  ez  is  öröm  volt  neki.  Már  nem  egy- 
szer miegállapította,  hogy  betelt  a  pohár,  csor- 
dultig megtelt,  de  mégis  halasztotta  egy-egy 
nappal,  meg  újra  eggyel  a  büntetés  óráját.  Hadd 
dühöngjenek  legalább,  hadd  súlyosbítsa  a  rög- 
tönhalál  büntetését  azzal,  hogy  megkínozza  őket 
mohó  falánkságuk  feltartóztatásával. 

Végre  egy  éjjel  irtózatos  szók  riasztották 
fel  álmából. 

A  szoba  másik  oldalán  levő  ágyban  dühös, 
vad  dulakodást  hallott. 

Megdermedt  ereiben  a  vér. 

Ezt  mégse  hitte  volna.  Hogy  idáig  men- 
jenek. Itt,  vele  egy  szobában,  a  haldokló  szine 
előtt.  Csuda,  hogy  az  éjjel  setét  leplét  magukra 
várták. 

Egyszerre  erős  csattanást  hallott. 

Az  erős,  fiatal  asszony  teljes  erővel  bele- 
vágott az  ember  arcába. 

A  birkózók  megállottak. 

És  ő  tajtékozva  lihegett. 

—  Nem  hagyod  magad,  kitanult  városi 
szajha,  hogy  még  jobban  tüzeld  a  kant? 

Az  ura  lelépett  a  földre,  visszament  a  maga 
helyére,  levágta  magát  a  szalmadikőra  és  hosszú 
fetrengés  után  elaludt.  A  nőnek  semmi  neszét 
nem  hallotta  többet,  mintha  meghalt  volna. 

Reggel  komor  volt  a  hangulat.  Senki  sem 
szólt.  A  férfi  úgy  járt-kelt,  mint  a  kivert  kutya. 
Többé  oda  sem  nézett  a  feleségére,  mintha 
régen  el  volna  temetve,  csak  a  fiatal,  egészsé- 
ges asszonyt  környékezte  a  pillantásával. 

A  beteg  ott  feküdt  délig.  A  fiai  sem  jöttek 
hozzá,  mert  azokat  kikergette  az  ember  a  tanyára. 

Dél  elmúlt  és  egyik  sem  nézett  s  nem  is 
szólt  oda  hozzá.  Ö  pedig  feküdt,  mint  a  darab 
fa.  Nehezen  forgó  eszében  sorban  elismételte 
mit  hogy  kell  tennie. 

Estefelé  egész  váratlanul  csak  kinyújtotta 
a  karját,  megfogta  az  ágy  szélét  és  felemelkedett. 
Felült.  Letette  egyik  lábát,  majd  a  másikat  az 
ágyról  a  földre,  felvette  a  régi,  piszkos  kék 
karton  ruháját,  eimelyhez  úgy  hozzászokott  beteg- 
sége alatt- 

Felöltözött. 

Elindult,  de  elszédült  s  le  kellett  ülnie. 

Jó  negyedóra  múlva  kelt  fel  újra  egyene- 
sen az  ajtóhoz  ment.  Kinyitotta  azt,  kilépett. 

Az  ura,  meg  a  másik  asszony  ott  voltak 
a  pitvarban.  Borzasztó  ijedtséggel  néztek  rá, 
mintha  a  sírból  kelt  volna  fel. 

És  ö  mosolygott. 

—  Vacsorát  akarok  főzni,  —  mondta  sze- 
líden. 

Az  ura  lesütötte  a  szemét  s  kifordult  az 
ajtón  az  udvarra. 

A  barátnéja  gyáván  ment  hozzá. 

—  Ne  fáradj,   —  mondta. 

—  Jól  esik  egy  kis  mozgás,  —  felelte  a 
beteg. 

Mondhatatlan  kínnal  csinálta  meg  a  vacso- 
rát. Mindent  maga  végzett  derelyét  készített, 
túróból,  tejfellel. 

Mikor  készen  volt,  azt  mondta : 

—  Mariska  eredj  hozz  a  kútról  vizet  a 
vacsorához.  Es  híjd  be  a  sógorodat.  Gyertek 
vacsorázni. 

Mariska  kiment.  Sietve. 

O  pedig  kinyitotta  a  konyhaszekrényt, 
egy  belső  sarokból  kivette  a  papírzacskót,  a 
patkánymérget.  Akkor  elővett  egy  derelyét, 
hegyes  késsel  megnyitotta,  a  zacskóból  port 
hintett  a  nyílásba,  sokat  s  újra  begöngyölte 
szépen  a  gombócot,  hogy  nem  lehetett  semmit 
észrevenni  rajta,  öt  derelyével  tett  így. 

—  Kettőt  egyiknek,  kettőt  a  másiknak, 
egyet  nekem  .  .  .  Nekem  egy  is  elég. 

Felvette  a  tálat,  bevitte  a  szobába,  ott 
várt  egy  széken. 

Idö  múlva  nagy  beszédet  hallott  kinn  a 
konyhában. 

—  Gyüjjön  be  no. 

—  Hagyj  békén. 

—  Mennyen  be  —  mondta  durván  Mari 
—  eleget  istenítette,  egye  meg  a  derelyéjét .  .  . 
magának  főzte  ! 

—  Ha  főzte  egye  meg  !  —  rivallta  dühö- 
sen a  férfi,  hogy  az  asszony  is  meghallhassa 
odabenn. 

A  beteg  asszony  ráhány atlott  a  székkarjára, 
mint  egy  rongy. 

Senki  sem  nyitott  rá  ajtót. 

Arra  eszmélt  fel  újra,  hogy  odakint  ismét 
lárma  volt. 

—  Hát  ti  minek  jöttetek  haza  ?  —  ordított 
az  ura. 

A  nagyobb  fia  hangját  hallotta,  amint 
szegényke  szepegve  felelt ! 

—  Hát  éccakára  .  .  . 

—  Semmi  keresni  valótok  itt !  .  .  .  Min- 
gyán  leütlek  ti  kutyák !  Ezután  kinn  a  helyetek 
a  tanyán !  Majd  a  Vida  Károly  pulyáit  fogom 
itt  hizlalni  .  .  . 

—  Ugyan  hallgasson,  —  csillapította  álhan- 
gon,  hogy  még  jobban  ingerelje,  Mariska.  —  Men- 
jetek be  gyerekek,  anyátok    vacsorát    főzött  .  .  . 

Az  ajtó  kinyílt  s  a  két  fiú  bejött. 

Lesunyt  nyakkal,  félve,  tágranyilt  szemmel 
néztek  az  anyjukra. 

Ez  pedig  mintha  kisérteteket  látna,  mere- 
ven bámult  rájuk. 

—  Gyertek  fiacskáim,  —  szólalt  meg 
aztán,  —  gyertek,  kész  a  vacsora  .  .  .  Derelye ! 
Nesz  e  lelkem,  neked  is  kettő,  neked  is  kettő 
—  nekem  egy  is  elég  lesz !  .  .  , 

S  a  három  boldogtalan  hozzáfogott  a  Vég- 
vacsorához. 

